CELEX: 32011Y1122(01)
Language: mt
Date: 2011-09-21 00:00:00
Title: Rakkomandazzjoni tal-Bord Ewropew dwar ir-Riskju Sistemiku tal- 21 ta’ Settembru 2011 dwar self f’munita barranija (BERS/2011/1)

22.11.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 342/1
            
         RAKKOMANDAZZJONI TAL-BORD EWROPEW DWAR IR-RISKJU SISTEMIKU
   tal-21 ta’ Settembru 2011
   dwar self f’munita barranija
   (BERS/2011/1)
   2011/C 342/01
   IL-BORD ĠENERALI TAL-BORD EWROPEW DWAR IR-RISKJU SISTEMIKU,
   Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta’ Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b’mod partikolari l-Artikolu 3(2)(b), (d) u (f) u l-Artikoli 16 sa 18 tiegħu,
   Wara li kkunsidra d-Deċiżjoni BERS/2011/1 tal-Bord Ewropew dwar ir-Riskju Sistemiku tal-20 ta’ Jannar 2011 li tadotta r-Regoli tal-Proċedura tal-Bord Ewropew dwar ir-Riskju Sistemiku (2), u b’mod partikolari l-Artikoli 15(3)(e) u l-Artikoli 18 sa 20 tagħha,
   Wara li kkunsidra l-opinjonijiet tal-partijiet interessati rilevanti mis-settur privat,
   Billi:
   
               (1)
            
            
               Is-self f’munita barranija lil dawk li jissellfu unhedged żdied f'għadd ta’ Stati Membri tal-Unjoni.
            
         
               (2)
            
            
               Self eċċessiv f’munita barranija jista’ jwassal għal riskji sistemiċi sinifikanti għal dawk l-Istati Membri u jista’ joħloq kundizzjonijiet għal effetti transkonfinali negattivi mifruxa.
            
         
               (3)
            
            
               Ġew adottati miżuri politiċi fl-Istati Membri sa mill-2000 sabiex jiġu indirizzati riskji li jirriżultaw miż-żieda eċċessiva fis-self f'munita barranija iżda ħafna minnhom ma kenux effettivi, l-aktar bħala konsegwenza tal-arbitraġġ regolatorju.
            
         
               (4)
            
            
               Huwa xieraq li tittieħed azzjoni b’referenza għas-self f’munita barranija sabiex: (i) jiġu llimitati l-iskoperturi għal riskji tal-kreditu u tas-suq, biex b’hekk tiżdied ir-reżiljenza tas-sistema finanzjarja; (ii) jiġi kkontrollat tkabbir eċċessiv fil-kreditu f’munita barranija u jiġu evitati prezzijiet artifiċjali tal-assi; (iii) jiġu llimitati riskji għall-finanzjament u l-likwidità, biex b'hekk jiġi mminimizzat dan il-mezz ta’ tixrid; (iv) jinħolqu inċentivi biex jitjieb l-ipprezzar tar-riskju assoċjat mas-self f'munita barranija; u (v) tiġi evitata l-possibbiltà li wieħed ikun jista' jdur mal-miżuri nazzjonali permezz ta’ arbitraġġ regolatorju.
            
         
               (5)
            
            
               L-indirizzar ta’ informazzjoni asimmetrika bejn dawk li jissellfu u dawk li jsellfu jista’ jnaqqas it-tħassib dwar l-istabbiltà finanzjarja, itejjeb l-għarfien ta’ dawk li jissellfu dwar ir-riskju u jrawwem għoti ta’ self aktar responsabbli.
            
         
               (6)
            
            
               Is-sistema finanzjarja għandha ssir aktar reżiljenti għal żviluppi negattivi fir-rati tal-kambju li jaffettwaw il-kapaċità ta’ dawk li jissellfu li jħallsu d-djun tagħhom iddenominati f'munita barranija, [inkluż billi tiġi ppruvata l-affidabbiltà kreditizja ta’ dawk li jissellfu qabel ma jingħata self f'munita barranija u billi dan jiġi rrivedut tul il-ħajja tas-self.
            
         
               (7)
            
            
               Għandhom jiġu adottati miżuri sabiex issir ħidma kontroċiklika matul fażijiet ta’ tkabbir ekonomiku qawwi, b'mod partikolari meta ż-żieda fis-self f'munita barranija tkun parti sinifikanti minn espansjoni aktar wiesgħa ta’ kreditu meqjusa fuq bażi sħiħa, sabiex jitnaqqsu r-riskji li jinħolqu assi artifiċjali u li dawn sussegwentement jiġu fix-xejn.
            
         
               (8)
            
            
               Għandhom jinħolqu inċentivi sabiex l-istituzzjonijiet finanzjarji jidentifikaw aħjar ir-riskji moħbijin u riskji ta’ tail-event relatati ma’ self f'munita barranija u biex jiġu internalizzati l-ispejjeż rispettivi.
            
         
               (9)
            
            
               L-awtoritajiet superviżorji nazzjonali għandhom jitolbu lill-istituzzjonijiet finanzjarji biex jiddeterminaw mill-ġdid l-ipprezzar ta’ self f'munita barranija permezz tal-internalizzazzjoni tar-riskji inerenti permezz taż-żamma ta’ kapital adegwat, li jżid ukoll ir-reżiljenza tas-sistema finanzjarja għal skossi negattivi permezz ta’ kapaċità akbar ta’ assorbiment ta’ telf.
            
         
               (10)
            
            
               L-aspettattivi ta’ appoġġ għal-likwidità, minħabba fenomenu ta’ periklu morali, ikomplu joħolqu strutturi ta’ finanzjament insostenibbli li għandhom jiġu indirizzati billi jiġu kkontrollati, u fejn meħtieġ, imposti ta’ limiti għar-riskji relatati mal-finanzjament u l-likwidità li għalihom jistgħu jidħlu l-istituzzjonijiet b'konnessjoni mas-self f'munita barranija.
            
         
               (11)
            
            
               Sabiex jiġi indirizzat ir-riskju ta’ evitar tal-miżuri nazzjonali dwar is-self f'munita barranija għandu jiġi żgurat li meta jingħata self f'munita barranija minn istituzzjoni finanzjarja permezz tal-forniment ta’ servizzi transkonfinali jew minn fergħa stabbilita lil persuni li jissellfu li jkunu ddomiċiljati fi Stati Membri ospitanti, dak is-self ikun soġġett għal miżuri li jkunu ta’ mill-inqas stretti daqs dawk adottati għal self f'munita barranija mill-Istati Membri ospitanti.
            
         
               (12)
            
            
               L-anness għal din ir-rakkomandazzjoni janalizza r-riskji sistemiċi sinifikanti għall-istabbiltà finanzjarja fl-Unjoni li jinħolqu b'livelli eċċessivi ta’ self f'munita barranija.
            
         
               (13)
            
            
               Din ir-rakkomandazzjonii m'għandhiex tippreġudika l-mandati tal-politika monetarja tal-banek ċentrali fl-Unjoni, u l-kompiti fdati lill-Bord Ewropew dwar ir-Riskju Sistemiku (BERS).
            
         
               (14)
            
            
               Ir-rakkomandazzjonijiet tal-BERS jiġu ppubblikati wara li l-Kunsill tal-Unjoni Ewropea jkun ġie infurmat bl-intenzjoni tal-Bord Ġenerali li jagħmel dan u wara li l-Kunsill jingħata l-opportunità li jirreaġixxi.
            
         ADOTTA DIN IR-RAKKOMANDAZZJONI:
   TAQSIMA 1
   
      RAKKOMANDAZZJONIJIET
   
   
      Rakkomandazzjoni A –   Għarfien ta’ dawk li jissellfu dwar ir-riskju
   
   Huwa rrakkomandat illi l-awtoritajiet superviżorji nazzjonali u l-Istati Membri:
   
               1.
            
            
               jeżiġu li l-istituzzjonijiet finanzjarji jipprovdu lil dawk li jissellfu b'informazzjoni adegwata dwar ir-riskji involuti fis-self f'munita barranija. Dik l-informazzjoni għandha tkun suffiċjenti biex tippermetti lil dawk li jissellfu biex jieħdu deċiżjonijiet infurmati sew u prudenti u għandha ta’ mill-inqas tħaddan l-impatt fuq il-ħlasijiet bin-nifs ta’ deprezzament qawwi fil-valuta legali tal-Istat Membru fejn ikun iddomiċiljat min jissellef u ta’ żieda fir-rata tal-imgħax barrani;
            
         
               2.
            
            
               iħeġġu lill-istituzzjonijiet finanzjarji biex joffru lill-klijenti self fil-munita domestika għall-istess finijiet bħal self f'munita barranija kif ukoll strumenti finanzjarji bħala hedge kontra r-riskju tal-kambju barrani.
            
         
      Rakkomandazzjoni B –   L-affidabbiltà kreditizja ta’ dawk li jissellfu
   
   Huwa rrakkomandat li l-awtoritajiet superviżorji nazzjonali:
   
               1.
            
            
               jimmonitorjaw il-livelli ta’ self f'munita barranija u ta’ diskrepanzi fil-munita tas-settur privat mhux finanzjarju u li jadottaw il-miżuri meħtieġa sabiex jillimitaw is-self f'munita barranija;
            
         
               2.
            
            
               jippermettu self f'munita barranija li għandu jingħata biss lil dawk li jissellfu li juru l-affidabbiltà kreditizja tagħhom, waqt li jittieħdu f'kunsiderazzjoni l-istruttura ta’ ħlas lura tas-self u l-kapaċità ta’ min jissellef li jiflaħ għal skossi negattivi fir-rati tal-kambju u fir-rata tal-imgħax barrani;
            
         
               3.
            
            
               jikkunsidraw li jistabbilixxu standards aktar stretti ta’ sottoskrizzjoni, bħal proporzjonijiet bejn il-manutenzjoni ta’ dejn u d-dħul u bejn is-self u l-valur.
            
         
      Rakkomandazzjoni C –   Tkabbir fil-kreditu kkawżat minn self f'munita barranija
   
   Huwa rrakkomandat li l-awtoritajiet superviżorji nazzjonali jimmonitorjaw jekk is-self f'munita barranija huwiex jikkawża tkabbir eċċessiv fil-kreditu b'mod ġenerali u, jekk dan huwa l-każ, li jadottaw regoli ġodda jew aktar stretti minn dawk stipulati fir-Rakkomandazzjoni B.
   
      Rakkomandazzjoni D –   Ġestjoni interna tar-riskju
   
   Huwa rrakkomandat li l-awtoritajiet superviżorji nazzjonali jindirizzaw linji gwida lill-istituzzjonijiet finanzjarji sabiex jinkorporaw aħjar ir-riskji ta’ self f'munita barranija fis-sistemi interni tagħhom ta’ ġestjoni tar-riskju. Dawk il-linji gwida għandhom bħala minimu jkopru l-ipprezzar intern tar-riskju u l-allokazzjoni interna tal-kapital. L-istituzzjonijiet finanzjarji għandhom ikunu meħtieġa jimplimentaw il-linji gwida b'mod proporzjonat mad-daqs u l-kumplessità tagħhom.
   
      Rakkomandazzjoni E –   Rekwiżiti ta’ kapital
   
   
               1.
            
            
               Huwa rrakkomandat li l-awtoritajiet ta’ sorveljanza nazzjonali jimplimentaw miżuri speċifiċi taħt it-Tieni Pilastru tal-qafas rivedut ta’ Basel II (3), u b'mod partikolari li jeżiġu li l-istituzzjonnijiet finanzjarji jkollhom kapital adegwat biex ikopru riskji assoċjati ma’ self f'munita barranija, u b'mod partikolari riskji li jirriżultaw mir-relazzjoni mhux lineari bejn ir-riskji tal-kreditu u tas-suq. L-evalwazzjoni f'dan ir-rigward għandha ssir taħt il-proċess superviżorju ta’ reviżjoni u evalwazzjoni deskritt fl-Artikolu 124 tad-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 rigward il-bidu u l-eżerċizzju tan-negozju tal-istituzzjonijiet ta’ kreditu (4) jew taħt leġiżlazzjoni ekwivalenti futura tal-Unjoni li tistabbilixxi rekwiżiti ta’ kapital għall-istituzzjonijiet ta’ kreditu. Huwa rrakkomandat f'dan ir-rigward li l-awtorità responsabbli għall-istituzzjoni tal-kreditu relevanti l-ewwel tieħu azzjoni regolatorja; jekk dik l-azzjoni titqies mis-superviżur ikkonsolidat bħala insuffiċjenti biex tindirizza b'mod adegwat ir-riskji assoċjati mas-self f'munita barranija, hija tista' tieħu miżuri xierqa biex ittaffi r-riskji osservati, b'mod partikolari billi timponi rekwiżiti ta’ kapital addizzjonali fuq istituzzjoni tal-kreditu prinċipali fl-Unjoni.
            
         
               2.
            
            
               Huwa rakkomandat li l-Awtorità Bankarja Ewropea (ABE) tindirizza l-linji gwida lill-awtoritajiet superviżorji Ewropej fir-rigward tar-rekwiżiti ta’ kapital imsemmija fil-paragrafu 1.
            
         
      Rakkomandazzjoni F –   Likwidità u finanzjament
   
   Huwa rrakkomandat li l-awtoritajiet superviżorji nazzjonali jimmonitorjaw mill-qrib ir-riskji ta’ finanzjament u likwidità meħuda minn istituzzjonijiet finanzjarji b'konnessjoni ma’ self f'munita barranija, flimkien mal-pożizzjonijiet ta’ likwidità ġenerali tagħhom. Għandha tingħata attenzjoni partikolari lir-riskji relatati ma':
   
               (a)
            
            
               kwalunkwe akkumulazzjoni ta’ diskrepanzi fil-maturità u l-munita bejn l-assi u l-obbligazzjonijiet;
            
         
               (b)
            
            
               dipendenza fuq swieq barranin għal swaps ta’ muniti (inklużi swaps ta’ rati ta’ imgħax ta’ muniti);
            
         
               (c)
            
            
               konċentrazzjoni ta’ sorsi ta’ finanzjament.
            
         Qabel ma l-iskoperturi għar-riskji msemmija hawn fuq jilħqu livelli eċċessivi, l-awtoritajiet superviżorji nazzjonali huma rrakkomandati li jikkunsidraw li jillimitaw l-iskoperturi, waqt li jevitaw li l-istrutturi ta’ finanzjament preżenti jiġu xolti b'mod diżorganizzat.
   
      Rakkomandazzjoni G –   Reċiproċità
   
   
               1.
            
            
               L-awtoritajiet superviżorji nazzjonali tal-Istati Membri domestiċi ta’ istituzzjonijiet finanzjarji relevanti huma rrakkomandati li jimponu miżuri li jindirizzaw is-self f'munita barranija li jkunu ta’ mill-inqas stretti daqs il-miżuri fis-seħħ fl-Istat Membru ospitanti fejn dawn joperaw permezz tal-forniment ta’ servizzi transkonfinali jew permezz ta’ fergħat. Din ir-rakkomandazzjoni tapplika biss għal self f'munita barranija mogħti lil dawk li jissellfu li jkunu ddomiċiljati fl-Istati Membri ospitanti. Fejn ikun relevanti, il-miżuri għandhom jiġu applikati fil-livelli individwali, sottokonsolidati u konsolidati.
            
         
               2.
            
            
               L-awtoritajiet superviżorji nazzjonali tal-Istati Membri domestiċi tal-istituzzjonijiet finanzjarji relevanti huma rrakkomandati li jippubblikaw fuq is-siti elettroniċi tagħhom il-miżuri meħuda mis-superviżuri ospitanti; is-superviżuri ospitanti huma rrakkomandati li jikkomunikaw il-miżuri preżenti u attwali kollha biex jindirizzaw self f'muniti barranin lis-superviżuri ospitanti domestiċi kollha u lill-BERS u l-ABE.
            
         TAQSIMA 2
   
      IMPLIMENTAZZJONI
   
   1.   Interpretazzjoni
   
   
               1.
            
            
               It-termini użati f'din ir-Rakkomandazzjoni għandhom it-tifsiriet li ġejjin:
               
                            
                        
                        
                           “istituzzjonijiet finanzjarji” tfisser istituzzjonijiet finanzjarji kif iddefiniti fir-Regolament (UE) Nru 1092/2010;
                        
                     
                            
                        
                        
                           “munita barranija” tfisser kwalunkwe munita minbarra l-valuta legali tal-Istat Membru fejn ikun iddomiċiljat min jissellef;
                        
                     
                            
                        
                        
                           “awtorità superviżorja nazzjonali” tfisser awtorità kompetenti jew superviżorja kif iddefinita fl-Artikolu 1(3)(f) tar-Regolament (UE) Nru 1092/2010;
                        
                     
                            
                        
                        
                           “dawk li jissellfu unhedged” tfisser dawk li jissellfu mingħajr hedge naturali jew finanzjarja. Hedges naturali jinkludu b'mod partikolari l-każijiet fejn dawk li jissellfu jirċievu dħul f'munita barranija (e.ż. trasferimenti ta’ flus/introjtu minn esportazzjoni). Il-hedges finanzjarji normalment jippreżumu kuntratt ma’ istituzzjoni finanzjarja.
                        
                     
         
               2.
            
            
               L-anness jifforma parti integrali minn din ir-rakkomandazzjoni. F'każ ta’ kunflitt bejn it-test prinċipali u l-anness, għandu jirbaħ it-test prinċipali.
            
         2.   Kriterji għall-implimentazzjoni
   
   
               1.
            
            
               Dawn il-kriterji li ġejjin japplikaw għall-implimentazzjoni ta’ din ir-rakkomandazzjoni:
               
                           (a)
                        
                        
                           Ir-rakkomandazzjonijiet A sa G stipulati hawn fuq ikopru biss self f'munita barranija lil dawk li jissellfu unhedged, ħlief għar-Rakkomandazzjoni F, li tapplika wkoll għal dawk li jissellfu hedged;
                        
                     
                           (b)
                        
                        
                           L-arbitraġġ regolatorju għandu jiġi evitat;
                        
                     
                           (c)
                        
                        
                           Għandha tingħata l-attenzjoni dovuta lill-prinċipju tal-proporzjonalità fl-implimentazzjoni ta’ rakkomandazzjonijiet B sa F b'referenza għar-relevanza sistemika differenti tas-self f'munita barranija fost l-Istati Membri u waqt li jiġu kkunsidrati l-għan u l-kontenut ta’ kull rakkomandazzjoni;
                        
                     
                           (d)
                        
                        
                           Kriterji speċifiċi għall-implimentazzjoni tar-rakkomandazzjonijiet A sa G huma ppreżentati fl-Anness.
                        
                     
         
               2.
            
            
               Id-destinatarji huma mitluba li jikkomunikaw lill-BERS u lill-Kunsill l-azzjonijiet meħuda b'risposta għal din ir-Rakkomandazzjoni, jew li jiġġustifikaw b'mod adegwat in-nuqqas ta’ azzjoni. Bħala minimu r-rapporti għandhom jinkludu:
               
                           (a)
                        
                        
                           informazzjoni dwar is-sustanza u l-kronoloġija tal-azzjonijiet meħuda;
                        
                     
                           (b)
                        
                        
                           evalwazzjoni tal-funzjonament tal-azzjonijiet meħuda mill-perspettiva tal-għanijiet ta’ din ir-Rakkomandazzjoni;
                        
                     
                           (c)
                        
                        
                           ġustifikazzjoni dettaljata ta’ kwalunkwe nuqqas ta’ azzjoni jew devjazzjoni minn din ir-Rakkomandazzjoni, inkluż kwalunkwe dewmien.
                        
                     
         3.   Skeda għas-segwitu
   
   
               1.
            
            
               Id-destinatarji huma mitluba li jikkomunikaw lill-BERS u lill-Kunsill l-azzjoni meħuda b'risposta għal din ir-rakkomandazzjoni, u ġustifikazzjoni adegwata f'każ ta’ nuqqas ta’ azzjoni, sal-31 ta’ Diċembru 2012, ħlief jekk jiġi speċifikat mod ieħor fil-paragrafi li ġejjin.
            
         
               2.
            
            
               L-iskadenzi speċifiċi għas-segwitu japplikaw fil-każijiet li ġejjin:
               
                            
                        
                        
                           Rakkomandazzjoni A – l-awtoritajiet superviżorji nazzjonali u l-Istati Membri huma mitluba li jirrapportaw f'żewġ fażijiet:
                           
                                       (a)
                                    
                                    
                                       sat-30 ta’ Ġunju 2012, l-awtoritajiet superviżorji nazzjonali u l-Istati Membri jirrapportaw dwar jekk kinux ħarġu jew le, qabel l-adozzjoni ta’ din ir-rakkomandazzjoni, linji gwida li jkopru l-kwistjonijiet imsemmija fiha. Barra minn hekk għandhom jinnotifikaw l-evalwazzjoni tagħhom dwar il-ħtieġa li jiġu rriveduti dawk il-linji gwida;
                                    
                                 
                                       (b)
                                    
                                    
                                       sal-31 ta’ Diċembru 2012, l-awtoritajiet superviżorji nazzjonali u l-Istati Membri għandhom jinnotifikaw kwalunkwe linji gwida addizzjonali skont ir-rakkomandazzjoni A u l-evalwazzjoni tagħhom dwar l-eżistenza tas-self ipprovdut minn istituzzjonijiet finanzjarji fil-munita domestika, ekwivalenti għal dawk ipprovduti f'munita barranija.
                                    
                                 L-Istati Membri jistgħu jirrapportaw permezz tal-awtoritajiet superviżorji nazzjonali.
                        
                     
                            
                        
                        
                           Rakkomandazzjoni D – l-awtoritajiet superviżorji nazzjonali huma mitluba li jirrapportaw f'żewġ fażijiet:
                           
                                       (a)
                                    
                                    
                                       l-ewwel rapport dwar il-progress huwa dovut sat-30 ta’ Ġunju 2012; u
                                    
                                 
                                       (b)
                                    
                                    
                                       it-tieni rapport dwar il-progress huwa dovut sal-31 ta’ Diċembru 2012.
                                    
                                 
                     
                            
                        
                        
                           Rakkomandazzjoni E, paragrafu 2 – l-ABE hija mitluba li tirrispondi f'żewġ fażijiet:
                           
                                       (a)
                                    
                                    
                                       sal-31 ta’ Diċembru 2012 l-ABE tirrapporta dwar il-passi meħuda għall-finijiet tal-adozzjoni tal-linji gwida msemmija f'dik ir-Rakkomandazzjoni;
                                    
                                 
                                       (b)
                                    
                                    
                                       sal-31 ta’ Diċembru 2013 l-ABE għandha tadotta dawk il-linji gwida.
                                    
                                 
                     
         
               3.
            
            
               Il-Bord Ġenerali jista' jestendi l-iskadenzi taħt il-paragrafi 1 u 2 meta jkunu meħtieġa inizjattivi leġiżlattivi fl-Istati Membri sabiex jikkonformaw ma’ rakkomandazzjoni waħda jew aktar.
            
         4.   Monitoraġġ u evalwazzjoni
   
   
               1.
            
            
               Is-Segretarjat tal-BERS:
               
                           (a)
                        
                        
                           jassisti lid-destinatarji, inkluż billi jiffaċilita rapportaġġ ikkoordinat, jipprovdi mudelli relevanti u jippreċiża fejn ikun meħtieġ il-modalitajiet u l-iskeda għas-segwitu;
                        
                     
                           (b)
                        
                        
                           jivverifika s-segwitu mid-destinatarji, inkluż billi jassistihom fuq talba tagħhom, u jirrapporta dwar is-segwitu lill-Bord Ġenerali permezz tal-Kumitat ta’ Tmexxija fi żmien xahrejn minn meta jagħlqu l-iskadenzi għas-segwitu.
                        
                     
         
               2.
            
            
               Il-Bord Ġenerali jevalwa l-azzjonijiet u l-ġustifikazzjonijiet irrapportati mid-destinatarji u, fejn ikun xieraq, jiddeċiedi jekk din ir-Rakkomandazzjoni tkunx segwita u jekk id-destinatarji jkunux naqsu milli jiġġustifikaw b'mod adegwat in-nuqqas ta’ azzjoni min-naħa tagħhom.
            
         
      Magħmul fi Frankfurt am Main, il-21 ta’ Settembru 2011
      
         
            Il-President tal-BERS
         
         Jean-Claude TRICHET
      
   
   
      (1)  ĠU L 331, 15.12.2010, pġ. 1.
   
      (2)  ĠU C 58, 24.2.2011, pġ. 4.
   
      (3)  Il-pilastri huma ddefiniti skont il-qafas ta’ Basel II; ara l-Kumitat ta’ Basel dwar is-Superviżjoni Bankarja, International Convergence of Capital Measurement and Capital Standards, Ġunju 2006, disponibbli fuq is-sit elettroniku tal-Bank għall-Ħlasijiet Internazzjonali fuq www.bis.org.
   
      (4)  ĠU L 177, 30.6.2006, pġ. 1
   
   
      ANNESS
      
         RAKKOMANDAZZJONIJIET TAL-BERS DWAR IS-SELF F'MUNITA BARRANIJA
      
      
         WERREJ
      
      Sommarju eżekuttiv
      
                  I.
               
               Ħarsa ġenerali lejn is-self f'munita barranija fl-Unjoni
            
                  I.1.
               
               Is-self f'munita barranija fl-Unjoni
            
                  I.2.
               
               Xi jwassal għall-espansjoni tas-self f'munita barranija
            
                  I.2.1.
               
               Fatturi min-naħa tal-provvista
            
                  I.2.1.1.
               
               Finanzjament internazzjonali vs. lokali
            
                  I.2.1.2.
               
               Żieda fil-preżenza ta’ gruppi barranin fil-pajjiżi tal-EĊL
            
                  I.2.1.3.
               
               Pressjoni tal-kompetizzjoni
            
                  I.2.2.
               
               Fatturi min-naħa tad-domanda
            
                  I.2.2.1.
               
               Differenzjali tar-rati tal-imgħax
            
                  I.2.2.2.
               
               Il-perċezzjoni dwar ir-riskju tar-rata tal-kambju u l-aspettattivi marbuta mal-adozzjoni tal-euro
            
                  II.
               
               Ir-riskji marbuta mas-self f'munita barranija
            
                  II.1.
               
               Riskju tal-kreditu marbut mat-tibdil fir-rata tal-kambju u fir-rata tal-imgħax barrani
            
                  II.2.
               
               Riskji marbuta mal-finanzjament u l-likwidità
            
                  II.3.
               
               Żieda eċċessiva fil-kreditu, ipprezzar ħażin tar-riskji u prezzijiet artifiċjali tal-assi
            
                  II.4.
               
               Effetti ta’ konċentrazzjoni u tixrid bejn il-pajjiżi domestiċi u ospitanti bħala riskji għall-istabbiltà finanzjarja fl-Unjoni
            
                  II.4.1.
               
               Studji ta’ każijiet ta’ tixrid transkonfinali: l-Awstrija u l-Isvezja
            
                  II.5.
               
               Volatilità aktar għolja tal-proporzjonijiet ta’ adegwatezza tal-kapital dovuta għat-tibdil fir-rata tal-kambju
            
                  II.6.
               
               Xkiel għall-mezzi ta’ trażmissjoni tal-politika monetarja
            
                  II.7.
               
               Il-possibbiltà u l-kundizzjonijiet għas-seħħ tar-riskji
            
                  III.
               
               Azzjonijiet politiċi fil-livell nazzjonali
            
                  III.1.
               
               Miżuri politiċi adottati minn pajjiżi differenti
            
                  III.2.
               
               Evalwazzjoni tal-effikaċja tal-miżuri politiċi
            
                  IV.
               
               Rakkomandazzjonijiet tal-BERS
            Għanijiet politiċi
      Prinċipji għall-implimentazzjoni tar-rakkomandazzjonijiet
      Segwitu komuni għar-rakkomandazzjonijiet kollha
      Riskji marbuta mal-kreditu u mas-suq
      
                  IV.1.
               
               Rakkomandazzjoni A – Għarfien ta’ dawk li jissellfu dwar ir-riskji
            
                  IV.1.1.
               
               Ir-raġunament ekonomiku
            
                  IV.1.2.
               
               Evalwazzjoni, inklużi l-vantaġġi u l-iżvantaġġi
            
                  IV.1.3.
               
               Segwitu
            
                  IV.1.3.1.
               
               Skeda
            
                  IV.1.3.2.
               
               Kriterji ta’ konformità
            
                  IV.1.3.3.
               
               Komunikazzjoni dwar is-segwitu
            
                  IV.1.4.
               
               Rabtiet mal-qafas legali tal-Unjoni
            
                  IV.2.
               
               Rakkomandazzjoni B – Affidabbiltà kreditizja ta’ dawk li jissellfu
            
                  IV.2.1.
               
               Ir-raġunament ekonomiku
            
                  IV.2.2.
               
               Evalwazzjoni, inklużi l-vantaġġi u l-iżvantaġġi
            
                  IV.2.3.
               
               Segwitu
            
                  IV.2.3.1.
               
               Skeda
            
                  IV.2.3.2.
               
               Kriterji ta’ konformità
            
                  IV.2.3.3.
               
               Komunikazzjoni dwar is-segwitu
            
                  IV.2.4.
               
               Rabtiet mal-qafas legali tal-Unjoni
            It-tkabbir fil-kreditu
      
                  IV.3.
               
               Rakkomandazzjoni C – Tkabbir fil-kreditu kkawżat minn self f'munita barranija
            
                  IV.3.1.
               
               Ir-raġunament ekonomiku
            
                  IV.3.2.
               
               Evalwazzjoni, inklużi l-vantaġġi u l-iżvantaġġi
            
                  IV.3.3.
               
               Segwitu
            
                  IV.3.3.1.
               
               Skeda
            
                  IV.3.3.2.
               
               Kriterji ta’ konformità
            
                  IV.3.3.3.
               
               Komunikazzjoni dwar is-segwitu
            
                  IV.3.4.
               
               Rabtiet mal-qafas legali tal-Unjoni
            Ipprezzar ħażin tar-riskju u reżiljenza
      
                  IV.4.
               
               Rakkomandazzjoni D – Ġestjoni interna tar-riskju
            
                  IV.4.1.
               
               Ir-raġunament ekonomiku
            
                  IV.4.2.
               
               Evalwazzjoni, inklużi l-vantaġġi u l-iżvantaġġi
            
                  IV.4.3.
               
               Segwitu
            
                  IV.4.3.1.
               
               Skeda
            
                  IV.4.3.2.
               
               Kriterji ta’ konformità
            
                  IV.4.3.3.
               
               Komunikazzjoni dwar is-segwitu
            
                  IV.4.4.
               
               Rabtiet mal-qafas legali tal-Unjoni
            
                  IV.5.
               
               Rakkomandazzjoni E – Rekwiżiti ta’ kapital
            
                  IV.5.1.
               
               Ir-raġunament ekonomiku
            
                  IV.5.2.
               
               Evalwazzjoni, inklużi l-vantaġġi u l-iżvantaġġi
            
                  IV.5.3.
               
               Segwitu
            
                  IV.5.3.1.
               
               Skeda
            
                  IV.5.3.2.
               
               Kriterji ta’ konformità
            
                  IV.5.3.3.
               
               Komunikazzjoni dwar is-segwitu
            
                  IV.5.4.
               
               Rabtiet mal-qafas legali tal-Unjoni
            Riskji relatati mal-likwidità u l-finanzjament
      
                  IV.6.
               
               Rakkomandazzjoni F – Likwidità u finanzjament
            
                  IV.6.1.
               
               Ir-raġunament ekonomiku
            
                  IV.6.2.
               
               Evalwazzjoni, inklużi l-vantaġġi u l-iżvantaġġi
            
                  IV.6.3.
               
               Segwitu
            
                  IV.6.3.1.
               
               Skeda
            
                  IV.6.3.2.
               
               Kriterji ta’ konformità
            
                  IV.6.3.3.
               
               Komunikazzjoni dwar is-segwitu
            
                  IV.6.4.
               
               Rabtiet mal-qafas legali tal-Unjoni
            Koordinament u applikazzjoni fl-Unjoni kollha
      
                  IV.7.
               
               Rakkomandazzjoni G – Reċiproċità
            
                  IV.7.1.
               
               Ir-raġunament ekonomiku
            
                  IV.7.2.
               
               Evalwazzjoni, inklużi l-vantaġġi u l-iżvantaġġi
            
                  IV.7.3.
               
               Segwitu
            
                  IV.7.3.1.
               
               Skeda
            
                  IV.7.3.2.
               
               Kriterji ta’ konformità
            
                  IV.7.3.3.
               
               Komunikazzjoni dwar is-segwitu
            Evalwazzjoni ġenerali tal-miżuri politiċi
      SOMMARJU EŻEKUTTIV
      It-tħassib dwar l-istabbiltà finanzjarja minħabba s-self eċċessiv f'munita barranija f'xi Stati Membri ġie diskuss f'forums differenti f'dawn l-aħħar snin.
      Fil-livell tal-Unjoni, is-self f'munita barranija lis-settur privat mhux finanzjarju kien prevalenti l-aktar fil-pajjiżi tal-Ewropa Ċentrali u tal-Lvant (EĊL). F'dawn il-każijiet, dan wassal għal żieda f'diskrepanzi sostanzjali fil-munita fil-karti tal-bilanċ tas-settur privat mhux finanzjarju. Ir-raġunijiet għall-prevalenza tas-self f'munita barranija ġejjin minn fatturi marbuta kemm mad-domanda kif ukoll mal-provvista, inklużi, fost l-oħrajn, id-differenzjali pożittivi tar-rati tal-imgħax u l-aċċess għal fondi mill-banek prinċipali.
      Livelli għolja ta’ self f'munita barranija jista' jkollhom konsegwenzi sistemiċi għal dawn il-pajjiżi u joħolqu kundizzjonijiet għat-tixrid ta’ effetti transkonfinali negattivi. F'xi każijiet, is-self f'munita barranija laħaq livelli eċċessivi u għen fit-tisħiħ taċ-ċikli tal-kreditu, waqt li seta' affettwa wkoll il-prezzijiet tal-assi. Fir-rigward tas-self f'munita barranija, ir-riskju tal-kreditu jġib miegħu riskju tas-suq għal min jissellef unhedged, billi l-pagamenti jintlaqtu mir-rati tal-kambju. Dawk li jissellfu jkollhom it-tendenza jaġixxu bl-istess mod, u fl-istess żmien, minħabba l-iżviluppi negattivi fir-rati tal-kambju. Barra dan, id-dipendenza mill-banek prinċipali għall-fondi u, f'xi każijiet, id-dipendenza mis-swieq tal-iswaps tal-munita barranija, jiffurmaw saff ieħor ta’ riskju għal-likwidità u r-rifinanzjament fi żminijiet ta’ kriżi. Fl-aħħar, il-livell għoli ta’ integrazzjoni tal-gruppi finanzjarji joħloq mezz ieħor ta’ tixrid transkonfinali fil-każ tal-kristallizzazzjoni tar-riskji minħabba s-self f'munita barranija.
      Minħabba l-potenzjal ta’ tixrid transkonfinali u l-possibbiltà li jiġu evitati miżuri nazzjonali meta dawn jittieħdu b'mod unilaterali u ma jkunux sottoskritti minn Stati Membri oħrajn, il-BERS fassal xi rakkomandazzjonijiet.
      L-għanijiet tar-rakkomandazzjonijiet tal-BERS huma allinjati mar-riskji identifikati: (i) li tiġi limitata l-iskopertura għar-riskji tal-kreditu u tas-suq, u b'hekk tiżdied ir-reżiljenza tas-sistema finanzjarja; (ii) li tiġi kkontrollata ż-żieda eċċessiva tal-kreditu f'munita barranija u jiġu evitati l-prezzijiet artfiċjali tal-assi; (iii) li jiġu limitati r-riskji tal-finanzjament u l-likwidità; u (iv) li jitjieb l-ipprezzar tar-riskju. Ir-rakkomandazzjonijiet japplikaw għas-self f'munita barranija, definit bħala kull self fil-muniti li ma jkunux il-valuta legali ta’ pajjiż partikolari. Fejn hu rilevanti, ir-rakkomandazzjonijiet ikopru biss lil dawk li jissellfu unhedged, i.e. dawk li jissellfu mingħajr hedges naturali jew finanzjarji, jiġifieri aġenti li huma esposti għal diskrepanzi fil-munita.
      Biex jiġi indirizzat ir-riskju tal-kreditu, ir-rakkomandazzjonijiet jinkludu: (i) li dawk li jissellfu jkollhom aktar għarfien dwar ir-riskji inkorporati fis-self f'munita barranija, billi jkollhom garanzija li jingħataw tagħrif adegwat; u (ii) garanzija li self ġdid f'munita barranija jingħata biss sakemm dawk li jissellfu jkollhom affidabbiltà kreditizja u jkunu kapaċi jilqgħu għal ċaqliq qawwi fir-rati tal-kambju. L-użu ta’ proporzjonijiet bejn id-dejn u d-dħul (DTI) u bejn is-self u l-valur (LTV) huwa mħeġġeġ. Meta s-self f'munita barranija jkun qiegħed jikkawża żieda eċċessiva fil-kreditu b'mod ġenerali, għandhom jitqiesu miżuri aktar ibsin jew ġodda fejn jidħol dan it-tip ta’ self.
      Biex jiġi indirizzat l-ipprezzar ħażin tar-riskji marbuta mas-self f'munita barranija, l-awtoritajiet għandhom jeżiġu li l-istituzzjonijiet (i) jinkorporaw aħjar dawn ir-riskji fl-ipprezzar intern tar-riskji u fl-allokazzjoni interna tal-kapital; u (ii) iżommu kapital addizzjonali, taħt it-Tieni Pilastru, għas-self f'munita barranija minħabba li r-relazzjoni bejn ir-riskji tal-kreditu u tas-suq mhijiex lineari.
      L-awtoritajiet għandhom jimmonitorjaw mill-qrib ir-riskji marbuta mal-finanzjament u l-likwidità fir-rigward tas-self f'munita barranija, u jekk ikun meħtieġ għandhom iqisu jimponux limiti fuqhom, waqt li jagħtu attenzjoni partikolari għall-konċentrazzjoni ta’ sorsi ta’ finanzjament, għad-diskrepanzi fil-munita u fil-maturità bejn l-assi u l-obbligazzjonijiet u għad-dipendenza konsegwenti mis-swieq tal-iswaps tal-kambju barrani.
      Ir-rakkomandazzjonijiet għandhom jiġu applikati fil-livell individwali, sottokonsolidat u konsolidat, skont il-każ. L-Istati Membri għandhom jikkontribwixxu biex iwaqqfu l-arbitraġġ regolatorju billi japplikaw ir-reċiproċità għal Stati Membri oħrajn li jimplimentaw miżuri biex jiġu limitati r-riskji marbuta mas-self f'munita barranija. Jistgħu jiġu diskussi wkoll azzjonijiet superviżorji fi ħdan il-kulleġġi tas-superviżuri.
      I.   ĦARSA ĠENERALI LEJN IS-SELF F'MUNITA BARRANIJA FL-UNJONI
      
      I.1.   Is-self f'munita barranija fl-Unjoni
      
      Il-preżenza ta’ self f'munita barranija hija diversifikata ħafna fil-pajjiżi tal-Unjoni. Waqt li fil-biċċa l-kbira tal-pajjiżi Ewropej tal-Punent is-self f'munita barranija huwa proporzjon relattivament negliġibbli mill-proporzjon totali ta’ self, fil-pajjiżi tal-Ewropa Ċentrali u tal-Lvant (EĊL) (1) u fl-Awstrija huwa relattivament għoli (ara Tabella 1).
      
         Tabella 1
      
      
         Self f'munita barranija lil individwi u korporazzjonijiet mhux finanzjarji fl-Unjoni
      
      
         
      Fil-pajjiżi li għandhom proporzjon qawwi ta’ self f'munita barranija, il-fenomenu sikwit jidher kemm fis-self lill-individwi kif ukoll fis-self lill-korporazzjonijiet mhux finanzjarji. Min-naħa l-oħra, fil-pajjiżi fejn is-self f'munita barranija hu proporzjon żgħir mis-self totali, il-korporazzjonijiet mhux finanzjarji għandhom it-tendenza li jissellfu aktar f'munita barranija milli jagħmlu l-individwi. Dan jista' jintrabat mal-preżenza ta’ kumpaniji mitfugħa fuq l-esportazzjoni kif ukoll ma’ livell ġenerali ta’ kummerċ miftuħ.
      
         Ir-riskji għall-istabbiltà finanzjarja x'aktarx li jkunu kbar f'pajjiżi li jkollhom stokk kbir ta’ self f'munita barranija mogħti lil dawk li jissellfu unhedged. L-individwi u xi korporazzjonijiet mhux finanzjarji (i.e. intrapriżi żgħar u medji (SME) li jkunu attivi fis-suq intern tal-pajjiż) b'mod partikolari x'aktarx li jkunu unhedged (i.e. ikunu esposti għad-diskrepanzi fil-munita) billi d-dħul tagħhom ġeneralment ikun fil-munita lokali.
      Korporazzjonijiet mhux finanzjarji li jesportaw, min-naħa l-oħra, jistgħu jkunu anqas sensittivi għat-tibdil fir-rata tal-kambju għax ikollhom aktar opportunitajiet li jkunu hedged kontra r-riskji tal-munita (2). Għalhekk, l-analiżi li tifdal tikkonċentra fuq pajjiżi bi proporzjon konsiderevoli ta’ self f'munita barranija lil individwi (3).
      L-istruttura tal-munita tas-self f'munita barranija hija differenti fost l-Istati Membri (ara Tabella 2). Fil-biċċa l-kbira tal-pajjiżi eżaminati (il-Bulgarija, il-Latvja, il-Litwanja u r-Rumanija) is-self f'munita barranija ngħata l-aktar fl-euro, li tidher għażla naturali minħabba s-sħubija fl-Unjoni u, b'mod partikolari, minħabba sistemi ta’ rati tal-kambju marbuta mal-euro. Min-naħa l-oħra, f'xi pajjiżi, muniti oħrajn kellhom l-akbar proporzjon, l-aktar il-frank Svizzeru (pereżempju fl-Ungerija, l-Awstrija u l-Polonja).
      
         Tabella 2
      
      
         Self f'munita barranija lis-settur privat ta’ istituzzjonijiet finanzjarji mhux monetarji (barra l-amministrazzjoni pubblika)
          (4)
         fl-Unjoni
      
      
         
      Jekk wieħed jiffoka fuq il-pajjiżi bi proporzjon akbar ta’ self f'munita barranija lil dawk li jissellfu unhedged (l-aktar minħabba s-self lill-individwi) jista' jidentifika bosta karatteristiċi komuni. L-ewwel, il-proporzjon tas-self f'munita barranija żdied minn Diċembru 2004 'l hawn prattikament fil-pajjiżi kollha (ara Tabella 3) minbarra l-Awstrija. Fl-istess ħin, il-proporzjon ta’ depożiti f'munita barranija miżmuma mis-settur privat mhux finanzjarju f'dawn il-pajjiżi żdied bi ftit jew, f'xi każijiet, naqas (minbarra fil-Latvja, fejn id-depożiti f'munita barranija żdiedu sew). Dan iċ-ċaqliq asimmetriku lejn is-self f'munita barranija jista' jkun sinjal bażiku ta’ żieda fid-diskrepanza fil-munita fil-karti tal-bilanċ tas-settur privat mhux finanzjarju. Barra dan, iċ-ċaqliq jindika li jeżistu inċentivi li jħajru lil dak li jkun jieħu self f'munita barranija fl-Istati Membri. F'xi pajjiżi, il-proporzjon tas-self f'munita barranija lis-settur privat mhux finanzjarju kompla jiżdied minn meta l-kriżi finanzjarja u ekonomika globali laqtet lill-Istati Membri, waqt li f'pajjiżi oħrajn il-proporzjon baqa' bejn wieħed u ieħor l-istess. F'bosta pajjiżi, din iż-żieda seħħet f'ambjent fejn naqset id-domanda għall-kreditu.
      
         Tabella 3
      
      
         Proporzjon tas-self f'munita barranija u tad-depożiti f'munita barranija fi Stati Membri magħżula
      
      
         
      Meta wieħed ifittex is-sorsi tal-finanzjament taż-żieda fil-kreditu f'dawn il-pajjiżi, il-proporzjon tas-self mad-depożitu (LTD) jista' jintuża bħala indikatur approssimattiv tas-sorsi ta’ finanzjament disponibbli lokalment. Min-naħa l-oħra, żieda qawwija fil-proporzjon LTD tindika dipendenza qawwija mill-kapital barrani għall-finanzjament tas-self f'dawn l-ekonomiji (ara Tabella 4). F'xi pajjiżi tal-EĊL, iddaħħal kapital barrani l-aktar permezz ta’ self minn kumpaniji prinċipali ta’ istituzzjonijiet finanzjarji li joffru l-kreditu (5) u li joperaw f'dawn il-pajjiżi, kif ukoll billi ġew sfruttati s-swieq monetarji bl-ingrossa barranin.
      
         Tabella 4
      
      
         Proporzjon tas-self f'munita barranija u proporzjon tas-self mad-depożiti fi Stati Membri magħżula
      
      
         
      I.2.   Xi jwassal għall-espansjoni tas-self f'munita barranija
      
      Hemm bosta fatturi li jistimulaw is-self f'munita barranija, kemm min-naħa tal-provvista kif ukoll min-naħa tad-domanda. Min-naħa tal-provvista, iż-żieda f'daqqa ta’ kreditu f'munita barranija fir-reġjuni tal-EĊL ġiet b'konsegwenza tal-aċċess faċli għal finanzjament bl-ingrossa (iffaċilitat mill-kundizzjonijiet pożittivi tal-likwidità globali u mill-finanzjament minn entitajiet prinċipali barranin). Min-naħa tad-domanda, id-differenzjali tar-rati tal-imgħax jidher li kellhom l-akbar sehem. Għalkemm wieħed jista' jidentifika raġunijiet komuni, l-importanza tagħhom ma tkunx l-istess għall-pajjiżi kollha.
      Jekk wieħed jinjora bosta fatturi individwali min-naħa tal-provvista u min-naħa tad-domanda, l-espansjoni tas-self f'munita barranija f'xi ekonomiji tal-EĊL kienet parti minn fenomenu aktar wiesa' ta’ żieda qawwija fid-domanda għal finanzjament barrani u/jew fil-prezzijiet tal-assi. Barra dan, il-biċċa l-kbira tal-Istati Membri bi proporzjon qawwi ta’ self f'munita barranija għandhom ekonomiji konverġenti, sikwit b'potenzjal qawwi ta’ rkupru. Il-proċess reali ta’ konverġenza f'dawn il-pajjiżi kien jistrieħ fil-biċċa l-kbira fuq id-dħul ta’ kapital barrani, billi t-tfaddil intern ma kienx biżżejjed.
      I.2.1.   Fatturi min-naħa tal-provvista
      
      I.2.1.1.   Finanzjament internazzjonali vs. lokali
      
      Fil-pajjiżi tal-EĊL li qegħdin nirreferu għalihom, is-self f'munita barranija kien iffinanzjat fil-biċċa l-kbira minn self transkonfinali fis-sura ta’ linji ta’ kreditu minn istituzzjonijiet prinċipali li jinsabu fil-bqija tal-Unjoni. Istituzzjonijiet oħrajn ta’ kreditu b'depożiti kbar tal-munita lokali sfruttaw is-swieq tal-iswaps tal-kambju barrani.
      Kull fejn kien hemm nuqqas ta’ sorsi lokali ta’ finanzjament, l-istituzzjonijiet daru għall-finanzjament barrani (6) (ara Tabella 5). Il-fatt li s-swieq kapitali nazzjonali tal-pajjiżi tal-EĊL jinsabu f'livell iktar baxx ta’ żvilupp minn dawk tal-pajjiżi oriġinali taż-żona tal-euro seta' wkoll ta sehmu. B'mod aktar speċifiku, in-nuqqas relattiv ta’ strumenti ta’ dejn b'maturità twila fil-munita lokali – li jistgħu jservu ta’ referenza għall-ipprezzar jew jintużaw biex jinġabar finanzjament fit-tul – seta' gerrex lill-istituzzjonijiet milli jidħlu għal self fit-tul fil-munita lokali. Fattur ieħor kien l-ispiża għolja tat-titolizzazzjoni għal strumenti fil-munita lokali, u dan wassal għall-fatt li l-banek kisbu l-finanzjament tagħhom għal self b'ipoteka f'munita barranija.
      
         Tabella 5
      
      
         Self f'munita barranija u proporzjon tas-self mad-depożiti fil-munita lokali fi Stati Membri magħżula
      
      
         
      Barra dan, il-finanzjament fi ħdan grupp finanzjarju internazzjonali kien jikkostitwixxi sors relattivament orħos ta’ finanzjament meta jitqabbel mas-sorsi għad-dispożizzjoni tal-banek lokali li ma jkunux f'dawn il-gruppi. Dan kompla saħħaħ fatturi oħrajn li kattru s-self f'munita barranija, bħad-differenzjali tar-rati tal-imgħax u l-marġini tal-qligħ.
      Bis-saħħa tad-disponibbiltà tal-finanzjament barrani u bit-trasferiment tar-riskju tar-rata tal-kambju għal fuq dawk li jissellfu, dawn l-istituzzjonijiet setgħu joffru prodotti ta’ self b'rati tal-imgħax ferm aktar baxxi minn dawk fuq is-self fil-munita lokali. F'xi pajjiżi (pereżempju, il-Bulgarija) ikkaratterizzati minn sehem qawwi ta’ depożiti f'munita barranija, l-istituzzjonijiet setgħu ġew motivati biex joħorġu self f'munita barranija billi kellhom aċċess għal bażi kbira u stabbli għall-finanzjament lokali f'munita barranija (l-aktar l-euro). Barra dan, is-sistemi ta’ rati tal-kambju fissi jew stabilizzati qatgħu l-ispejjeż marbuta mal-hedging tar-rata tal-kambju (7).
      I.2.1.2.   Żieda fil-preżenza ta’ gruppi barranin fil-pajjiżi tal-EĊL
      
      L-espansjoni tal-kreditu ġiet faċilitata bl-integrazzjoni tas-swieq finanzjarji Ewropej, u din ġiet riflessa, inter alia, fil-preżenza li kulma tmur bdiet tikber jew fiż-żieda fl-attività ta’ istituzzjonijiet finanzjarji barranin li kienu diġà preżenti fis-sistemi finanzjarji ta’ dawn l-ekonomiji.
      Taqta' l-Awstrija, il-proporzjon tal-assi tal-banek barranin mill-assi totali tas-settur bankarju fis-seba' pajjiżi eżaminati fil-parti analitika ta’ dan l-anness joqrob lejn, jew hu aktar minn, 60 % (ara Tabella 6). L-involviment tal-istituzzjonijiet prinċipali fil-finanzjament f'munita barranija tas-sussidjarji tagħhom kien motivat fil-biċċa l-kbira mill-profitabilità akbar tal-attivitajiet ta’ kreditu fl-ekonomiji li qegħdin jirkupraw u mit-tfittxija għal proporzjon akbar tas-swieq f'dawn il-pajjiżi. Il-proporzjon kbir ta’ banek barranin fis-setturi finanzjarji interni tal-pajjiżi tal-EĊL b'hekk ħoloq mezz ieħor ta’ dħul ta’ kapital, maħsub l-aktar għas-swieq tal-kreditu.
      
         Tabella 6
      
      
         Proporzjon tal-assi ta’ sussidjarji u fergħat ikkontrollati mill-barranin fis-settur bankarju totali (%)
      
      
         
      I.2.1.3.   Pressjoni tal-kompetizzjoni
      
      Il-proporzjon kbir imsemmi hawn fuq ta’ banek barranin fis-setturi finanzjarji tal-pajjiżi tal-EĊL, flimkien mal-potenzjal sostanzjali tagħhom għal tkabbir, għen biex kibret il-pressjoni tal-kompetizzjoni fis-swieq tal-kreditu, ikkonċentrata l-aktar fis-suq tas-self għad-djar (8). Minħabba li kibret il-kompetizzjoni, l-istituzzjonijiet kabbru l-linja tal-prodotti tagħhom billi bdew joffru self b'ipoteka f'munita barranija u b'hekk setgħu jipprovdu lill-individwi bi kreditu orħos. It-tentattiv biex jiġu offruti prodotti b'rati tal-imgħax aktar baxxi kien ukoll wieħed mill-fatturi li għen l-espansjoni ta’ self fil-frank Svizzeru f'xi pajjiżi tal-EĊL u fl-Awstrija. Il-banek li ħarġu self fil-frank Svizzeru u fil-yen Ġappuniż setgħu jikkompetu għal proporzjon tas-suq billi offrew spiża aktar baxxa għall-manutenzjoni tad-dejn milli setgħu joffru l-banek li ħarġu self fl-euro.
      L-impatt tal-pressjoni tal-kompetizzjoni kellu żewġ dimensjonijiet. Min-naħa l-waħda, f'ambjent kompetittiv, l-istituzzjonijiet l-aktar konservattivi ġew “sfurzati” jidħlu fis-suq tas-self f'munita barranija biex ma jitilfux il-proporzjon tagħhom tas-suq, u dan seta' wassal biex tbaxxew l-istandards tal-kreditu. Min-naħa l-oħra, minħabba d-differenzjali sinifikanti tar-rati tal-imgħax, l-istituzzjonijiet setgħu jiffissaw marġini tal-qligħ u tal-ispejjeż aktar għoljin minn dawk tas-self fil-munita lokali u b'hekk setgħu jtejbu r-riżultati finanzjarji tagħhom (u dan kompla żied il-pressjoni kompetittiva fuq dawk il-banek li ma offrewx self f'munita barranija). Fil-każ ta’ self f'munita barranija indiċizzat, l-istituzzjonijiet għamlu qligħ addizzjonali mill-ispreads tar-rati tal-kambju, kull darba li kienu jaqilbu l-pagamenti tas-self mill-munita lokali jew għall-munita lokali.
      I.2.2.   Fatturi min-naħa tad-domanda
      
      I.2.2.1.   Differenzjali tar-rati tal-imgħax
      
      Id-differenzjali tar-rati tal-imgħax bejn il-pajjiżi analizzati u l-ekonomiji avvanzati ewlenin fl-Ewropa kienu l-forza ewlenija wara d-domanda qawwija għas-self f'munita barranija fil-pajjiżi tal-EĊL u l-Awstrija (ara Tabella 8 Pajjiżi b'rati tal-kambju varjabbli, Tabella 8 Pajjiżi b'rati tal-kambju varjabbli u Tabella 9 Differenzjali tar-rati tal-imgħax għal self fil-munita lokali u fil-frank Svizzeru fl-Ungerija, l-Awstrija u l-Polonja (f'p.p.)). Is-self f'munita barranija sar attraenti b'mod partikolari fil-qasam tas-self fit-tul (pereżempju, is-self b'ipoteka) billi f'dan il-każ l-effett tad-differenzjali tal-imgħax fuq l-ewwel pagament ta’ xahar huwa akbar milli fil-każ ta’ self b'maturità qasira. Fil-każ tas-sistemi b'rati tal-kambju fissi, is-self f'munita barranija kellu t-tendenza li jkun orħos minħabba diversi fatturi, fosthom primjums aktar baxxi kontra r-riskju (pereżempju, tal-kreditu, tal-likwidità).
      
         Differenzjali tar-rati tal-imgħax għal self lil individwi fil-munita lokali u fl-euro (p.p.)
      
         Tabella 7
      
      
         Pajjiżi b'rati tal-kambju stabilizzati u fissi
      
      
         
      
         Tabella 8
      
      
         Pajjiżi b'rati tal-kambju varjabbli
      
      
         
      
         Tabella 9
      
      
         Differenzjali tar-rati tal-imgħax għal self fil-munita lokali u fil-frank Svizzeru fl-Ungerija, l-Awstrija u l-Polonja (f'p.p.)
      
      
         
      I.2.2.2.   Il-perċezzjoni dwar ir-riskju tar-rata tal-kambju u l-aspettattivi marbuta mal-adozzjoni tal-euro
      
      Il-fatt li s-self fl-euro laħaq l-ogħla livelli tiegħu fl-ekonomiji li joperaw b'sistemi fissi ta’ kambju jista' jkun dovut għal bosta raġunijiet, fosthom primjums ta’ likwidità aktar baxxi għal strumenti ta’ dejn fl-euro u l-fatt li r-riskju tar-rata tal-kambju ma kienx meqjus daqstant u dan seta' wassal għal domanda akbar għas-self fl-euro f'dawn il-pajjiżi. Jista' jkun li xi wħud fost dawk li ssellfu ma kinux jafu bir-riskji li kienu deħlin għalihom meta ħadu self f'munita barranija. Anki dawk li kienu infurmati setgħu ħadu pożizzjonijiet unhedged dwar is-self f'munita barranija billi assumew li dan kien garantit b'mod impliċitu mis-sistema eżistenti tal-kambju. Sa ċertu punt, dawn il-presuppożizzjonijiet jidhru li ġew validati b'mod pożittiv fil-kriżi reċenti, l-aktar fl-ekonomiji tal-pajjiżi tal-EĊL li kellhom arranġamenti mal-bord tal-munita jew sistemi stabilizzati ta’ rati tal-kambju, billi dawn ma żvalutawx, għalkemm fil-Latvja kien jinħtieġ programm ta’ sostenn min-naħa tal-Unjoni u tal-Fond Monetarju Internazzjonali biex ir-rata tal-kambju baqgħet stabbli, l-aktar minħabba l-politika fiskali proċiklika u l-kriżi tal-likwidità fis-swieq finanzjarji dinjin.
      L-iżviluppi fir-rati tal-kambju setgħu sostnew ukoll id-domanda għal self f'munita barranija f'xi pajjiżi b'sistemi ta’ rati tal-kambju varjabbli (9). Fl-Awstrija, il-volatilità storikament baxxa bejn l-euro u l-frank Svizzeru wasslet biex il-perċezzjoni tar-riskju tar-rata tal-kambju kienet baxxa. Fl-ekonomji tal-pajjiżi tal-EĊL b'rati tal-kambju varjabbli, dawk li ssellfu nġibdu lejn is-self f'munita barranija minħabba l-apprezzament nominali fit-tul tar-rata tal-kambju u minħabba l-aspettattivi li dan l-apprezzament kien se jkompli. L-aspettattivi ta’ dawk li ssellfu dwar l-apprezzament nominali tar-rata tal-kambju sa ċertu punt seħħew kif kien mistenni (10). Dan l-apprezzament kattar l-iżbilanċi esterni li akkumulaw minħabba li d-domanda interna żdiedet b'mod qawwi.
      Ir-riskji perċepiti marbuta mas-self bl-euro f'uħud minn dawn il-pajjiżi setgħu ġew affettwati mill-aspettattivi fir-rigward tal-adozzjoni tal-euro fi żmien qasir. Dawn l-aspettattivi sostnew kemm il-presuppożizzjoni ta’ riskju “żero” marbut mar-rata tal-kambju fil-każ ta’ pajjiżi b'sistemi ta’ rati tal-kambju fissi jew stabilizzati kif ukoll il-presuppożizzjoni ta’ xejra sostnuta ta’ apprezzament nominali tar-rata tal-kambju fil-każ ta’ pajjiżi b'sistemi ta’ rati tal-kambju varjabbli.
      II.   IR-RISKJI MARBUTA MAS-SELF F'MUNITA BARRANIJA
      
      Waqt li din it-taqsima tiffoka fuq ir-riskji ewlenin li jġib miegħu s-self f'munita barranija, wieħed irid jirrikonoxxi l-benefiċċji kemm mill-integrazzjoni finanzjarja kif ukoll minn livelli sostenibbli ta’ self f'munita barranija.
      II.1.   Riskju tal-kreditu marbut mat-tibdil fir-rata tal-kambju u fir-rata tal-imgħax barrani
      
      Il-banek li jisilfu f'munita barranija huma esposti għar-riskju indirett tar-rata tal-kambju (bħala komponent tar-riskju tal-kreditu) minħabba d-diskrepanzi fil-munita fil-karti tal-bilanċ tal-klijenti tagħhom. Deprezzament sinifikanti tal-munita lokali jfisser żieda fil-valur f'munita lokali tad-dejn pendenti (anki fi proporzjon mal-valur tal-garanziji) kif ukoll fil-ħruġ ta’ ħlasijiet għall-manutenzjoni tad-dejn. Bħala konsegwenza, il-kapaċità ta’ manutenzjoni tad-dejn ta’ dawk li jissellfu unhedged lokalment teħżien u dan iwassal biex tiddgħajjef b'mod sinifikanti l-kundizzjoni finanzjarja tas-settur privat. It-tnaqqis fil-kapaċità ta’ dawk li jissellfu li jmantnu d-dejn tagħhom (11) u rata ta’ rkupru aktar baxxa jaffettwaw il-kwalità tal-portafoll tas-self, iżidu t-telf tal-banek mis-self u joħolqu pressjoni fuq l-ilqugħ tal-qligħ u l-kapital. Filwaqt li dan ma daħalx fis-sitwazzjoni tal-istress test li l-ABE għamlet fl-UE kollha, l-ABE enfasizzat fir-rapport tagħha dwar l-istress test li f'xi ġurisdizzjonijiet ir-riskju ewlieni jista' jkun iċ-ċaqliq negattiv tal-muniti marbut mal-impatt fuq is-self f'munita barranija (12).
      Hu diffiċli li wieħed jikkalkula bl-eżatt kemm huma r-riskji marbuta mar-rata tal-kambju (u mar-rata tal-imgħax) tas-self f'munita barranija. Il-metodi tradizzjonali tal-kalkolu tar-riskju ma jqisux li s-self tal-banek f'munita barranija lil dawk li jissellfu unhedged jgħaqqad ir-riskju tas-suq ma’ dak tal-kreditu b'mod li xejn ma huwa lineari (13). Xi dokumenti ta’ riċerka juru li l-metodi standard tal-ġestjoni tar-riskji li jindirizzaw tipi differenti ta’ riskji b'mod separat jistgħu jwasslu għal valutazzjoni ferm aktar baxxa tar-riskju totali involut. Jekk sempliċement tgħodd il-komponenti tar-riskju, imkejla b'mod separat, tar-rata tal-kambju ma’ dawk tar-riskju fil-każ li s-self ma jitħallasx, tkun qiegħed tagħti valutazzjoni aktar baxxa tal-livell reali tar-riskju, immultiplikata għal ħafna drabi.
      Fl-aħħar, il-profil tar-riskju tas-self f'munita barranija hu differenti minn dak tas-self fil-munita lokali. Dan jista' jkun ta’ ħsara għall-kwalità tas-self f'munita barranija jekk iċ-ċikli tar-rati tal-imgħax tal-munita barranija jkunu differenti minn dawk tal-ekonomija lokali. Madankollu, id-daqs tar-riskji tar-rata tal-kambju u tar-rata tal-imgħax barrani jvarja b'mod konsiderevoli għal kull żewġ muniti differenti, kif ukoll minħabba s-sistemi ta’ pprezzar imħaddma f'kull pajjiż.
      F'pajjiżi li għandhom sistemi ta’ rati tal-kambju fissi jew stabilizzati, ma kien hemm l-ebda riskju tal-kambju għas-self f'munita barranija waqt il-kriżi, billi l-muniti lokali ma żvalutawx u baqgħu marbuta mal-euro. B'hekk, dawk li ssellfu f'munita barranija ma batewx mill-iżvalutazzjoni tal-munita iżda x'aktarx gawdew mit-tnaqqis fir-rati tal-imgħax bl-euro.
      Fil-każ ta’ pajjiżi li għandhom rati tal-kambju varjabbli, l-impatt tad-deprezzament tal-munita lokali kien jiddependi ħafna mis-sistema ta’ pprezzar użata mill-banek li joffru tipi differenti ta’ self. Billi f'xi pajjiżi (pereżempju, l-Awstrija, il-Polonja u r-Rumanija) ir-rata tal-imgħax fuq is-self b'ipoteka f'munita barranija hija marbuta b'mod espliċitu mar-rata tal-imgħax tas-suq, it-tnaqqis fir-rata tal-imgħax fl-euro u fil-frank Svizzeru għamel tajjeb għall-biċċa l-kbira tal-effetti negattivi tad-deprezzament tal-munita lokali. Madankollu, ta’ min jgħid li l-interazzjoni deskritta bejn it-tibdil fir-rata tal-kambju lokali u r-rati tal-imgħax barrani seħħet minħabba sitwazzjoni speċifika fl-ekonomiji avvanzati u fis-swieq finanzjarji dinjin waqt il-kriżi. Fil-każ tad-deprezzament tal-munita lokali flimkien ma’ żieda fir-rata tal-imgħax barrani, il-pajjiżi b'rata tal-kambju varjabbli kien ikollhom iħabbtu wiċċhom ma’ żieda fir-riskju li dawk li jissellfu ma jħallsux is-self, kienet x'kienet is-sistema ta’ pprezzar tal-kreditu.
      Min-naħa l-oħra, il-materjalizzazzjoni tar-riskju tar-rata tal-kambju kibret minħabba żieda fir-rati tal-imgħax fuq self f'munita barranija fl-Ungerija (ċaqliq simultanju fir-rata tal-kambju u fir-rata tal-imgħax). Is-sistema ta’ pprezzar mħaddma mill-banek Ungeriżi tippermettilhom jissettjaw ir-rata tal-imgħax għas-selliefa żgħar b'mod unilaterali waqt li jinjoraw kull tibdil fir-rata tal-imgħax barrani. B'hekk, il-piżijiet tar-rata tal-imgħax għas-selliefa żgħar ta’ self f'munita barranija fl-Ungerija żdiedu f'dawn l-aħħar sentejn tlieta, u saħħew l-effett negattiv tad-deprezzament sinifikanti tal-forint Ungeriż mal-frank Svizzeru.
      F'xi pajjiżi, is-self f'munita barranija għandu proporzjonijiet aktar għoljin NPL (non-performing loan) u livelli ogħla ta’ ristrutturazzjoni tas-self (pereżempju, fl-Ungerija u fir-Rumanija). Wieħed jasal għal din il-konklużjoni meta titqies il-maturità tas-self, i.e. ġeneralment, dawk li jieħdu self b'ipoteka denominat f'munita barranija b'rata tal-kambju aktar qawwija jkollhom tendenza akbar li ma jaslux biex iħallsu s-self. Dan ikompli juri li wħud minn dawk li jissellfu x'aktarx li ma jkunux jafu bir-riskji li jidħlu għalihom meta joħorġu self f'munita barranija.
      F'pajjiżi oħrajn, bħall-Polonja, id-dejta turi li s-self f'munita barranija għandu t-tendenza li jrendi aktar minn dak fil-munita lokali. Madankollu, dan ma jistax ikun dovut biss għall-fatt li l-klijenti li jieħdu self f'munita barranija jkunu f'sitwazzjoni finanzjarja aħjar. Fir-realtà, dan huwa dovut għall-prattika tal-banek li jaqilbu self f'munita barranija għall-munita lokali meta jaraw li s-self ma jkunx se jitħallas jew li jkun se jiġi ristrutturat, kif ukoll għall-interventi tal-awtoritajiet li jillimitaw l-aċċess għas-self f'munita barranija biss għall-aħjar minn fost dawk li jissellfu.
      Fl-aħħar, il-kwalità tal-kreditu tiddependi wkoll mit-tip ta’ self, billi normalment is-self għall-konsum ikollu riskju akbar mis-self b'ipoteka (jew minn self ieħor iggarantit).
      Kollox ma’ kollox, il-provi juru li r-riskju tal-kreditu seħħ tabilħaqq, b'mod partikolari f'dawn l-aħħar sentejn, għalkemm mhux bl-istess mod fil-pajjiżi kollha eżaminati. Madankollu, huwa diffiċli tindika l-impatt fuq il-kwalità tal-kreditu li jkun ġej kemm mir-rata tal-kambju kif ukoll mir-rata tal-imgħax barrani. Dan hu dovut għal bosta fatturi, iżda l-aktar minħabba li (i) il-kwalità tal-kreditu tiddependi wkoll minn kundizzjonijiet ekonomiċi oħra, bħal-livelli tal-qgħad, kif ukoll mill-istruttura taż-żmien tal-portafoll; (ii) il-biċċa l-kbira tal-pajjiżi milquta kienu qegħdin jimplimentaw miżuri politiċi biex jindirizzaw il-fenomenu, u dan kellu impatt fuq il-karatteristiċi tal-portafoll tas-self f'munita barranija; (iii) id-dejta mogħtija kienet limitata.
      II.2.   Riskji marbuta mal-finanzjament u l-likwidità
      
      F'ċerti pajjiżi tal-EĊL, ir-riskji tal-finanzjament u l-likwidità li s-soltu jkunu marbuta mal-attività ta’ self tal-banek huma akbar minħabba l-prevalenza ta’ self f'munita barranija. F'dawn il-pajjiżi żdiedu r-riskji tal-finanzjament minħabba li l-banek komplew jiffinanzjaw lilhom infushom mis-swieq monetarji interbankarji, kif ukoll mill-istituzzjonijiet prinċipali, minflok mid-depożiti tal-massa. Dan żied b'mod sinifikanti kemm id-dipendenza tal-banek lokali mill-fondi barranin kif ukoll il-vulnerabbiltajiet esterni ta’ ċerti pajjiżi. B'mod partikolari, id-dipendenza ta’ xi banek tal-pajjiżi tal-EĊL mill-fondi ta’ banek oħrajn tista' ġġib magħha riskji rilevanti fejn il-banek prinċipali jkunu stabbiliti f'pajjiżi li jkollhom vulnerabbiltajiet fiskali persistenti. Ir-riskju li l-gvern ta’ pajjiż domestiku ma jirrikonoxxix self jista' jinxtered minħabba d-disponibbiltà u l-ispiża marbuta mal-finanzjament min-naħa tal-istituzzjonijiet prinċipali lil kumpaniji sussidjarji u fergħat fil-pajjiżi tal-EĊL. Għalhekk, jinħtieġ ippjanar b'attenzjoni (pereżempju, fis-sura ta’ pjanijiet ta’ finanzjament) biex jiġi limitat il-potenzjal li r-riskji jixterdu fil-pajjiżi ospitanti.
      F'dawn l-aħħar sentejn tlieta, madankollu, dawn ir-riskji marbuta mal-finanzjament ma seħħewx u l-istituzzjonijiet prinċipali żammew l-impenji mas-sussidjarji tagħhom billi pprovdewlhom u għaddewlhom il-fondi meħtieġa. Il-kooperazzjoni tal-awtoritajiet Ewropej u tal-istituzzjonijiet prinċipali għenet ukoll biex dan it-tip ta’ riskju għall-finanzjament ma seħħx (pereżmpju, l-inizjattiva ta’ Vjenna, ara Kaxxa 3). Madankollu, dan it-tip ta’ riskju għadu jeżisti u jirrifletti, inter alia, konċentrazzjoni ta’ sorsi ta’ finanzjament. Barra dan, l-ispiża tal-finanzjament tista' tvarja jekk tinbidel il-perċezzjoni tar-riskji. Fil-każ ta’ istituzzjonijiet ta’ kreditu li ma jkollhomx kumpanija prinċipali, ir-riskju ta’ konċentrazzjoni jista' ma jkunx daqstant rilevanti, għalkemm aspetti oħra tar-riskji ta’ finanzjament bl-ingrossa jistgħu jkunu aktar għoljin.
      Min-naħa l-oħra, deher sors ġdid ta’ riskju marbut mal-likwidità użata għall-finanzjament f'xi pajjiżi (l-aktar fl-Ungerija u l-Polonja) billi l-banek bdew jużaw id-depożiti fil-munita lokali biex jiffinanzjaw self f'munita barranija permezz tas-suq tal-iswaps. Biex ma jkollhomx pożizzjoni miftuħa għall-kambju barrani, il-banek lokali swoppjaw id-depożiti tagħhom fil-munita lokali ma’ fondi f'munita barranija, f'ħafna każijiet għal żmien qasir u b'hekk bdew jesponu ruħhom għar-riskju ta’ rollover. Meta faqqa' l-inkwiet finanzjarju fis-swieq tal-bonds u tal-iswaps u dawk is-swieq nixfu, il-banek kellhom jitħabtu biex jerġgħu jdawru l-iswaps tagħhom f'munita barranija għal żmien qasir. Barra dan, bid-deprezzament tal-muniti lokali, il-banek lokali kellhom jikkonformaw ma’ sejħiet għal marġini aktar wesgħin (rekwiżiti tad-depożiti) fuq it-tranżazzjonijiet swap tagħhom, u dan żidilhom il-ħtieġa ta’ likwidità f'munita barranija. Il-konsegwenzi ta’ dan ir-riskju marbut mal-finanzjament tal-likwidità, li ġie mill-iskoperturi għas-suq tal-iswaps, ittaffew mill-banek ċentrali li introduċew linji swap u faċilitajiet ta’ self biex jipprovdu likwidità ta’ emerġenza f'munita barranija lill-banek lokali, kif ukoll billi pprovdew swaps f'munita barranija min-naħa tal-istituzzjonijiet prinċipali lis-sussidjarji tagħhom. F'xi każijiet l-azzjonijiet tal-banek ċentrali kellhom jiġu sostnuti b'self, kreditu u linji swap mill-FMI, mill-BĊE u mill-Bank Nazzjonali Svizzeru.
      Madankollu, ta’ min jisħaq mill-ġdid fuq id-differenzi bejn il-pajjiżi, billi dawn kellhom sorsi ta’ finanzjament differenti. Fil-każ tal-ekonomiji kkaratterizzati minn proporzjon kbir ta’ depożiti f'munita barranija u konsegwentement minn proporzjon aktar baxx bejn is-self f'munita barranija u d-depożiti f'munita barranija, l-aċċess għal bażi lokali kbira u stabbli ta’ finanzjament f'munita barranija seta' kien ifisser li r-riskji marbuta mal-finanzjament kienu anqas evidenti.
      II.3.   Żieda eċċessiva fil-kreditu, ipprezzar ħażin tar-riskji u prezzijiet artifiċjali tal-assi
      
      Is-self f'munita barranija jista' joħloq vulnerabbiltajiet importanti billi jwassal għal żieda eċċessiva fil-kreditu (14).
      Dan sikwit iwassal għal prezzijiet artifiċjali tal-assi, u jista' jkollu implikazzjonijiet negattivi għall-istabbiltà finanzjarja kif ukoll għar-rendiment ġenerali tal-ekonomija. B'mod partikolari, id-diskrepanzi fil-karti tal-bilanċ minħabba self eċċessiv f'munita barranija minn dawk li jissellfu unhedged fis-settur privat mhux finanzjarju jista' jwassal biex tiżdied il-vulnerabbiltà għal ċaqliq finanzjarju estern u għal ċaqliq fl-ekonomija reali. Dawn il-vulnerabbiltajiet jistgħu jkunu kbar ħafna jekk iż-żieda fil-kreditu tkun ikkonċentrata fis-settur tal-proprjetà. Il-konċentrazzjoni eċċessiva ta’ self mill-banek fis-suq tal-proprjetà tista' tiffaċilita l-ħolqien ta’ bużżieqa billi jekk id-domanda għall-proprjetà tkompli tikber, il-prezzijiet jogħlew u dan iwassal biex tikber il-provvista ta’ kreditu minħabba li l-valur tal-garanziji jogħla kif ukoll tiżdied id-domanda minħabba l-aspettattivi li l-prezzijiet tal-assi jkunu se jkomplu jogħlew. Jekk is-self ikun iffinanzjat mid-dħul ta’ kapital, il-pajjiż iżid id-dejn barrani waqt li l-potenzjal produttiv tiegħu jiżdied ftit li xejn. L-esperjenza preċedenti, inkluża dik tal-Irlanda, Spanja u l-pajjiżi Baltiċi fil-kriżi finanzjarja reċenti, turi li l-proċess biex jitreġġgħu lura dawn l-effetti reċiproċi negattivi li jsostnu lilhom infushom jista' jkollu konsegwenzi serji għall-istabbiltà makroekonomika u finanzjarja.
      Jidher li hemm rabta mill-qrib bejn żieda rapida fil-kreditu u s-self f'munita barranija fl-Istati Membri l-ġodda (SMĠ) (15), l-aktar fil-pajjiżi fejn id-dejn tas-settur privat mhux finanzjarju żdied malajr ġmielu f'dawn l-aħħar snin, kif sabu Rosenberg u Tirpak (16). L-istudju jikkonkludi li, anki jekk wieħed iqis żieda fil-proporzjon tal-kreditu mal-prodott domestiku gross (PDG) minħabba l-approfondiment finanzjarju, xi SMĠ esperjenzaw żieda “eċċessiva” fil-kreditu, fis-sens li t-tkabbir tal-kreditu osservat kien akbar minn dak li setgħu jissuġġerixxu fatturi makroekonomiċi varjabbli. Pajjiżi li kellhom żidiet partikolarment qawwija fil-kreditu qabel il-kriżi finanzjarja dinjija kellhom it-tendenza wkoll li jkollhom proporzjon akbar ta’ self f'munita barranija (ara Tabella 10). Dejta storika turi li ż-żieda fis-self f'munita barranija tista' tkun marbuta ma’ żidiet kbar fil-kreditu fl-Istati Membri l-ġodda ffinanzjati mid-dħul ta’ kapital barrani. Iż-żieda qawwija fil-kreditu lis-settur privat mhux finanzjarju tista' tkun marbuta ma’ proporzjon akbar ta’ self f'munita barranija (ara Tabella 11). Waqt li l-preżenza ta’ korrelazzjoni ma timplikax rabta kawżali bejn is-self f'munita barranija u ż-żidiet kbar fil-kreditu, wieħed għandu josserva x-xebh storiku bejniethom.
      
         Tabella 10
      
      
         Proporzjon ta’ self f'munita barranija u l-proporzjon tal-kreditu mal-PDG fi Stati Membri magħżula
      
      
         
      
         Tabella 11
      
      
         Differenzi fil-proporzjon tas-self f'munita barranija u fil-proporzjon tal-kreditu mal-PDG fi Stati Membri magħżula (p.p.)
      
         
      Fattur li seta' kkontribwixxa għall-espansjoni tas-self f'munita barranija kien il-fatt li, qabel il-kriżi, il-prezzijiet interni ta’ trasferiment fi ħdan grupp finanzjarju (i.e. bejn il-kumpanija prinċipali u kumpanija sussidjarja jew fergħa tagħha) ma kinux jirriflettu biżżejjed ir-riskji inkorporati fis-self f'munita barranija, jiġifieri r-riskju tar-rata tal-kambju, il-primjum tar-riskju tal-pajjiż u r-riskju tal-finanzjament. Huwa diffiċli li s-self f'munita barranija jiġi evalwat tajjeb minħabba li mhuwiex faċli li tingħata valutazzjoni tajba ta’ wħud minn dawn ir-riskji. Fir-realtà, il-livelli osservati ta’ self f'munita barranija setgħu kienu sintomu li kienu qegħdin jittieħdu aktar riskji.
      B'mod ġenerali, l-iżbalji fl-ipprezzar tal-primjums tar-riskju fuq in-naħa tal-provvista huma karatteristika komuni fi żminijiet ta’ żieda kbira fil-kreditu. It-tnaqqis fil-primjums tar-riskju minħabba fiduċja żejda fir-rigward tal-prospetti ta’ tkabbir u tar-riskju tal-pajjiż jista' jgħin biex jitbaxxew ir-rati nominali tal-imgħax fuq is-self f'munita barranija. Rati tal-imgħax aktar baxxi u kundizzjonijiet aktar ħfief għall-akkwist ta’ kreditu jinfluwenzaw bil-kbir il-prezzijiet tal-assi – u l-aktar il-prezzijiet tad-djar. B'hekk ikun hemm il-periklu li r-riżorsi jiġu allokati b'mod mgħawweġ u li jinħolqu prezzijiet artifiċjali tal-assi. Il-prezzijiet għolja tal-proprjetà flimkien ma’ kundizzjonijiet aktar ħfief għall-akkwist ta’ kreditu u inċentivi għall-ispekulazzjoni u għall-azzjonijiet ta’ lieva wasslu għal żieda qawwija fil-prezzijiet tad-djar f'għadd ta’ pajjiżi.
      Billi s-self f'munita barranija normalment jinvolvi rati tal-imgħax aktar baxxi mis-self fil-munita lokali, dan jinfluwenza r-rata reali tal-imgħax kif jarawha dawk li jissellfu. Meta joħorġu self f'munita barranija, l-individwi sikwit jużaw l-inflazzjoni lokali mistennija fil-prezzijiet tal-konsum jew iż-żieda lokali fil-pagi biex iniżżlu r-rata nominali tal-imgħax fuq is-self f'munita barranija, l-aktar jekk ir-riskju tar-rata tal-kambju jitqies bħala negliġibbli. Rati tal-kambju fissi jew ikkontrollati b'mod strett kif ukoll episodji ta’ apprezzament qawwi u sostnut tal-munita lokali jistgħu jwasslu biex jiġi sottovalutat ir-riskju tar-rata tal-kambju marbut ma’ self denominat f'munita barranija.
      Dan jista' jwassal għal rati reali tal-imgħax baxxi ħafna jew, f'ħafna każijiet, negattivi ferm, li jistimulaw bil-qawwa d-domanda ġenerali għall-kreditu, u jistgħu jżidu bil-kbir il-prezzijiet tal-assi.
      Dawn il-fatturi kollha flimkien qabel il-kriżi rriżultaw fi dħul ta’ kapital f'bosta pajjiżi tal-EĊL li kien marbut ma’ żieda kbira fil-kreditu, denominat l-aktar f'munita barranija. Il-fondi marru l-aktar fil-proprjetà u l-bini, u b'hekk żdied sew il-konsum u nħolqu prezzijiet artifiċjali tal-assi. Barra dan, dawn il-pajjiżi kellhom tkabbir sostanzjali kemm fl-għadd ta’ djar ġodda kif ukoll fl-istandards ġenerali tal-għajxien. Dawn l-iżviluppi stimulaw bil-qawwa d-domanda ġenerali għall-kreditu u wasslu għal żidiet kbar fil-prezzijiet tal-assi. B'hekk, il-prezzijiet tal-proprjetà splodew (ara Tabella 12).
      
         Tabella 12
      
      
         Prezzijiet tad-djar u żieda fil-kreditu fi Stati Membri magħżula (%)
      
      
         
      Għandu jingħad li proporzjon kbir ta’ self f'munita barranija lis-settur privat unhedged u l-prezzijiet artifiċjali tal-assi għandhom xeħta li jaggravaw il-vulnerabbiltajiet esterni.
      Billi s-self minn pajjiżi barranin maż-żmien jikkontribwixxi għall-akkumulazzjoni ta’ volumi totali aktar kbar ta’ dejn barrani, dan jista' jwassal biex pajjiż isir aktar vulnerabbli għat-telfien f'daqqa ta’ fiduċja jew għall-effetti ta’ tixrid ta’ kriżijiet f'pajjiżi li jidhru li jkollhom l-istess nuqqasijiet. F'dan il-każ, id-dubji tas-suq dwar is-sostenibbiltà tal-ħażna kbira ta’ obbligazzjonijiet barranin jew xi ċaqliq estern li jwassal għal żvalutazzjoni tar-rata tal-kambju jistgħu jikkawżaw it-tneħħija diżordinata tal-iżbilanċi akkumulati.
      Kif ġie diskuss fit-Taqsima II.1, il-karta tal-bilanċ tas-settur privat mhux finanzjarju hija esposta għal riskji li jistgħu jseħħu fil-każ ta’ deprezzament reali u f'daqqa tar-rata tal-kambju. Dan l-effett jista' jaggrava jekk isseħħ korrezzjoni simultanja kbira tal-prezzijiet tal-assi. Barra dan, wieħed ma jistax jinjora l-fatt li ċaqliq intern li jwassal biex tinfaqa' l-bużżieqa tal-prezzijiet artifiċjali tal-assi jista' jġib miegħu telfien ta’ fiduċja minħabba problemi kbar fil-karta tal-bilanċ.
      Ma jidhirx li hemm riskju fi żmien qasir li se jerġa' jkun hemm żidiet kbar fil-kreditu u fl-assi minħabba s-self f'munita barranija billi l-eżerċizzju tat-tnaqqis tal-azzjonijiet ta’ lieva għadu mhux lest f'ħafna mill-Istati Membri l-ġodda. Għal żmien medju, madankollu, wieħed ma jistax jeskludi li dan il-fenomenu jerġa' jidher meta l-ambjent ekonomiku jiġi għal kollox għan-normal u jerġgħu jbattu r-riskji internazzjonali b'xejra ta’ tnaqqis. Għalkemm il-kreditu barrani reġa' beda jiżdied xi ftit dan l-aħħar, l-inċentivi fuq in-naħa tal-provvista u tad-domanda kif ukoll l-istrutturi tas-swieq ftit li xejn jidhru li nbidlu. Fir-realtà, l-esperjenza tal-kriżi finanzjarja dinjija ma jidhirx li ġabet magħha xi evalwazzjoni ġdida fundamentali tar-riskji marbuta mas-self f'munita barranija min-naħa tal-konsumaturi. Anzi, f'xi każijiet, l-inċentivi għal self f'munita barranija bis-saħħa tad-differenzjali tar-rata tal-imgħax saħansitra żdiedu, minħabba r-rati tal-imgħax baxxi ferm fiż-żona tal-euro u fl-Isvizzera. Fl-aħħar, il-proċessi ta’ approfondiment finanzjarju fl-Istati Membri l-ġodda x'aktarx li għadhom ma tlestewx, għalkemm il-livelli tal-proporzjon tal-kreditu mal-PDG żdiedu b'mod sinifikanti qabel il-kriżi finanzjarja. Barra dan, għalkemm il-banek diġà għamlu sforz biex ikabbru l-bażi tagħhom ta’ depożiti lokali, il-finanzjament fil-munita lokali għadu mrażżan min-nuqqas ta’ swieq lokali profondi u likwidi biżżejjed.
      F'dan il-kuntest, irid jingħad li l-qafas Basel III ppropona strument ieħor għall-awtoritajiet nazzjonali li jista' jikkontribwixxi biex tittaffa żieda kbira oħra fil-kreditu. Waqt li l-għan ewlieni tal-ilqugħ kapitali kontroċikliku (17) hu li s-sistema bankarja tibni lqugħ suffiċjenti fi żminijiet tajba biex tkun tiflaħ aktar għat-telf wara żieda kbira fil-kreditu, effett sekondarju pożittiv jista' jkun żieda fil-kreditu b'mod aktar gradwali minħabba rekwiżiti ta’ kapital aktar għoljin. Madankollu, fl-Istati Membri l-ġodda, il-kalkolu taż-żieda eċċessiva fil-kreditu abbażi tal-kwantifikazzjoni tal-ilqugħ ċikliku jista' jkun problematiku minħabba li m'hemmx tagħrif biżżejjed u minħabba l-proċess ta’ konverġenza (18).
      II.4.   Effetti ta’ konċentrazzjoni u tixrid bejn il-pajjiżi domestiċi u ospitanti bħala riskji għall-istabbiltà finanzjarja fl-Unjoni
      
      Iċ-ċaqliq fir-rati tal-kambju jolqot, simultanjament, l-affidabbiltà kreditizja ta’ grupp sħiħ ta’ dawk li jissellfu unhedged f'munita barranija. Dan it-tip ta’ riskju ta’ konċentrazzjoni jista' jseħħ kemm f'pajjiż jew istituzzjoni kif ukoll fl-Istati Membri kollha. Dan il-fenomenu jaggrava ruħu b'dawk li huma magħrufa bħala karatteristiċi tail-event (i.e. għalkemm x'aktarx li dawn ma jseħħux, jista' jkollhom impatt qawwi jekk ikun hemm ċaqliq kbir fil-kambju barrani). Forom oħrajn ta’ riskju ta’ konċentrazzjoni jistgħu jkunu preżenti fis-self f'munita barranija, l-aktar fil-finanzjament u fil-garanziji. Il-konċentrazzjoni ta’ sorsi ta’ finanzjament tfisser li dan it-tip ta’ negozju hu sensittiv ħafna għaċ-ċaqliq fejn jidħlu l-kumpaniji prinċipali u/jew is-swieq tal-iswaps tal-kambju barrani. Fl-aħħar, minħabba li l-biċċa l-kbira ta’ dan is-self huwa self b'ipoteka, tidħol ukoll konċentrazzjoni ta’ garanziji, billi dan għandu x'jaqsam l-aktar ma’ proprjetà residenzjali jew kummerċjali, b'valur li jonqos fil-każ ta’ żviluppi negattivi fir-rati tal-kambju, u b'hekk iħalli impatt fuq ir-rati tal-proporzjon bejn is-self u l-valur u r-rati ta’ rkupru.
      Il-prevalenza ta’ livelli għoljin ta’ self f'munita barranija tista' twassal għal żieda fil-mezzi ta’ tixrid.
      L-ewwel, hemm relazzjoni mill-qrib ħafna bejn is-sussidjarji li joffru dan il-kreditu u l-kumpaniji prinċipali tagħhom. Min-naħa l-waħda, fil-każ ta’ ċaqliq negattiv li jolqot lis-sussidjarji, x'aktarx li l-ħtiġijiet ta’ kapital u/jew ta’ likwidità jmorru flimkien f'bosta pajjiżi minħabba vulnerabbiltajiet simili, li mbagħad jistgħu jkunu ta’ piż fuq ir-riżorsi tal-grupp prinċipali. B'hekk din l-iskopertura fil-grupp torbot lill-bank prinċipali aktar mill-qrib mal-kumpanija sussidjarja tiegħu u l-probabbiltà ta’ sostenn min-naħa tal-bank prinċipali f'sitwazzjoni ta’ tensjoni bħal din tiżdied mal-kobor tal-iskopertura. Anki jekk il-probabbiltà ta’ sostenn min-naħa tal-bank prinċipali tista' tidher bħala sinjal pożittiv għall-pajjiż ospitanti, dan hu eżempju ta’ riskju ta’ tixrid bejn is-sistema finanzjarja tal-pajjiż ospitanti u dik tal-pajjiż domestiku, waqt li r-riskju tal-kreditu marbut mas-self f'munita barranija jista' jolqot lill-pajjiż domestiku (ara Kaxxa 2 dwar l-esperjenza Svediża).
      F'xi każijiet tipiċi, il-banek prinċipali jaġixxu biss bħala intermedjarji tal-finanzjament bejn l-investituri barranin u l-kumpaniji sussidjarji. Meta l-banek prinċipali joħorġu debitu fis-swieq kapitali internazzjonali li jkollu maturità aqsar minn dik tal-portafoll tas-self tal-kumpaniji sussidjarji u jgħadduh immedjatament lis-sussidjarji, mhux biss ikunu qegħdin iħabbtu wiċċhom ma’ riskju tal-kontroparti fir-rigward tas-sussidjarji tagħhom, iżda wkoll ma’ riskju marbut mar-rifinanzjament. Ir-riskju marbut ma’ din l-istrateġija ta’ finanzjament jista' jġiegħel lill-banek ċentrali tal-pajjiżi domestiċi jżommu aktar riżervi milli jkun meħtieġ mill-perspettiva tagħhom u dan jista' jwassal biex fl-aħħar mill-aħħar ikunu dawk li jħallsu t-taxxi fil-pajjiż domestiku li jerfgħu l-piż tas-self f'munita barranija tal-kumpaniji sussidjarji.
      Id-dejta tal-BIS dwar il-klejms internazzjonali bejn il-banek tista' tintuża bħala prokura għall-iskoperturi tal-banek tal-pajjiżi domestiċi mas-sussidjarji barranin tagħhom (19). Skont id-dejta miġbura fuq il-bażi ta’ selliefa immedjati (immediate borrower basis) (20), dawn il-klejms laħqu kważi USD 339 biljun fi tmiem l-2010, li jġibu madwar 0.7 % tal-assi bankarji fil-pajjiżi domestiċi. Madankollu, kif turi Tabella 13, aktar minn 75 % tal-klejms huma kkonċentrati f'ħames pajjiżi biss: il-Ġermanja, il-Greċja, l-Italja, l-Awstrija u l-Isvezja. B'hekk, f'xi każijiet, l-iskoperturi individwali għas-sistemi bankarji fil-pajjiżi ospitanti jistgħu jitqiesu bħala sostanzjali (pereżempju, madwar 6 % tal-assi tas-settur bankarju fl-Awstrija).
      
         Tabella 13
      
      
         Proporzjon ta’ klejms mas-sistemi bankarji ta’ pajjiżi ospitanti minn pajjiżi domestiċi (sa tmiem l-2010)
      
      
         
      Din il-konċentrazzjoni kbira tidher ukoll f'Tabella 14, li turi l-istruttura tal-klejms bankarji internazzjonali ta’ pajjiżi domestiċi magħżula. L-ewwel, jidher li l-finanzjament provdut lis-sistemi bankarji tal-pajjiżi ospitanti jirrappreżenta proporzjon kbir mill-klejms bankarji internazzjonali fil-pajjiżi domestiċi magħżula.
      
         Tabella 14
      
      
         Proporzjon tal-klejms bankarji ma’ pajjiżi ospitanti mit-total ta’ klejms bankarji internazzjonali
      
      
         
      It-tieni, l-iskopertura lejn il-pajjiżi tal-EĊL żdiedet ferm bejn l-2005 u l-2010, u dan wassal biex is-sistemi bankarji tal-pajjiżi domestiċi saru aktar vulnerabbli għaċ-ċaqliq li laqat lis-sussidjarji barranin tagħhom.
      Iż-żieda fl-iskopertura hija kkonfermata wkoll mid-dejta dwar il-klejms bankarji internazzjonali mal-grupp ta’ pajjiżi ospitanti, kif jidher f'Tabella 15.
      
         Tabella 15
      
      
         Klejms bankarji ma’ pajjiżi ospitanti fil-grupp ta’ pajjiżi domestiċi bl-akbar skoperturi fi tmiem l-2010 (f'biljuni ta’ dollari Amerikani)
      
      
         
      It-trażmissjoni tar-riskju bejn is-sistemi bankarji tal-pajjiżi domestiċi u dawk ospitanti mhuwiex fenomenu li jiġbed lejn naħa waħda. Ir-riskji jistgħu jgħaddu wkoll mill-pajjiżi domestiċi għall-pajjiżi ospitanti. Il-limitazzjonijiet tal-kapital u/jew tal-likwidità fil-livell tal-kumpaniji prinċipali jistgħu jolqtu lill-pajjiżi ospitanti li jkollhom sussidjarji jew fergħat tal-istess grupp.
      Barra dan, iċ-ċaqliq fl-istrateġija tal-gruppi prinċipali jista' jkollu impatt makroekonomiku permezz, pereżempju, tat-tneħħija tal-użu tal-azzjonijiet ta’ lieva, ir-restrizzjoni tal-kriterji ta’ kreditu jew fire sales.
      Jekk ir-riskji tal-kreditu u l-finanzjament iseħħu f'pajjiżi b'livelli għoljin ta’ self f'munita barranija, ikun hemm il-possibbiltà serja li dawn jinxterdu lejn Stati Membri oħrajn. Anki jekk is-self f'munita barranija huwa prevalenti l-aktar fil-pajjiżi tal-EĊL, ir-riskju ta’ tixrid permezz ta’ dak magħruf bħala mezz ta’ selliefa komuni (common lender channel) (21) jista' joħloq pressjoni fuq l-istabbiltà finanzjarja taż-żona kollha tal-Unjoni.
      Jekk wieħed janalizza r-riskju ta’ tixrid mill-mezz ta’ selliefa komuni, min-naħa l-waħda jara li l-grad ta’ vulnerabbiltà ta’ kull pajjiż għaċ-ċaqliq reġjonali huwa bejn wieħed u ieħor l-istess. Dan juri li s-setturi bankarji fir-reġjun tal-EĊL huma dominati minn gruppi bankarji barranin ta’ ftit pajjiżi biss tal-Unjoni. Min-naħa l-oħra, xi pajjiżi (pereżempju r-Repubblika Ċeka u l-Polonja) jista' jkollhom impatt qawwi fuq ir-reġjuni tal-EĊL jekk jibdew jidhru sinjali ta’ riskji fis-setturi bankarji tagħhom. Fl-aħħar, kemm is-sensittività ta’ pajjiżi individwali għaċ-ċaqliq reġjonali kif ukoll l-importanza reġjonali ta’ pajjiż għaż-żona naqsu xi ftit (T4/2010 imqabbel ma’ T4/2009).
      Mezz ieħor ta’ tixrid jistgħu jkunu s-swieq, b'mod partikolari minħabba li l-“imġiba ta’ merħla” min-naħa tal-investituri tista' tgħin fenomenu bħal dan. Dan it-tixrid jista' jiġi motivat jew aggravat minn vulnerabbiltajiet simili tal-pajjiżi dovuti għas-self f'munita barranija, anki jekk il-kapaċità ta’ dawk li jissellfu u tal-istituzzjonijiet finanzjarji tvarja minn pajjiż għall-ieħor. Il-kristallizzazzjoni tar-riskji marbuta mas-self f'munita barranija f'pajjiż tista' tolqot pajjiżi oħra fejn is-self f'munita barranija huwa prevalenti, billi s-sentiment tal-investituri jservi bħala mezz li jittrażmetti kemm il-volatilità tar-rati tal-kambju kif ukoll kriżi ta’ likwidità fis-swieq lokali.
      II.4.1.   Studji ta’ każijiet ta’ tixrid transkonfinali: l-Awstrija u l-Isvezja
      
      
         KAXXA 1:   L-esperjenza tal-Awstrija mis-self f'munita barranija tal-banek Awstrijaċi fil-pajjiżi tal-EĊL u l-Commonwealth tal-Istati Indipendenti (CSI)
      
      Waqt li l-iskopertura tal-banek Awstrijaċi għall-pajjiżi tal-EĊL u tal-CSI kollox ma’ kollox tat prova ta’ reżiljenza fil-kriżi reċenti u kienet ta’ sostenn għall-ekonomiji rilevanti fil-proċess ta’ rkupru tagħhom, hija ġabet magħha riskji ta’ tixrid għas-settur finanzjarju Awstrijak kif ukoll għall-istat Awstrijak. Is-self f'munita barranija huwa wieħed mis-sorsi li jista' jwassal għal riskji ta’ tixrid f'dan ir-rigward. Minn nofs l-2010, is-self denominat f'munita barranija tas-sussidjarji fl-EĊL u fil-CSI tal-“aqwa sitt” banek tal-Awstrija (22) naqas bi ftit abbażi tal-aġġustament tal-munita u kien ta’ madwar EUR 80 biljun fi tmiem l-2010. Bħala medja, dan jikkorrispondi għal proporzjon ta’ self f'munita barranija ta’ 47.5 % tat-total ta’ self maħruġ mis-sussidjarji fil-pajjiżi tal-EĊL u tal-CSI. Bħal fil-perjodu preċedenti ta’ rappurtar, is-self f'munita barranija, bħala medja, kien ikkaratterizzat minn kwalità ta’ kreditu li kienet agħar minn dik tas-self fil-munita lokali. Il-medja tal-proporzjon NPL tas-self f'munita barranija, 15.9 %, għall-pajjiżi tal-EĊL u tal-CSI, kienet 2.5 p.p. ogħla minn dik tas-self kollu. Minkejja li kien hemm ammonti sinifikanti ta’ garanziji disponibbli, is-self kien kopert ukoll b'mod limitat minn dispożizzjonijiet kontra r-riskji.
      Fattur ieħor rilevanti għar-riskju tas-self f'munita barranija hu l-fatt li dan jinvolvi l-ħtieġa ta’ finanzjament f'munita barranija. Waqt li l-finanzjament ta’ self denominat fl-euro huwa relattivament stabbli billi jkun iffinanzjat jew minn depożiti denominati fl-euro fis-settur bankarju partikolari jew minn trasferimenti ta’ likwidità bejn il-banek, il-finanzjament ta’ self mhux denominat fl-euro (l-aktar self denominat fil-frank Svizzeru) jiġi minn sorsi ta’ finanzjament li jkunu anqas stabbli, bħas-swieq monetarji u l-iswaps tal-munita. Fl-aqwa tal-kriżi, il-gruppi bankarji Awstrijaċi għalhekk kellhom joqogħdu fuq l-iswap bejn l-euro u l-frank Svizzeru provduta mill-Bank Nazzjonali Svizzeru. It-trasferimenti ta’ likwidità bejn il-banek (EUR 44 biljun fi tmiem l-2010) lis-sussidjarji ta’ banek Awstrijaċi fl-EĊL u fil-CSI huma importanti wkoll, u dawn ġew riflessi wkoll fi proporzjon ta’ self mad-depożiti (LTD) ta’ 108.1 % bħala medja għall-pajjiżi tal-EĊL u tal-CSI, għalkemm b'differenzi kbar bejn ir-reġjuni. B'hekk, il-finanzjament fi ħdan il-gruppi wkoll jista' jkun mezz ta’ tixrid fi żmien ta’ kriżi, jekk il-banek ċentrali ma jkunux jistgħu jipprovdu sostenn b'likwidità fit-tul kif għamlu fl-aħħar kriżi.
      Għalhekk, is-self f'munita barranija fil-pajjiżi tal-EĊL u tal-CSI jġib miegħu mezzi ta’ tixrid minħabba r-riskju kbir fuq il-kreditu min-naħa l-waħda u l-ħtieġa ta’ finanzjament adegwat f'munita barranija min-naħa l-oħra. Madankollu, ir-riskji ta’ tixrid ma jgħaddux biss minn mezzi diretti iżda wkoll minn mezzi “ta' informazzjoni”. Fl-ewwel nofs tal-2009, pereżempju, l-inċertezza dwar ir-riskji tal-iskopertura tal-banek Awstrijaċi fl-EĊL u fil-CSI kkawżat żieda qawwija fl-ispreads tal-credit default swaps (CDS) 5Y tal-banek Awstrijaċi kif ukoll fl-ispreads tal-CDS 5Y tal-gvern Awstrijak mal-bonds tal-gvern Ġermaniż (b'aktar minn 450 punt bażi (pb) u aktar minn 250 pb rispettivament). Wara li l-investituri kellhom stampa aktar ċara u l-Inizjattiva ta’ Vjenna rnexxielha tevita l-irtirar bla koordinament tal-iskopertura ta’ banek tal-Unjoni mill-pajjiżi tal-EĊL u tal-CSI, l-ispreads tal-CDS Awstrijaċi malajr reġgħu naqsu.
      Sabiex jillimitaw ir-riskji ta’ tixrid, l-awtoritajiet Awstrijaċi ħarġu prinċipji ta’ gwida dwar is-self f'munita barranija fir-rebbiegħa tal-2010, li japplikaw għas-sussidjarji ta’ banek Awstrijaċi li jinnegozjaw fil-pajjiżi tal-EĊL u tal-CSI. L-ewwel, il-banek intalbu ma jkomplux joħorġu self f'munita barranija li jkun partikolarment ta’ riskju. Iddaħħlu wkoll inizjattivi, f'livell internazzjonali, bil-ħsieb li jissaħħu s-swieq tal-muniti lokali u b'hekk jiġi evitat li s-self f'munita barranija jerġa' jaqbad fil-pajjiżi tal-EĊL.
      Fattur ieħor li jtaffi r-riskju jiġi mill-fatt li s-sitwazzjoni tal-kapital tas-sussidjarji kompliet titjieb maż-żmien u qabżet ir-rekwiżiti minimi regolatorji fil-pajjiżi u r-reġjuni kollha, f'uħud minnhom b'mod konsiderevoli.
      
         KAXXA 2:   L-esperjenza Svediża mis-self f'munita barranija tal-banek Svediżi fil-pajjiżi Baltiċi
      
      Meta faqqgħet il-kriżi finanzjarja fl-Istati Baltiċi fl-2008, iż-żewġ banek Svediżi bl-akbar skopertura fil-pajjiżi Baltiċi, SEB u Swedbank, malajr saru problema għall-istabbiltà sistemika fl-Isvezja. Ir-raġuni ewlenija kienet li l-biċċa l-kbira tas-self f'dawn il-pajjiżi kien denominat fl-euro u bosta parteċipanti fis-swieq kienu tal-fehma li l-Istati Baltiċi kien se jkollhom jiżvalutaw il-muniti tagħhom. L-iżvalutazzjoni, b'mod speċjali jekk ma tkunx ikkontrollata, dak iż-żmien kien ikollha effett negattiv għall-aħħar fuq il-banek Svediżi attivi fl-Istati Baltiċi. F'din is-sitwazzjoni, l-evalwazzjoni ta’ Sveriges Riksbank kienet li t-telf tal-banek mis-self kien se jkun kbir iżda seta' jiġi mmaniġġjat, għalkemm dan seta' jolqot l-aċċess tal-banek għall-finanzjament mis-swieq.
      Meta l-kriżi daħlet f'fażi kritika fil-Latvja f'Diċembru 2008 u ammonti kbar ta’ kapital ħarġu mill-pajjiż, f'qasir żmien ġie ffirmat ftehim dwar swaps bejn Sveriges Riksbank u Danmarks Nationalbank minn naħa waħda u Latvijas Banka min-naħa l-oħra. Il-ftehim ammonta għal EUR 500 miljun, għalkemm fir-realtà ġiet irtirata parti biss minn dan l-ammont. L-iskop ewlieni tal-ftehim kien li jsostni r-riżerva tal-Latvja f'munita barranija sakemm saru disponibbli l-ewwel pagamenti min-naħa tal-FMI u tal-Unjoni.
      Ir-Riksbank għen ukoll lill-Estonja. Fi Frar 2009, daħal f'arranġament prekawzjonarju mal-Eesti Pank biex isostni l-munita tal-Estonja għal żmien qasir. Dan l-arranġament, madankollu, qatt ma ntuża. L-iskop tiegħu kien li jagħti lil Eesti Pank il-possibbiltà li jipprovdi likwidità skont l-arranġament tal-bord tal-munita.
      Il-partijiet involuti fis-self f'munita barranija fil-pajjiżi Baltiċi evidentement issottovalutaw ir-riskju tar-rata tal-kambju. Fiż-żmien tal-kriżi, it-tliet pajjiżi Baltiċi pparteċipaw fl-ERM II bħala tħejjija għad-dħul tal-euro u, unilateralment, it-tlieta li huma kellhom il-muniti tagħhom marbuta mal-euro jew permezz ta’ rabta stabbli stretta (il-Latvja) jew permezz ta’ bords tal-munita sħaħ (l-Estonja u l-Litwanja). Barra dan, il-pjanijiet għall-adozzjoni tal-euro min-naħa tal-awtoritajiet ta’ dawn il-pajjiżi u l-impenn qawwi tagħhom biex iżommu mar-rata ta’ parità ċentrali ħolqu l-perċezzjoni li dan it-tip ta’ self ma setax jintlaqat mir-riskji tal-kambju.
      Waqt li r-rabta stabbli stretta u l-bords tal-munita eventwalment żammew sod, ir-riskju ta’ żvalutazzjoni fil-pajjiżi Baltiċi kellu impatt sostanzjali fuq l-Isvezja fil-kapaċità tagħha bħala l-pajjiż domestiku. Is-self f'munita barranija tal-banek Svediżi fl-Istati Baltiċi kien mirfud sew mill-finanzjament provdut mill-banek prinċipali. Meta l-banek prinċipali ħarġu debitu fis-swieq kapitali internazzjonali li kellu maturità aqsar minn dak tal-portafoll tas-self tal-kumpaniji sussidjarji u għaddewh immedjatament lis-sussidjarji, mhux biss kienu qegħdin iħabbtu wiċċhom ma’ riskju tal-kontroparti fir-rigward tas-sussidjarji Baltiċi tagħhom, iżda wkoll ma’ riskju marbut mar-rifinanzjament u mal-finanzjament.
      Il-biża' tal-investituri privati rigward il-kobor tat-telf potenzjali mis-self tal-operazzjonijiet Baltiċi tal-banek Svediżi u l-impatt fuq is-sistema bankarja Svediża kienu r-raġunijiet ewlenin għall-pressjoni qawwija li kien hemm waqt il-kriżi fuq il-finanzjament kollu tal-gruppi bankarji Svediżi, u mhux biss fuq il-finanzjament marbut mal-Istati Baltiċi. Dan b'mod speċjali kien il-każ fir-rigward tal-finanzjament kollu tal-banek denominat f'munita barranija. Il-problema ta’ finanzjament tal-banek min-naħa l-oħra ġabet magħha żieda fl-obbligazzjonijiet kontinġenti tas-settur pubbliku Svediż. Anki jekk il-banek kellhom iħallsu biex joħorġu dejn permezz ta’ garanzija statali megħjuna mill-Uffiċċju tad-Dejn Nazzjonali Svediż, il-Gvern Svediż fl-aħħar mill-aħħar kellu jidħol garanti għall-parti l-kbira tad-dejn ta’ Swedbank, il-bank bl-akbar skopertura fil-pajjiżi Baltiċi. Barra dan, is-self bid-dollaru Amerikan mir-Riksbank u banek ċentrali oħra ħa post parti mill-finanzjament bl-ingrossa normali tal-gruppi bankarji Svediżi f'munita barranija. L-għan ta’ dan is-self straordinarju mir-Riksbank kien li jsostni s-self tal-banek f'muniti oħra barra l-krona Svediża. Fl-aqwa tiegħu fil-bidu tal-2009, id-dejn pendenti f'munita barranija skont il-programm ta’ garanzija statali u dak fid-dollaru Amerikan mir-Riksbank lill-kontropartijiet tiegħu (i.e. il-biċċa l-kbira tal-banek li joperaw fl-Isvezja) kien ta’ SEK 430 biljun, li jirrappreżenta madwar 15 % tal-PDG Svediż. Għalhekk, ir-riskju tal-kreditu maħluq mis-self f'munita barranija fl-Istati Baltiċi nbidel f'riskju għall-finanzjament u fl-aħħar mill-aħħar f'riskju għal kull min iħallas it-taxxa fl-Isvezja.
      II.5.   Volatilità aktar għolja tal-proporzjonijiet ta’ adegwatezza tal-kapital dovuta għat-tibdil fir-rata tal-kambju
      
      Iċ-ċaqliq fir-rati tal-kambju jikkawża volatilità fil-valur tal-assi f'munita barranija u wkoll fil-valur ta’ assi ppeżati għar-riskju li jintużaw biex jiddeterminaw ir-rekwiżiti ta’ kapital. Il-kapital tal-banek jinżamm fil-munita lokali, anki jekk il-kapital li jiġi mill-istituzzjoni prinċipali jkun ingħata f'munita barranija. Hekk, il-varjazzjonijiet li jistgħu jseħħu fir-rati tal-kambju jbiddlu l-ħtiġijiet ta’ kapital tal-banek, bla ma jħallu l-impatt tagħhom fuq l-ammont ta’ kapital, u dan jolqot ħażin il-proporzjon tal-adegwatezza tal-kapital fil-każ ta’ deprezzament tal-munita lokali, u bil-maqlub.
      Dan ir-riskju mhuwiex rilevanti għall-pajjiżi li jkollhom arranġamenti fissi għar-rati tal-kambju (sakemm dawn ikunu sostenibbli). Fil-pajjiżi li għandhom sistema varjabbli, il-banek irnexxielhom jilqgħu għal dan it-tip ta’ riskju. Dan seta' jseħħ kemm minħabba lqugħ qawwi għall-kapital kif ukoll minħabba l-fatt li d-deprezzamenti l-kbar aktarx kienu bejn żewġ muniti, li waħda minnhom kienet il-frank Svizzeru, li hu dominanti fil-każ tas-self b'ipoteka. Billi dan jammonta għal frazzjoni biss tar-rekwiżiti ta’ kapital minħabba li s-self hu ppeżat biex ikollu riskju baxx, il-banek setgħu jkopru l-ħtiġijiet addizzjonali tagħhom ta’ kapital permezz tal-ilqugħ eżistenti li kellhom għall-kapital.
      II.6.   Xkiel għall-mezzi ta’ trażmissjoni tal-politika monetarja
      
      L-impatt negattiv tas-self f'munita barranija fuq il-mekkaniżmu ta’ trażmissjoni tal-politika monetarja jista' jieħu mill-inqas erba' suriet differenti, li se nitħaddtu dwarhom hawn taħt: l-impatt tal-flussi tas-self f'munita barranija u tal-istokk akkumulat ta’ self f'munita barranija fuq ir-rata tal-imgħax, kif ukoll l-impatt tal-flussi tas-self f'munita barranija u tal-istokk akkumulat ta’ self f'munita barranija fuq ir-rata tal-kambju.
      Fejn tidħol ir-rata tal-imgħax, l-istudji juru li s-sostitwibbiltà bejn is-self lokali u dak f'munita barranija tista' tfixkel it-trażmissjoni tal-politika monetarja (23). Ir-restrizzjoni tal-politika monetarja permezz ta’ żieda fir-rati tal-imgħax lokali tgħolli l-prezz tas-self fil-munita lokali. Madankollu, minħabba d-disponibbiltà ta’ self f'munita barranija b'rati tal-imgħax aktar baxxi, it-tnaqqis fit-tkabbir tas-self fil-munita lokali jista' jittaffa b'żieda fis-self f'munita barranija li relattivament isir aktar attraenti għal dawk li jissellfu lokalment. B'hekk, ikun hemm xkiel min-naħa tar-rata tal-imgħax fit-trażmissjoni tal-politika monetarja.
      L-istokk akkumulat ta’ self f'munita barranija jista' jolqot ir-rata tal-imgħax ukoll. Jekk is-self fl-ekonomija jkun f'munita barranija u jkollu rati tal-imgħax varjabbli, ir-restrizzjoni tal-politika monetarja tnaqqas id-dħul disponibbli ta’ dawk li jissellfu u d-domanda interna. Jekk il-biċċa l-kbira tas-self ikun f'munita barranija, dan l-effett jonqos bl-istess proporzjon.
      Il-flussi tas-self f'munita barranija jolqtu wkoll in-naħa tar-rata tal-kambju fit-trażmissjoni tal-politika monetarja. Madankollu, din in-naħa tat-trażmissjoni tal-politika monetarja tista' ssir anqas effettiva billi t-tibdil fir-rati tal-kambju jiġi influwenzat l-aktar mix-xejra ġenerali tas-swieq finanzjarji. Il-banek ibiddlu l-finanzjament f'munita barranija f'self denominat li sikwit jitħallas fil-munita lokali (24). B'hekk, żieda f'daqqa fis-self f'munita barranija tagħmel pressjoni fuq ir-rata tal-kambju tal-munita lokali u dan jista' jwassal għal apprezzament. Iż-żieda fis-self f'munita barranija mbagħad tgħin in-naħa tar-rata tal-kambju tal-politika monetarja f'ċiklu ta’ restrizzjoni billi tkattar l-apprezzament tal-munita lokali minħabba l-flussi ta’ kapital b'reazzjoni għaż-żieda fir-rati tal-imgħax. Barra dan, ix-xejra għal apprezzament tista' toħloq effetti reċiproċi negattivi li jsostnu lilhom infushom, billi x-xerrejja prospettivi jistgħu jistennew li x-xejra għal apprezzament tkompli. Dan jista' jkun inċentiv ieħor biex wieħed jidħol għal self f'munita barranija.
      Min-naħa l-oħra, meta l-politika monetarja lokali ma tibqax restrittiva, selliefa ġodda x'aktarx jagħżlu li jissellfu fil-munita lokali. Għalkemm il-pressjoni għal apprezzament tal-munita lokali tonqos, m'għandhiex tibda tinħass pressjoni għal deprezzament, minħabba li l-flussi tas-self f'munita lokali huma newtrali għas-suq tal-kambju barrani. Il-flussi ta’ self f'munita barranija għalhekk jintroduċu ħoss (possibilment asimmetriku) fil-mekkaniżmu ta’ trażmissjoni monetarja, u dan iżid mal-komplessità tiegħu.
      L-istokk kbir ta’ self f'munita barranija huwa sors ieħor ta’ tfixkil għall-mekkaniżmu ta’ trażmissjoni monetarja, minħabba dawk magħrufa bħala “limitazzjonijiet tar-rata tal-kambju”, i.e. il-benefiċċju mid-deprezzament tal-munita permezz ta’ żieda fil-kompetittività jittaffa sa ċertu punt bl-effetti negattivi fil-karta tal-bilanċ. Fl-agħar każ, id-deprezzamenti – b'mod partikolari fil-pajjiżi tas-swieq emerġenti – jista' jkollhom effett ta’ kontrazzjoni minħabba livell qawwi ta’ self f'munita barranija (25). Għalhekk, bosta awtoritajiet f'pajjiżi li għandhom livell qawwi ta’ self f'munita barranija jħaddmu politika ta’ kontrazzjoni biex jistabilizzaw ir-rata tal-kambju waqt kriżi u jevitaw l-implikazzjonijiet negattivi għall-istabbiltà finanzjarja minħabba l-effetti tal-karta tal-bilanċ. Fl-istudji akkademiċi, din ir-reazzjoni għall-pressjonijiet ta’ deprezzament hi magħrufa bħala fear of floating
          (26). Ta' min josserva li politika bħal din tista' tkun eċċellenti ex post billi t-telf mill-produzzjoni dovut għar-restrizzjoni monetarja jista' jittaffa sew mill-fatt li jiġu evitati l-effetti sekondarji negattivi tal-karta tal-bilanċ. Madankollu, ex ante, iż-żieda fid-diskrepanzi fil-muniti titkattar jekk l-aġenti ekonomiċi jantiċipaw din it-tip ta’ reazzjoni fil-linja politika (27).
      F'kampjun ta’ 22 pajjiż tal-Unjoni u tas-swieq emerġenti (28) li għandhom għad-dispożizzjoni dejta dwar is-self f'munita barranija, id-dejta ssostni l-kunsiderazzjonijiet imsemmija hawn fuq waqt il-kriżi. Jidher b'mod ġenerali li l-pajjiżi b'livell qawwi ta’ self f'munita barranija kienu xi ftit jew wisq limitati fir-reazzjoni monetarja tagħhom waqt il-kriżi, kif ukoll fir-rigward tar-rata tal-kambju. L-ewwel, il-pajjiżi b'livell qawwi ta’ self f'munita barranija x'aktarx kellhom deprezzamenti nominali żgħar fir-rati tal-kambju lokali tagħhom, u dan kien jirrifletti wkoll is-sistemi tar-rati tal-kambju (ara Tabella 19 Self f'munita barranija u provvista tal-flus (Bidla minima f'% bejn Lulju 2008 u Ġunju 2009)). Billi kien hemm pressjoni għal deprezzament fuq ir-rati tal-kambju ta’ ħafna pajjiżi f'dan il-perjodu, il-banek ċentrali tilfu mir-riżervi biex jipproteġu l-muniti tagħhom. Kollox ma’ kollox, il-pajjiżi b'livell qawwi ta’ self f'munita barranija x'aktarx li tilfu aktar riżervi mill-pajjiżi li ma kellhomx dawn id-diskrepanzi fil-muniti (ara Tabella 19 Self f'munita barranija u provvista tal-flus (Bidla minima f'% bejn Lulju 2008 u Ġunju 2009)). Ta' min jgħid, madankollu, li l-pajjiżi b'arranġamenti mal-bord tal-munita ma jħaddmux il-politika monetarja tagħhom huma stess (i.e. ir-rati tal-imgħax, ir-riżervi u l-provvista tal-flus mhumiex aspett varjabbli tal-politika tagħhom). Ta' min jgħid ukoll madankollu li l-korrelazzjoni bejn id-deprezzamenti tal-munita u t-telf fir-riżervi u d-diskrepanzi fil-karta tal-bilanċ tista' tkun aktar għolja li kieku l-iskoperturi transkonfinali kellhom jiġu inklużi fl-analiżi (29).
      
         Tabella 16
      
      
         Self f'munita barranija u aġġustament tar-rata tal-kambju (Bidla massima f'% bejn Lulju 2008 u Ġunju 2009)
      
      
         
      
         Tabella 17
      
      
         Self f'munita barranija u telf fir-riżervi (Bidla minima f'% bejn Lulju 2008 u Ġunju 2009)
      
      
         
      Minbarra l-interventi fis-swieq tar-rati tal-kambju, xi pajjiżi – b'mod partikolari dawk b'livell qawwi ta’ self f'munita barranija – kellhom jgħollu r-rati tal-imgħax waqt il-kriżi biex jipproteġu r-rati tal-kambju tagħhom (ara Tabella 19 Self f'munita barranija u provvista tal-flus (Bidla minima f'% bejn Lulju 2008 u Ġunju 2009)). Kemm iż-żidiet fir-rati tal-imgħax kif ukoll il-bejgħ ta’ riżervi barranin għandhom impatt b'effett ta’ kontrazzjoni fuq it-tkabbir tal-provvista tal-flus, li x'aktarx naqset jekk mhux ukoll saret negattiva fil-pajjiżi b'livell qawwi ta’ self f'munita barranija (ara Tabella 19 Self f'munita barranija u provvista tal-flus (Bidla minima f'% bejn Lulju 2008 u Ġunju 2009)).
      
         Tabella 18
      
      
         Self f'munita barranija u rati tal-imgħax (Bidla massima f'pb bejn Lulju 2008 u Ġunju 2009)
      
      
         
      
         Tabella 19
      
      
         Self f'munita barranija u provvista tal-flus (Bidla minima f'% bejn Lulju 2008 u Ġunju 2009)
      
      
         
      II.7.   Il-possibbiltà u l-kundizzjonijiet għas-seħħ tar-riskji
      
      Ir-riskji marbuta mas-self f'munita barranija jistgħu jseħħu, pereżempju, fil-każ fejn kollox jieqaf f'daqqa, u dan jimplika l-ħruġ ta’ kapital u d-deprezzament tal-muniti fis-swieq emerġenti, kif ukoll f'xi Stati Membri fejn is-self f'munita barranija għandu sehem importanti. Dan iwassal biex iseħħu riskji tal-kreditu marbuta mas-self f'munita barranija u possibilment ukoll riskji marbuta mal-finanzjament min-naħa tal-banek. Dan il-waqfien f'daqqa jista' jseħħ minħabba kollass fil-prezzijiet tal-assi jew minħabba kriżi sistemika bankarja f'waħda mill-ekonomiji emerġenti ewlenin, minħabba ċaqliq fil-prospetti ta’ tkabbir, minħabba żieda mhux mistennija fir-rati tal-politika monetarja ta’ waħda mill-ekonomiji avvanzati ewlenin jew minħabba żieda fil-biża' mir-riskji min-naħa tal-investituri.
      Fir-rigward ta’ x'jista' jkun iż-żmien għall-kristallizzazzjoni tas-sitwazzjoni, ir-riskji marbuta mas-self f'munita barranija aktar jistgħu jseħħu fil-perspettiva ta’ żmien medju, għalkemm apprezzament ieħor tal-muniti li sar dan l-aħħar, b'mod partikolari tal-frank Svizzeru, aggrava l-livelli tar-riskju tal-kreditu f'xi pajjiżi fejn is-self fil-frank Svizzeru huwa aktar prevalenti.
      Jekk wieħed iħares 'il quddiem, ir-riskji marbuta mas-self f'munita barranija jistgħu jinfirxu permezz ta’ żieda ġdida fil-kreditu fil-pajjiżi tal-EĊL hekk kif l-irkupru ekonomiku u l-aspettattivi pożittivi dwar l-iżviluppi ekonomiċi għall-ġejjieni jkomplu jissaħħu. Studju ta’ Bijsterboch u Dahlhaus (30) jidentifika elementi li jikkontribwixxu għal dawk magħrufa bħala rkupri mingħajr kreditu, i.e. titjib ekonomiku li ma jkunx akkumpanjat minn żieda fil-kreditu dovuta għal raġunijiet ta’ domanda jew provvista. Kalkoli dwar il-probabbiltajiet ta’ rkupri mingħajr kreditu għal grupp ta’ pajjiżi tal-EĊL jindikaw tkabbir ieħor fil-kreditu marbut mal-livell ta’ titjib ekonomiku fir-reġjun, fejn l-Istati Baltiċi biss jista' jkollhom rkupru ekonomiku li ma jkunx sostnut minn żieda fil-kreditu. Għalhekk, iż-żieda mrażżna attwali fil-kreditu f'ħafna pajjiżi tal-EĊL ma tistax titqies bħala sitwazzjoni permanenti, kif lanqas ma jista' jitqies bħala ineżistenti r-riskju ta’ self eċċessiv f'munita barranija fil-ġejjieni qrib.
      Ta' min jgħid li din il-lista ta’ fatturi li jistgħu jwasslu għal riskju marbut mas-self f'munita barranija m'għandhiex titqies bħala lista sħiħa billi l-evalwazzjoni tista' tinbidel fix-xhur li ġejjin, pereżempju minħabba tibdil fir-ritmu tal-irkupru dinji. Għalkemm pajjiżi differenti għandhom probabbiltajiet differenti ta’ riskji ġodda marbuta mal-kreditu f'munita barranija, hemm bosta fatturi li jistgħu jwasslu biex dawn ir-riskji jseħħu tassew. Minkejja l-kriżi reċenti, il-mudelli tan-negozju segwiti mill-banek u l-karatteristiċi fundamentali tal-ekonomiji emerġenti bażikament baqgħu l-istess u għad jistgħu jikkontribwixxu biex jiżdied il-kreditu f'munita barranija fil-ġejjieni.
      Fl-aħħar, hemm differenzi rigward kemm iseħħu r-riskji, u dan jiddependi mis-sistemi tar-rati tal-kambju mħaddma mill-pajjiżi. Għal sistemi ta’ rati tal-kambju varjabbli, iċ-ċaqliq fis-swieq tar-rati tal-kambju jolqot mill-ewwel l-affidabbiltà kreditizja ta’ dawk li jissellfu. Waqt li għal sistemi ta’ rati tal-kambju varjabbli dan jippreżenta riskju kontinwu, għal sistemi ta’ rati tal-kambju marbuta ma’ bord tal-munita jew stabilizzati, meta jsir self fil-munita ankrata jew stabilizzata, ir-riskju jseħħ fil-każ ta’ żvalutazzjoni unika li, jekk tiġri, tħalli impatt qawwi. Dawk li huma tal-fehma li jeżistu riskji wkoll għal sistemi ta’ rati tal-kambju fissi jisħqu fuq il-fatt li evalwazzjoni prudenti għandha tqis ukoll il-possibbiltà li dawn is-sistemi jistgħu jċedu jew jiżvalutaw bil-goff, u jfakkru f'sitwazzjonijiet fl-imgħoddi meta ġara dan, b'konsegwenzi serji għall-istabbiltà finanzjarja. Madankollu, il-probabbiltà ta’ riskji fil-pajjiżi b'sistemi ta’ rati tal-kambju stabbli jew marbuta ma’ bord tal-munita tiddependi wkoll mill-istabbiltà tal-arranġamenti tagħhom tar-rati tal-kambju, mill-konsistenza tal-politika fiskali u mill-azzjoni restrittiva tal-politika superviżorja li jħaddmu.
      III.   AZZJONIJIET POLITIĊI FIL-LIVELL NAZZJONALI
      
      III.1.   Miżuri politiċi adottati minn pajjiżi differenti
      
      L-awtoritajiet ta’ xi Stati Membri ħadu miżuri politiċi biex jindirizzaw ir-riskji marbuta maż-żieda eċċessiva ta’ self f'munita barranija sa minn kmieni fl-2000, għalkemm il-biċċa l-kbira tal-azzjoni ttieħdet mill-2007/2008 'l hawn. Mill-2010, bosta pajjiżi daħħlu aktar miżuri u/jew ħarrxuhom. Fost il-miżuri kien hemm twissijiet, regoli mandatorji u rakkomandazzjonijiet, li kienu ta’ natura prudenzjali, amministrattiva u ta’ politika monetarja. Il-miżuri ġeneralment iddaħħlu bħala pakkett, iktar milli individwalment.
      Minn analiżi tal-miżuri li ttieħdu joħorġu żewġ xejriet. L-ewwel, il-pajjiżi b'sistemi ta’ rati tal-kambju fissi jew ma aġixxew xejn dwar il-livelli ta’ self f'munita barranija jew aġixxew, b'mod ġenerali, fuq is-self eċċessiv globali. Għal dawn il-pajjiżi, is-self f'munita barranija kien l-aktar fid-denominazzjoni tal-munita stabilizzata. Għas-swieq, id-dħul ta’ miżuri kontra s-self f'munita barranija fih innifsu seta' jidher bħala tħassib dwar il-kapaċità li jinżammu r-rabtiet stabbli, speċi ta’ profezija li sseħħ kif imħabbar. Il-pajjiżi b'sistemi ta’ rati tal-kambju varjabbli daħħlu bosta miżuri biex ma jħallux livelli eċċessivi ta’ self f'munita barranija.
      It-tieni, il-miżuri indirizzaw kemm id-domanda kif ukoll il-provvista ta’ self f'munita barranija. Il-miżuri min-naħa tad-domanda kienu jikkonsistu l-aktar fil-limitazzjoni tal-proporzjonijiet LTV jew DTI kif ukoll fi kriterji ta’ eliġibbiltà għal dawk li jissellfu. Dawn l-istrumenti kellhom l-għan l-aktar li jiżguraw l-affidabbiltà kreditizja ta’ dawk li jissellfu, u f'xi każijiet kienu indirizzati biss lejn dawk li kienu unhedged. Il-miżuri min-naħa tal-provvista ffukaw l-aktar fuq l-assigurazzjoni tal-kapaċità tal-istituzzjoni ta’ kreditu li tkopri t-telf, darba dan isir, i.e. billi jkollha kapital addizzjonali għal dan l-iskop. Waqt li, fil-biċċa l-kbira tal-każijiet, il-banek ma kellhomx diskrepanzi kbar fil-muniti dovuti għas-self f'munita barranija, minħabba li l-fondi li kienu jirċievu kienu f'munita barranija wkoll, jew minħabba li kienu jipproteġu l-pożizzjoni tagħhom permezz ta’ swaps, kien hemm żewġ pajjiżi li implimentaw ukoll limitazzjonijiet u/jew rekwiżiti ta’ kapital dwar pożizzjonijiet miftuħa fir-rigward tal-munita barranija. Fl-2010, l-Ungerija żammet is-self f'munita barranija (31). Skeda 1 tagħti ħarsa ġenerali lejn il-miżuri.
      
         Skeda 1
      
      
         Miżuri implimentati biex jitrażżan is-self eċċessiv f'munita barranija
      
      
                  Miżuri li ttieħdu
               
               
                  Pajjiżi (sena) (32)
                  
               
            
                  Twissijiet dwar riskji marbuta mas-self f'munita barranija
               
               
                  il-Latvja (2007); l-Ungerija (2004-2008); l-Awstrija (2001)
               
            
                  Rekwiżiti ta’ trasparenza u tagħrif
               
               
                  il-Latvja (2007 u 2011); l-Awstrija (2006); il-Polonja (2006)
               
            
                  
                     Miżuri min-naħa tad-domanda
                  
               
            
                  Kriterji ta’ eliġibbiltà għal dawk li jissellfu: hedging jew affidabbiltà kreditizja (33)
                  
               
               
                  l-Awstrija (2008 u 2010); il-Polonja (2006)
               
            
                  Proporzjonijiet LTV jew DTI aktar stretti għal self f'munita barranija (milli għal self fil-munita lokali) (33)
                  
               
               
                  l-Ungerija (2010); il-Polonja (2010 u 2012); ir-Rumanija (2008)
               
            
                  
                     Miżuri min-naħa tal-provvista
                  
               
            
                  Piżijiet għar-riskju jew rekwiżiti ta’ kapital aktar għoljin
               
               
                  il-Latvja (2009); l-Ungerija (2008) (34); il-Polonja (2008 u 2012); ir-Rumanija (2010) (35)
                  
               
            
                  Standards minimi għall-kambju barrani u self bullet marbut b'mezzi ta’ pagament li jindirizzaw is-sistemi ta’ ġestjoni tar-riskji tal-banek
               
               
                  l-Awstrija (2003)
               
            
                  Koeffiċjenti aktar għolja ta’ provvediment għal dawk li jissellfu unhedged
                  
               
               
                  ir-Rumanija (2008)
               
            
                  Limitazzjoni tas-self f'munita barranija għal dawk li jissellfu unhedged għal 300 % tal-fondi proprji tal-istituzzjonijiet ta’ kreditu
               
               
                  ir-Rumanija (2005-2007)
               
            
                  Limitazzjonijiet fir-rigward tal-pożizzjonijiet miftuħa tal-munita barranija jew rekwiżiti ta’ kapital għal pożizzjonijiet miftuħa tal-munita barranija
               
               
                  il-Latvja (1995); il-Litwanja (2007); ir-Rumanija (2001)
               
            
                  Rekwiżiti minimi ta’ riżerva differenzjati
               
               
                  ir-Rumanija (2004)
               
            
                  Il-miżuri kollha għal-limitazzjoni ta’ żieda f'daqqa fil-kreditu estiżi wkoll għal istituzzjonijiet finanzjarji mhux bankarji
               
               
                  ir-Rumanija (2006)
               
            
                  
                     Oħrajn
                  
               
            
                  Projbizzjoni ta’ self b'ipoteka f'munita barranija lil dawk li jissellfu unhedged
                      (36)
                  
               
               
                  l-Ungerija (2010)
               
            
                  Kontribuzzjoni biex jiġi evitat l-arbitraġġ regolatorju, minn superviżuri domestiċi
               
               
                  l-Italja (2007 u 2010); l-Awstrija (2010)
               
            
                  
                     Sors: Banek ċentrali nazzjonali u awtoritajiet superviżorji nazzjonali.
               
            
         KAXXA 3:   L-Inizjattiva ta’ Vjenna u każijiet ta’ koordinament bejn l-awtoritajiet domestiċi u ospitanti
      
      L-Inizjattiva (ta' Vjenna) ta’ Koordinament bejn il-Banek Ewropej (EBCI) hija forum pubbliku u privat imwaqqaf f'Jannar 2009 bi tweġiba għall-kriżi finanzjarja biex jgħin l-ekonomiji Ewropej emerġenti jirreżistu għat-taqlib. Il-grupp jiġbor fih istituzzjonijiet finanzjarji internazzjonali (il-FMI, il-Bank Ewropew għar-Rikostruzzjoni u l-Iżvilupp, il-Bank Ewropew għall-Investiment, il-Bank Dinji), istituzzjonijiet tal-Unjoni (il-Kummissjoni Ewropea, il-BĊE bħala osservatur), il-banek ċentrali u l-awtoritajiet regolatorji ta’ pajjiżi domestiċi u ospitanti kif ukoll l-akbar gruppi bankarji tal-Punent li huma attivi fil-pajjiżi Ewropej emerġenti.
      L-akbar kisbiet tal-EBCI f'dawn l-aħħar sentejn kienu li għenet biex tiżgura li l-banek prinċipali barranin jibqgħu impenjati lejn il-ħtiġijiet ta’ finanzjament tas-sussidjarji tagħhom fl-Ewropa tal-Lvant u li l-pakketti ta’ għajnuna min-naħa tal-gvernijiet tal-Punent jiġu estiżi għas-sussidjarji tal-banek fl-Ewropa tal-Lvant.
      Wieħed mill-għanijiet għal żmien medju tal-EBCI hu li tiġi indirizzata l-kwistjoni tas-self f'munita barranija fl-Ewropa tal-Lvant permezz tal-iżvilupp tat-tfaddil u s-swieq fil-munita lokali. Għal dan il-għan, f'Marzu 2010, l-EBCI stabbiliet il-Grupp ta’ Ħidma għas-Settur Pubbliku-Privat dwar l-Iżvilupp tal-Munita Lokali u tas-Swieq Kapitali. Il-grupp ta’ ħidma dan l-aħħar għamel sensiela ta’ rakkomandazzjonijiet u kkonkluda li kull linja politika għandha tqis l-ispeċifiċitajiet tal-pajjiżi u teżiġi koordinament mill-qrib bejn l-awtoritajiet domestiċi u ospitanti biex jiġi evitat l-arbitraġġ regolatorju u biex il-miżuri ma jinqabżux permezz tas-self transkonfinali.
      L-EBCI diġà tat prova li kienet kapaċi twettaq il-kompitu li tipprovdi pjattaforma lesta għal koordinament bħal dan meta fl-2010 l-awtoritajiet Awstrijaċi implimentaw żewġ inizjattivi biex irażżnu s-self f'munita barranija fl-Awstrija kif ukoll fil-pajjiżi tal-Ewropa tal-Lvant u tal-CSI.
      L-ewwel inizjattiva kellha l-għan li tnaqqas il-proporzjon qawwi ta’ self f'munita barranija (l-aktar fil-frank Svizzeru) fl-Awstrija. F'Marzu 2010, l-Awtorità Awstrijaka tas-Swieq Finanzjarji (FMA) adottat standards minimi biex jingħata u jiġi amministrat self f'munita barranija u self b'mezzi ta’ pagament lil individwi privati Awstrijaċi unhedged (konsumaturi).
      Il-Banca d'Italia approvat l-inizjattiva biex jiġi limitat is-self f'munita barranija fl-Awstrija. Meta awtorizzat il-mudell intern ibbażat fuq il-klassifikazzjoni (IRB) ta’ grupp bankarju Taljan li jopera fl-Awstrija (xi snin qabel l-istandards minimi ġodda adottati mill-FMA) hija talbet b'mod espliċitu lill-intermedjarju jevita l-arbitraġġ regolatorju permezz tal-allokazzjoni tal-iskoperturi fil-portafoll lokali għall-karta tal-bilanċ prinċipali jew permezz ta’ self transkonfinali dirett. Din id-dispożizzjoni spiċċat kienet utli wkoll biex ma jinqabżux l-istandards ġodda tal-FMA dwar is-self f'munita barranija fl-Awstrija.
      It-tieni inizjattiva kellha l-għan li tnaqqas l-iskoperturi tal-kreditu tas-sussidjarji tal-banek Awstrijaċi fil-pajjiżi tal-Ewropa tal-Lvant u tal-CSI permezz tal-ħruġ ta’ prinċipji ta’ gwida mill-Oesterreichische Nationalbank u mill-FMA. Biex jiġu indirizzati l-kwistjonijiet l-aktar urġenti, il-prinċipji ta’ gwida jeżiġu li l-banek Awstrijaċi li joperaw f'dawk il-pajjiżi ma jkomplux jagħtu self ġdid f'munita barranija li ma tkunx l-euro lil individwi unhedged u lis-settur tal-intrapriżi żgħar u medji (self denominat fl-euro għall-iskopijiet ta’ konsum jista' jingħata biss lil dawk li jissellfu bl-akbar affidabbiltà kreditizja). F'fażi oħra li għadha ma ġietx implimentata, il-prinċipji ta’ gwida jaħsbu wkoll biex irażżnu s-self b'ipoteka lil individwi u lil intrapriżi żgħar u medji unhedged fil-muniti barranin kollha skont il-pajjiż partikolari u permezz tal-koordinament mas-superviżuri ospitanti.
      Għal dak li għandu x'jaqsam mat-trażżin tas-self f'munita barranija fil-pajjiżi tal-Ewropa tal-Lvant u tal-CSI, l-awtoritajiet Awstrijaċi stiednu lis-superviżuri tal-Belġju, il-Greċja, Franza u l-Italja (is-superviżuri domestiċi tal-banek li huma l-aktar involuti f'dawk il-pajjiżi) biex isibu pożizzjoni komuni.
      Il-Banca d'Italia, li approvat din l-inizjattiva, tenniet li kien jinħtieġ ftehim mal-awtoritajiet ospitanti biex il-pjan jirnexxi, waqt li titqies l-evalwazzjoni tagħhom tas-sinifikat u l-perikli tas-self f'munita barranija fil-pajjiżi tagħhom.
      Madankollu, meta ħareġ mudell IRB ta’ grupp bankarju Taljan li jopera fil-pajjiżi tal-Ewropa tal-Lvant u tal-CSI fl-2011, il-Banca d'Italia talbet lill-intermedjarju biex il-projbizzjoni dwar l-allokazzjoni tal-iskoperturi lokali lill-kumpanija prinċipali tiġi estiża wkoll għall-kumpaniji sussidjarji f'dawk il-pajjiżi.
      III.2.   Evalwazzjoni tal-effikaċja tal-miżuri politiċi
      
      L-effikaċja tal-miżuri tiddependi l-aktar minn żewġ elementi: (i) x'jattiva l-iżviluppi tas-self f'munita barranija; u (ii) x'inhi l-possibbiltà li l-miżuri jinqabżu.
      It-twissijiet, li normalment ikunu l-ewwel passi kontra r-riskju, jidhru li ma kinux effikaċi biex irażżnu l-livelli eċċessivi ta’ self f'munita barranija. Dan seta' jseħħ għax ir-riskju ġie kkalkulat ħażin (i.e. l-aġenti ma evalwawx ir-riskju fl-istess livell tal-awtoritajiet), iżda x'aktarx seħħ minħabba inċentivi perversi. Fir-realtà, hemm tħassib dwar periklu morali billi l-istituzzjonijiet jistennew appoġġ min-naħa tal-pubbliku meta l-attivitajiet li jidħlu għalihom ikunu daqstant riskjużi u mifruxa, hekk li n-nuqqas ta’ sostenn ikompli jagħmel ħsara lill-istabbiltà finanzjarja u l-ekonomija reali. Barra dan, l-individwu jista' jkollu raġun jidħol għal attivitajiet bħal dawn, minkejja li jkunu ta’ riskju. L-azzjonijiet razzjonali individwali flimkien jistgħu madankollu jgħinu biex jikber ir-riskju aggregat, u dan jiġġustifika reazzjoni politika.
      Teoretikament, ir-rakkomandazzjonijiet ibatu mill-istess problema fejn jidħlu l-inċentivi. Madankollu, l-awtoritajiet nazzjonali jqisu li r-rakkomandazzjonijiet b'xi mod kienu effikaċi biex irażżnu s-self eċċessiv f'munita barranija, jew għall-inqas biex itejbu l-kwalità ta’ dawk li jissellfu, billi ma jkunx hemm arbitraġġ transkonfinali.
      Il-miżuri min-naħa tad-domanda, bħall-proporzjonijiet LTV u DTI, jidhru li huma aktar effiċjenti biex jillimitaw is-self eċċessiv f'munita barranija u r-riskji marbuta miegħu (39). Dawn jistgħu jiġu applikati wkoll bħala miżuri ta’ ħarsien għall-konsumatur (u għalhekk jistgħu jiġu imposti wkoll fuq il-fergħat) u b'hekk jillimitaw l-arbitraġġ regolatorju. Madankollu, is-self transkonfinali dirett dejjem joħroġ 'il barra mill-ambitu tal-miżuri nazzjonali. Jekk inqisu li d-differenzjali tar-rati tal-imgħax (fattur min-naħa tad-domanda) huma dawk li jħajru l-aktar is-self f'munita barranija, il-miżuri li jolqtu d-domanda jidhru li aktar jiksbu r-riżultati mixtieqa.
      Hu aktar diffiċli tikkalkula l-effikaċja ta’ miżuri min-naħa tal-provvista minħabba d-diffikultà biex tevalwa kif, pereżempju, l-ispejjeż aktar għolja kontra r-riskju jwasslu għal tnaqqis fil-provvista ta’ self f'munita barranija.
      Kollox ma’ kollox, u minħabba li dawn il-miżuri jistgħu jinqabżu, l-effikaċja tagħhom s'issa kienet x'aktarx modesta u battiet maż-żmien hekk kif is-self f'munita barranija kompla għaddej bix-xejra tiegħu.
      IV.   RAKKOMANDAZZJONIJIET TAL-BERS
      
      GĦANIJIET POLITIĊI
      L-għanijiet politiċi li għandhom jiggwidaw id-diskussjoni fuq ir-rakkomandazzjonijiet tal-BERS dwar is-self f'munita barranija jduru madwar ir-riskji għall-istabbiltà finanzjarja li ġew identifikati qabel. Ir-riskji, li jistgħu jsiru sistemiċi u għalhekk jixirqilhom l-attenzjoni, huma r-riskji tal-kreditu, minsuġa mar-riskji tas-suq, iż-żieda eċċessiva tal-kreditu, u r-riskji marbuta mal-finanzjament u l-likwidità. Għalhekk, l-għan tar-rakkomandazzjonijiet għandu jkun:
      
                  (i)
               
               
                  li jiġu limitati l-iskoperturi għar-riskji tal-kreditu u tas-suq, u b'hekk tikber ir-reżiljenza tas-sistema finanzjarja;
               
            
                  (ii)
               
               
                  li tiġi kkontrollata ż-żieda eċċessiva tal-kreditu (f'munita barranija) u jiġu evitati l-prezzijiet artifiċjali tal-assi; u
               
            
                  (iii)
               
               
                  li jiġu limitati r-riskji għall-finanzjament u l-likwidità, u b'hekk jiċkien dan il-mezz ta’ tixrid.
               
            Madankollu, l-iżviluppi s'issa wrew li waħda mir-raġunijiet għaliex is-self f'munita barranija laħaq livelli ta’ tħassib kienet l-ipprezzar ħażin tar-riskji. B'hekk, għan ieħor għandu jkun li jinħolqu inċentivi biex isir ipprezzar aħjar tar-riskji marbuta mas-self f'munita barranija.
      Fl-aħħar, il-miżuri nazzjonali li ttieħdu s'issa ġew evitati, f'livelli differenti, permezz tal-arbitraġġ regolatorju. Għalhekk, ir-rakkomandazzjonijiet fil-livell tal-Unjoni għandhom ikunu msejsa fuq il-koordinament fl-Unjoni kollha.
      PRINĊIPJI GĦALL-IMPLIMENTAZZJONI TAR-RAKKOMANDAZZJONIJIET
      Il-miżuri politiċi mniżżla hawn taħt huma sensiela ta’ rakkomandazzjonijiet li għandhom jiġu implimentati skont il-każ. Għalkemm huma konkreti, ir-rakkomandazzjonijiet jistabbilixxu prinċipji, billi hu magħruf li m'hemmx soluzzjoni waħda għal livelli eċċessivi ta’ self f'munita barranija. Bħala eżempju, ir-rakkomandazzjonijiet ma jirreferux għal livelli speċifiċi ta’ self eċċessiv f'munita barranija, billi dawn jistgħu ma jkunux l-istess għall-pajjiżi kollha.
      Ir-rakkomandazzjonijiet għandhom jiġu applikati fl-Istati Membri kollha. Madankollu, il-livell ta’ prevalenza u tas-sinifikat sistemiku tas-self f'munita barranija jvarja fost il-pajjiżi tal-Unjoni. Għalhekk, meta jevalwa l-implimentazzjoni tar-rakkomandazzjonijiet B sa F, il-BERS se jqis il-prinċipju ta’ proporzjonalità b'referenza għar-rilevanza sistemika differenti tas-self f'munita barranija fost l-Istati Membri u se jqis ukoll l-għan u l-kontenut ta’ kull rakkomandazzjoni. Għal dan l-iskop, il-BERS se juża b'mod partikolari t-tagħrif mogħti mid-destinatarji, li jistgħu jirreferu għall-indikaturi mniżżla f'Taqsima IV.2.3.2. Il-prinċipju ta’ proporzjonalità għandu japplika bla ħsara għall-monitoraġġ regolari u adegwat tas-self f'munita barranija.
      Barra dan, ir-rakkomandazzjonijiet għandhom ikunu bla ħsara għall-mandati tal-politika monetarja tal-banek ċentrali nazzjonali.
      Fejn hu rilevanti, il-miżuri diskussi hawnhekk huma maħsuba biex ikopru biss lil dawk li jissellfu unhedged, i.e. dawk li jissellfu mingħajr hedge naturali jew finanzjarja. Il-hedges naturali jinkludu b'mod partikolari l-każijiet fejn min jissellef jirċievi dħul f'munita barranija (pereżempju, trasferimenti ta’ flus/introjtu mill-esportazzjoni). Il-hedges finanzjarji normalment jippreżumu kuntratt ma’ istituzzjoni finanzjarja. Xi rakkomandazzjonijiet, madankollu, jindirizzaw riskji li jeżistu indipendentement minn jekk min jissellef ikunx hedged jew le, bħar-rakkomandazzjoni dwar il-likwidità u l-finanzjament.
      Għall-iskop tar-rakkomandazzjonijiet, is-self f'munita barranija hu definit bħala kwalunkwe self f'muniti li ma jkunux il-valuta legali ta’ min jissellef.
      Il-bqija ta’ din it-taqsima fiha r-rakkomandazzjonijiet tal-BERS. Għal kull rakkomandazzjoni, l-aspetti li ġejjin huma koperti:
      
                  1.
               
               
                  ir-raġunament ekonomiku għaliha;
               
            
                  2.
               
               
                  evalwazzjoni, li tinkludi l-vantaġġi u l-iżvantaġġi;
               
            
                  3.
               
               
                  is-segwitu speċifiku għaliha; u
               
            
                  4.
               
               
                  fejn hu rilevanti, il-kuntest legali.
               
            Dan ir-rapport hu tal-fehma li hemm tħassib dwar ir-riskju sistemiku marbut ma’ livelli eċċessivi ta’ self f'munita barranija. Madankollu, m'hemmx miżuri makroprudenzjali naturali politiċi li jistgħu jintużaw biex jindirizzaw riskji bħal dawn. Fuq dan l-isfond, ir-rakkomandazzjonijiet li ġejjin għandhom l-għan li jittrattaw dawn ir-riskji makroprudenzjali bl-istrumenti disponibbli bħalissa, li jindirizzaw jew xi jwassal għas-self eċċessiv f'munita barranija jew xi komponent tal-problema.
      SEGWITU KOMUNI GĦAR-RAKKOMANDAZZJONIJIET KOLLHA
      Għar-rakkomandazzjonijiet kollha, id-destinatarji għandhom:
      
                  —
               
               
                  jidentifikaw u jiddeskrivu l-miżuri kollha li jkunu ttieħdu (fosthom l-iskadenzi applikati u s-sustanza essenzjali) bi tweġiba għal kull rakkomandazzjoni,
               
            
                  —
               
               
                  għal kull rakkomandazzjoni, jispeċifikaw kif il-miżuri li ttieħdu jkunu ħadmu biex laħqu l-iskop tagħhom, waqt li jitqiesu l-kriterji ta’ konformità,
               
            
                  —
               
               
                  fejn ikun il-każ, jagħtu ġustifikazzjoni bir-reqqa għaliex ma jkunux ittieħdu l-miżuri rrakkomandati jew għaliex kien hemm devjazzjoni mir-rakkomandazzjoni.
               
            Kif mitlub mill-Artikolu 17(1) tar-Regolament (UE) Nru 1092/2010 (40), dawn it-tweġibiet għandhom jintbagħtu lill-BERS u lill-Kunsill tal-Unjoni Ewropea. Fil-każ ta’ tweġiba min-naħa tal-awtoritajiet superviżorji nazzjonali, il-BERS għandu jgħarrafha wkoll lill-Awtorità Bankarja Ewropea (ABE) (waqt li jsegwi r-regoli ta’ konfidenzjalità).
      RISKJI MARBUTA MAL-KREDITU U MAS-SUQ
      IV.1.   Rakkomandazzjoni A – Għarfien ta’ dawk li jissellfu dwar ir-riskji
      
      Huwa rrakkomandat li l-awtoritajiet superviżorji nazzjonali u l-Istati Membri:
      
                  1.
               
               
                  jeżiġu li l-istituzzjonijiet finanzjarji jipprovdu lil dawk li jissellfu b'informazzjoni adegwata dwar ir-riskji involuti fis-self f'munita barranija. Dik l-informazzjoni għandha tkun suffiċjenti biex tippermetti lil dawk li jissellfu jieħdu deċiżjonijiet infurmati sew u prudenti u għandha tal-anqas tħaddan l-impatt fuq il-ħlasijiet bin-nifs ta’ deprezzament qawwi fil-valuta legali tal-Istat Membru fejn ikun iddomiċiljat min jissellef u ta’ żieda fir-rata tal-imgħax barrani;
               
            
                  2.
               
               
                  iħeġġu lill-istituzzjonijiet finanzjarji biex joffru lill-klijenti self fil-munita domestika għall-istess finijiet bħal self f'munita barranija kif ukoll strumenti finanzjarji bħala hedge kontra r-riskju tal-kambju barrani.
               
            IV.1.1.   Ir-raġunament ekonomiku
      
      Din ir-rakkomandazzjoni għandha għadd ta’ raġunijiet sottostanti. L-ewwel, mill-perspettiva tal-politika prudenzjali, jekk tiġi indirizzata l-informazzjoni asimmetrika bejn dawk li jissellfu u dawk li jsellfu, dan jista' jnaqqas it-tħassib dwar l-istabbiltà finanzjarja. Fir-realtà, tagħrif xieraq dwar il-karatteristiċi tal-prodotti jnaqqas l-għażla negattiva u r-riskju għall-kreditu billi s-selliefa “ħżiena” jew mhumiex mgħarrfa aktarx jagħżlu li jissellfu f'munita barranija. It-tieni, mill-aspett tal-politika monetarja, tagħrif xieraq jgħin biex jonqos id-diżgwid fis-swieq, li hu impediment komuni fis-self bankarju u fil-mezzi wesgħin tat-trażmissjoni tal-kreditu. Fl-aħħar, mill-aspett tal-ħarsien tal-konsumatur, l-għoti ta’ tagħrif komprensiv u trasparenti, flimken ma’ standards uniformi, hu essenzjali biex jittieħdu deċiżjonijiet tajbin.
      IV.1.2.   Evalwazzjoni, inklużi l-vantaġġi u l-iżvantaġġi
      
      Il-
            vantaġġi
          ta’ din ir-rakkomandazzjoni huma:
      
                  a.
               
               
                  
                     Titjib fl-għarfien dwar ir-riskji. Tagħrif adegwat dwar ir-riskji tas-self f'munita barranija (pereżempju, ir-riskju tal-munita, ir-restrizzjoni tal-politika monetarja fil-pajjiż barrani, eċċ.) jgħin lil dawk li jissellfu unhedged jifhmu li s-self f'munita barranija mhuwiex ħieles mir-riskji (41).
               
            
                  b.
               
               
                  Jekk ikunu mgħarrfa aħjar bir-riskji li jidħlu għalihom meta jieħdu self f'munita barranija, dawk li jissellfu jistgħu jassimilaw ir-riskji inkorporati f'dan is-self u (i) ma jonfqux daqshekk fiż-żmien meta l-munita lokali tkun apprezzata; jew (ii) jagħżlu minflok li jieħdu self fil-munita lokali. Fl-aħħar, dan jista' jistabilizza d-dħul ta’ dawk li jissellfu maż-żmien u jnaqqas il-possibbiltà li ma jħallsux u, għalhekk, it-telf.
               
            
                  c.
               
               
                  
                     Aktar mitigazzjoni tar-riskji. L-għarfien dwar ir-riskji għandu jistimula lil dawk li jissellfu biex jevitaw azzjonijiet eċċessivi ta’ lieva jew biex jixtru assigurazzjoni għall-ħarsien tal-pagamenti (pereżempju biex ikopru r-riskju tal-qgħad, eċċ.) fosthom kontra l-volatilità tal-kambju barrani. Madankollu, ix-xiri tal-assigurazzjoni jġib miegħu spejjeż.
               
            
                  d.
               
               
                  
                     Jonqos il-bejgħ ta’ prodotti finanzjarji mhux adattati għall-ħtiġijiet tal-klijenti u tiżdied is-sostitwibbiltà tas-self. Tagħrif xieraq u komprensiv iħajjar lill-klijent, billi r-rappreżentant tal-bank ikollu jfisser ir-riskji marbuta mas-self f'munita barranija, u b'hekk ikun aktar diffiċli li jintużaw tattiċi kummerċjali aggressivi. Jekk l-istituzzjonijiet ikollhom joffru self fil-munita lokali għall-istess skop, dan iżid is-sostitwibbiltà tas-self (munita barranija v. munita lokali) kif ukoll il-kompetizzjoni, u minn dan igawdu dawk li jissellfu.
               
            Madankollu hemm ukoll 
            żvantaġġi
         :
      
                  e.
               
               
                  
                     Sostituzzjoni imperfetta tas-self. Minħabba li teżisti biss sostituzzjoni imperfetta għas-self f'munita barranija permezz tas-self fil-munita lokali (pereżempju, minħabba nuqqas ta’ finanzjament) jew li r-rati tal-imgħax fuq is-self f'munita barranija huma aktar baxxi u bħalissa anqas varjabbli milli fuq is-self fil-munita lokali fiċ-ċiklu tan-negozju, jista' jkun hemm xi spejjeż tal-output (42).
               
            
                  f.
               
               
                  
                     Spejjeż ta’ konformità għall-istituzzjonijiet finanzjarji, li jinkludu l-ispiża marbuta mal-ħin għat-tħejjija tad-dokumentazzjoni meħtieġa u għall-ispjegazzjoni lil dawk li jissellfu dwar ir-riskji potenzjali marbuta ma’ self bħal dan. Jidħlu wkoll spejjeż ta’ konformità għall-awtoritajiet superviżorji nazzjonali biex jiżviluppaw u jirrevedu l-linji gwida.
               
            IV.1.3.   Segwitu
      
      IV.1.3.1.   Skeda
      
      Id-destinatarji huma mitluba li jikkomunikaw lill-BERS l-azzjoni meħuda biex tiġi implimentata din ir-rakkomandazzjoni f'żewġ fażijiet, l-ewwel sat-30 ta’ Ġunju 2012; u t-tieni sal-31 ta’ Diċembru 2012.
      IV.1.3.2.   Kriterji ta’ konformità
      
      Għal rakkomandazzjoni A, ġew definiti l-kriterji ta’ konformità li ġejjin:
      
                  —
               
               
                  Għad-destinatarji li diġà ħarġu linji gwida li jkopru l-kwistjonijiet msemmija fir-rakkomandazzjoni:
                  
                              a.
                           
                           
                              għandha ssir evalwazzjoni dwar il-ħtieġa ta’ reviżjoni tal-linji gwida, fid-dawl ta’ dak li hu mitlub mid-destinatarji li għadhom ma ħarġux linji gwida bħal dawn:
                           
                        
                              b.
                           
                           
                              jekk jinstab li l-linji gwida mhumiex suffiċjenti (biex jikkonformaw mar-rakkomandazzjoni A) id-destinatarji għandhom jirreveduhom biex ikopru l-kriterji kollha ta’ konformità.
                           
                        
            
                  —
               
               
                  Għad-destinatarji li għadhom ma ħarġux linji gwida:
                  
                              c.
                           
                           
                              ħruġ u pubblikazzjoni tal-linji gwida;
                           
                        
                              d.
                           
                           
                              dawn il-linji gwida għandu tal-anqas ikollhom:
                              
                                          (i)
                                       
                                       
                                          referenza għall-istituzzjonijiet finanzjarji li tobbligahom juru l-impatt ta’ deprezzament qawwi tal-munita lokali fuq il-pagamenti;
                                       
                                    
                                          (ii)
                                       
                                       
                                          referenza għall-istituzzjonijiet finanzjarji li tobbligahom juru l-impatt ta’ deprezzament qawwi fuq il-pagamenti, flimkien ma’ żieda fir-rati tal-imgħax barrani.
                                       
                                    
                        
            
                  —
               
               
                  Għad-destinatarji kollha
                  
                              e.
                           
                           
                              għandha ssir evalwazzjoni tal-eżistenza ta’ self ekwivalenti fil-munita lokali għal dak offrut mill-istituzzjonijiet finanzjarji f'munita barranija.
                           
                        
            IV.1.3.3.   Komunikazzjoni dwar is-segwitu
      
      Il-komunikazzjoni għandha tirreferi għall-kriterji kollha ta’ konformità.
      L-ewwel rapport, li għandu jsir sat-30 ta’ Ġunju 2012, irid ikollu:
      
                  —
               
               
                  Għad-destinatarji li diġà ħarġu linji gwida:
                  
                              a.
                           
                           
                              il-linji gwida adottati qabel;
                           
                        
                              b.
                           
                           
                              evalwazzjoni dwar il-ħtieġa ta’ reviżjoni tal-linji gwida, fid-dawl tal-kriterji ta’ konformità;
                           
                        
            
                  —
               
               
                  Għad-destinatarji li għadhom ma ħarġux linji gwida:
                  
                              c.
                           
                           
                              m'hemmx bżonn isir rapport.
                           
                        
            It-tieni rapport, li għandu jsir sal-31 ta’ Diċembru 2012, irid ikollu:
      
                  —
               
               
                  Għad-destinatarji li diġà ħarġu linji gwida:
                  
                              d.
                           
                           
                              il-linji gwida riveduti, jekk id-destinatarji jkunu kkonkludew li l-linji gwida adottati qabel kellhom bżonn reviżjoni.
                           
                        
            
                  —
               
               
                  Għad-destinatarji li għadhom ma ħarġux linji gwida:
                  
                              e.
                           
                           
                              il-linji gwida maħruġa wara din ir-rakkomandazzjoni.
                           
                        
            
                  —
               
               
                  Għad-destinatarji kollha
                  
                              f.
                           
                           
                              evalwazzjoni tal-eżistenza ta’ self ekwivalenti fil-munita lokali għal dak offrut mill-istituzzjonijiet finanzjarji f'munita barranija. Din tibbenefika, pereżempju, minn rapporti ta’ spezzjoni fuq il-post li jikkonfermaw din l-eżistenza.
                           
                        
            IV.1.4.   Rabtiet mal-qafas legali tal-Unjoni
      
      Il-BERS jirrikonoxxi u jilqa' l-proposta għal direttiva tal-Parlament Ewropew u tal-Kunsill dwar ftehimiet ta’ kreditu b'rabta ma’ proprjetà residenzjali, li fiha dispożizzjonijiet speċifiċi dwar is-self f'munita barranija u l-ħarsien tal-konsumatur (43). Din il-proposta tipprevedi sentejn biex l-Istati Membri jittrasponu d-Direttiva wara li din tidħol fis-seħħ. L-abbozz ta’ rapport tal-Parlament dwar il-proposta ta’ direttiva jinkludi aktar referenzi għas-self f'munita barranija, jiġifieri f'termini tal-possibbiltà li jinqaleb is-self f'munita barranija (44).
      Madankollu, ir-rakkomandazzjoni tal-BERS tibqa' rilevanti billi tkopri ambitu aktar wiesa' (ma tapplikax biss għall-proprjetà residenzjali) u hija aktar tassattiva billi tirreferi b'mod speċifiku għall-“impatt fuq il-pagamenti ta’ deprezzament qawwi fil-valuta legali tal-Istat Membru fejn dak li jissellef huwa ddomiċiljat u ta’ żieda fir-rata tal-imgħax barrani” u tinkludi wkoll dispożizzjoni dwar is-sostitwibbiltà tas-self (bejn il-munita barranija u l-munita lokali).
      IV.2.   Rakkomandazzjoni B – Affidabbiltà kreditizja ta’ dawk li jissellfu
      
      Huwa rrakkomandat li l-awtoritajiet superviżorji nazzjonali:
      
                  1.
               
               
                  jimmonitorjaw il-livelli ta’ self f'munita barranija u tad-diskrepanzi fil-munita tas-settur privat mhux finanzjarju u li jadottaw il-miżuri meħtieġa sabiex jillimitaw is-self f'munita barranija;
               
            
                  2.
               
               
                  jippermettu li jingħata self f'munita barranija biss lil dawk li jissellfu li juru l-affidabbiltà kreditizja tagħhom, waqt li jittieħdu f'kunsiderazzjoni l-istruttura ta’ ħlas lura tas-self u l-kapaċità ta’ min jissellef li jiflaħ għal skossi negattivi fir-rati tal-kambju u fir-rati tal-imgħax barrani;
               
            
                  3.
               
               
                  jikkunsidraw li jistabbilixxu standards aktar stretti ta’ sottoskrizzjoni, bħal proporzjonijiet bejn il-manutenzjoni ta’ dejn u d-dħul (DTI) u bejn is-self u l-valur (LTV).
               
            IV.2.1.   Ir-raġunament ekonomiku
      
      Din il-miżura hi maħsuba biex iżżid ir-reżiljenza tas-sistema finanzjarja għal żviluppi negattivi fir-rati tal-kambju li jolqtu l-kapaċità ta’ dawk li jissellfu li jmantnu d-dejn tagħhom. Dan iseħħ billi tintalab prova tal-affidabbiltà kreditizja ta’ min jissellef fil-bidu ta’ kuntratt u billi din tiġi riveduta matul il-ħajja tal-kuntratt, u b'hekk jiġu limitati l-kwantità u l-ammont ta’ self f'munita barranija.
      Barra dan, il-proporzjonijiet LTV u DTI jagħżlu bejn dawk li jissellfu: min isellef jista' jillimita l-provvista ta’ fondi addizzjonali minkejja r-rieda ta’ min jissellef li jħallas il-prezz dikjarat (i.e. l-imgħax).
      IV.2.2.   Evalwazzjoni, inklużi l-vantaġġi u l-iżvantaġġi
      
      Il-
            vantaġġi
          ta’ din ir-rakkomandazzjoni huma:
      
                  a.
               
               
                  Din mistennija tkun l-aktar miżura effikaċi biex jintlaħaq l-għan li jonqsu l-livelli eċċessivi ta’ self f'munita barranija.
               
            
                  b.
               
               
                  Fi żminijiet ta’ prosperità u meta l-muniti jkunu apprezzati, l-istituzzjonijiet finanzjarji jagħmlu anqas qligħ meta l-miżuri politiċi jkunu qegħdin jiffunzjonaw, billi jibdew deħlin għal negozju li jkun anqas u anqas ta’ riskju. Madankollu, matul iċ-ċiklu, l-impatt jista' jkun bil-maqlub u din il-miżura tista' tgħin biex ikun hemm ċikli ta’ kreditu aktar trankwilli
                      (45). Il-limiti għall-proporzjonijiet LTV jipproteġu l-banek milli jieħdu riskji eċċessivi, billi proporzjonijiet bħal dawn itaffu t-telf tal-bank fil-każ li dak li jissellef ma jasalx biex iħallas (
                        lower loss-given-default
                     ) (46). Il-proporzjonijiet DTI jipproteġu lil dawk li jissellfu minn livelli għolja ta’ dejn u minn spejjeż tat-tranżazzjonijiet li jirriżultaw mill-ftuħ jew l-għeluq irresponsabbli ta’ pożizzjoni ta’ self (
                        fewer defaults
                     ).
               
            
                  c.
               
               
                  L-istituzzjonijiet finanzjarji jidħlu għal anqas riskju tal-kreditu (billi jagħżlu l-aħjar fost dawk li jkunu jridu jissellfu) minħabba livelli regolatorji minimi ta’ dħul u garanziji. Dan ifisser li xi kapital li altrimenti jintuża biex jassorbi telf mhux mistenni marbut mas-self f'munita barranija jkun jista' jitwarrab għal negozju ieħor li jkun vijabbli.
               
            
                  d.
               
               
                  L-iskopertura għad-diskrepanzi fil-munita tas-settur privat mhux finanzjarju tiġi limitata għal dawk li jissellfu li jkunu kapaċi jifilħu l-aktar għal żviluppi negattivi fir-rati tal-kambju. Rekwiżiti aktar stretti dwar l-affidabbiltà kreditizja ta’ dawk li jissellfu għandhom jissarrfu f'impatt anqas qawwi tal-iżviluppi negattivi fir-rati tal-kambju fuq il-portafoll tal-banek ta’ self f'munita barranija.
               
            
                  e.
               
               
                  Biex jibda jitħaddem l-għan ta’ affidabbiltà kreditizja akbar min-naħa ta’ dawk li jissellfu, l-introduzzjoni ta’ limiti għall-proporzjonijiet DTI u LTV espliċiti hi miżura trasparenti li tapplika b'mod uniformi f'ġurisdizzjoni għal dawk li jsellfu. Il-proporzjonijiet DTI u LTV iqisu wkoll l-akbar żewġ aspetti biex tiġi determinata l-pożizzjoni tal-affidabbiltà kreditizja ta’ dawk li jissellfu: il-garanzija li jistgħu jipprovdu u l-kapaċità tagħhom li jissodisfaw l-obbligi tal-ħlas bin-nifs.
               
            Madankollu hemm ukoll 
            żvantaġġi
         :
      
                  f.
               
               
                  
                     Spejjeż potenzjali f'termini ta’ negozju vijabbli. Id-definizzjoni tal-aqwa livelli ta’ affidabbiltà kreditizja (i.e. il-kalibrazzjoni tajba tal-proporzjonijiet LTV u DTI) li jkunu prattiċi biex jiġu implimentati hija sfida. B'hekk, jekk wieħed mil-livelli tal-affidabbiltà kreditizja jkun limitu prudenti, x'aktarx li xi wħud minn dawk li jkunu jixtiequ jissellfu, li altrimenti jistgħu jitqiesu bħala affidabbli, jiġu mċaħħda minn self f'munita barranija, minħabba l-minimu regolatorju biss. Madankollu, fl-aħħar mill-aħħar, wieħed jistenna li dawn l-ispejjeż immedjati jitpattew minħabba li ċ-ċikli ta’ kreditu jekwilibraw ruħhom.
               
            
                  g.
               
               
                  Għalkemm jistgħu jagħmlu anqas qligħ fi żmien ta’ prosperità jew meta l-muniti jkunu apprezzati, l-istituzzjonijiet finanzjarji jista' jkollhom inċentivi biex jieħdu riskji f'attivitajiet oħra u jagħmlu tajjeb għal dan it-telf ta’ qligħ.
               
            
                  h.
               
               
                  Sfidi oħrajn jinkludu l-valutazzjoni tal-garanzija (illikwida u immobbli) fil-każ ta’ proporzjonijiet LTV u d-definizzjoni ta’ dħul fil-każ ta’ proporzjonijiet DTI, kif ukoll il-proċiklikalità li tista' tidħol meta l-limiti LTV u DTI jinżammu kostanti għal tul ta’ żmien. Madankollu, l-issettjar ta’ proporzjonijiet LTV u DTI li jvarjaw maż-żmien jibqa' sfida fih innifsu. L-ewwel, l-awtoritajiet jeħtiġilhom jiddeterminaw il-fażi ta’ ċiklu ekonomiku u ta’ kreditu; it-tieni, iridu jħabbtu wiċċhom mal-isfida ta’ restrizzjoni fl-istandards meta x-xejra ġenerali f'ekonomija tkun ta’ ottimiżmu żejjed. Sfida oħra għandha x'taqsam maż-żmien li jista' jgħaddi fil-każijiet fejn il-leġiżlazzjoni tkun trid tiġi implimentata u/jew fejn dawn il-proporzjonijiet li jvarjaw maż-żmien ikunu jridu jinbidlu.
               
            
                  i.
               
               
                  Hemm spejjeż ta’ konformità għall-istituzzjonijiet finanzjarji, billi dawn iridu jimmonitorjaw il-livelli tal-affidabbiltà kreditizja ta’ dawk li jissellfu mingħandhom. Hu kkalkulat li dawn l-ispejjeż ikunu żgħar, billi l-istituzzjonijiet huma mistennija jagħmlu dan fi kwalunkwe każ. Hemm spejjeż ta’ konformità għall-awtoritajiet superviżorji wkoll, billi jridu jimmonitorjaw jekk l-istituzzjonijiet finanzjarji jkunux qegħdin jikkonformaw mar-rakkomandazzjoni.
               
            IV.2.3.   Segwitu
      
      IV.2.3.1.   Skeda
      
      Id-destinatarji huma mitluba li jikkomunikaw lill-BERS l-azzjoni meħuda biex tiġi implimentata din ir-rakkomandazzjoni sal-31 ta’ Diċembru 2012.
      IV.2.3.2.   Kriterji ta’ konformità
      
      Għal rakkomandazzjoni B, ġew definiti l-kriterji ta’ konformità li ġejjin:
      
                  a.
               
               
                  Il-monitoraġġ tal-livelli ta’ self f'munita barranija u tad-diskrepanzi fil-munita tas-settur privat mhux finanzjarju, li għandhom jinkludu, għall-inqas, il-monitoraġġ tal-indikaturi li ġejjin:
                  
                              —
                           
                           
                              Is-self tal-istituzzjonijiet finanzjarji monetarji (MFI) residenti
                              
                                          —
                                       
                                       
                                          Ħażniet
                                          
                                                      (i)
                                                   
                                                   
                                                      is-self totali pendenti lil individwi ddenominat f'munita li ma tkunx dik lokali/is-self totali pendenti lil individwi;
                                                   
                                                
                                                      (ii)
                                                   
                                                   
                                                      is-self totali pendenti lil korporazzjonijiet mhux finanzjarji ddenominat f'munita li ma tkunx dik lokali/is-self totali pendenti lil korporazzjonijiet mhux finanzjarji;
                                                   
                                                
                                                      (iii)
                                                   
                                                   
                                                      is-self totali pendenti lil individwi ddenominat f'munita li ma tkunx dik lokali/l-aħħar erba' trimestri tal-PDG ikkumulat (prezzijiet nominali);
                                                   
                                                
                                                      (iv)
                                                   
                                                   
                                                      id-depożiti totali pendenti minn individwi ddenominati f'munita li ma tkunx dik lokali/l-aħħar erba' trimestri tal-PDG ikkumulat (prezzijiet nominali);
                                                   
                                                
                                                      (v)
                                                   
                                                   
                                                      is-self totali pendenti lil korporazzjonijiet mhux finanzjarji ddenominat f'munita li ma tkunx dik lokali/l-aħħar erba' trimestri tal-PDG ikkumulat (prezzijiet nominali);
                                                   
                                                
                                                      (vi)
                                                   
                                                   
                                                      id-depożiti totali pendenti minn korporazzjonijiet mhux finanzjarji ddenominati f'munita li ma tkunx dik lokali/l-aħħar erba' trimestri tal-PDG ikkumulat (prezzijiet nominali).
                                                   
                                                
                                    
                                          —
                                       
                                       
                                          Flussi:
                                          
                                                      (vii)
                                                   
                                                   
                                                      flussi grossi ta’ self ġdid u self innegozjat mill-ġdid iddenominati f'munita li ma tkunx dik lokali, analizzati skont, fejn ikun rilevanti, l-euro, il-frank Svizzeru u l-yen.
                                                   
                                                
                                    
                        
                              —
                           
                           
                              Self minn istituzzjonijiet finanzjarji mhux monetarji (i.e. kumpaniji tal-kiri, entitajiet finanzjarji impenjati fis-self għall-konsum, kumpaniji li joħorġu jew jamministraw karti tal-kreditu, eċċ.):
                              
                                          (viii)
                                       
                                       
                                          total tas-self f'munita barranija lil individwi minn istituzzjonijiet finanzjarji mhux monetarji/total tas-self lil individwi minn istituzzjonijiet finanzjarji mhux monetarji;
                                       
                                    
                                          (ix)
                                       
                                       
                                          total ta’ self f'munita barranija lil korporazzjonijiet mhux finanzjarji minn istituzzjonijiet finanzjarji mhux monetarji/total ta’ self lil korporazzjonijiet mhux finanzjarji minn istituzzjonijiet finanzjarji mhux monetarji.
                                       
                                    
                        
            
                  b.
               
               
                  Ġbir ta’ tagħrif dwar self ġdid f'munita barranija fir-rigward tal-affidabbiltà kreditizja ta’ min jissellef.
               
            
                  c.
               
               
                  Garanzija li dawk biss li jissellfu u li jagħtu prova tal-affidabbiltà kreditizja tagħhom kif ukoll tal-kapaċità li jifilħu għal skossi qawwija fir-rati tal-kambju u fir-rati tal-imgħax barrani jingħataw self ġdid f'munita barranija.
               
            
                  d.
               
               
                  Fejn teżisti, id-definizzjoni nazzjonali ta’ proporzjonijiet minimi li jiżguraw l-affidabbiltà kreditizja ta’ dawk li jissellfu u/jew l-eżistenza ta’ garanzija suffiċjenti (pereżempju, proporzjonijiet DTI u LTV).
               
            IV.2.3.3.   Komunikazzjoni dwar is-segwitu
      
      Il-komunikazzjoni għandha tirreferi għall-kriterji kollha ta’ konformità. Ir-rapport għandu jinkludi:
      
                  a.
               
               
                  l-indikaturi msemmija hawn fuq minn (i) sa (ix) f'format ta’ istogramma (skont iż-żmien). Id-dejta għandha tkopri tal-anqas sena wara l-ħruġ tar-rakkomandazzjoni u għandu joħroġ tal-anqas kull xahar għall-indikaturi (i) u (ii) u kull trimestru għall-oħrajn. L-awtoritajiet għandhom jagħtu wkoll l-istogramma sottostanti għal kull proporzjon biex ikun jista' jsir studju bir-reqqa tad-dejta (i.e. il-kalkolu tar-rati ta’ tkabbir, eċċ.). Barra dan, meta tkun disponibbli, għandha tiġi inkluża ukoll dejta storika għat-tliet snin ta’ qabel il-ħruġ tar-rakkomandazzjoni. Dejta dwar is-self miġbura skont ir-Regolament BĊE/2008/32 tad-19 ta’ Diċembru 2008 dwar il-karta tal-bilanċ tas-settur tal-istituzzjonijiet finanzjarji monetarji (tfassil mill-ġdid) (47) hija ppreferuta minn dejta minn sorsi mhux standardizzati. It-trażmissjoni ta’ dejta dwar is-self f'munita barranija minn istituzzjonijiet finanzjarji mhux monetarji (l-indikaturi (viii) u (ix)) għandha tkun fuq il-bażi tal-aħjar sforz (48).
               
            
                  b.
               
               
                  evalwazzjoni tal-affidabbiltà kreditizja ta’ dawk li joħorġu self ġdid, kif ukoll id-dejta disponibbli dwar din l-affidabbiltà kreditizja. Jekk tkun disponibbli, dejta dwar il-proporzjonijiet DTI u LTV tas-self il-ġdid.
               
            IV.2.4.   Rabtiet mal-qafas legali tal-Unjoni
      
      Il-proposta msemmija hawn fuq għal direttiva dwar l-arranġamenti ta’ kreditu marbuta mal-proprjetà residenzjali (49) tintroduċi l-obbligu fuq l-Istati Membri li “jiżguraw li l-konsumaturi jipprovdu lill-kredituri u, fejn ikun applikabbli, lill-intemedjarji tal-kreditu b'tagħrif sħiħ u korrett dwar is-sitwazzjoni finanzjarja u ċ-ċirkostanzi personali tagħhom fil-kuntest tal-proċess għall-applikazzjoni tal-kreditu.” (50) Din hija xejra ġenerali u ma tiffukax b'mod speċifiku fuq is-self f'munita barranija iżda tobbliga lill-Istati Membri jiżguraw li l-konsumaturi jagħtu dan it-tagħrif. Ir-rakkomandazzjoni tal-BERS tmur lilhinn mir-rekwiżiti tal-proposta, billi teżiġi li l-kreditur jevalwa l-affidabbiltà kreditizja ta’ min jissellef u tippermetti l-ħruġ ta’ self ġdid lil dawk biss li huma affidabbli fir-rigward ta’ kreditu.
      IT-TKABBIR FIL-KREDITU
      IV.3.   Rakkomandazzjoni Ċ – Tkabbir fil-kreditu kkawżat minn self f'munita barranija
      
      Huwa rrakkomandat li l-awtoritajiet superviżorji nazzjonali jimmonitorjaw jekk is-self f'munita barranija huwiex jikkawża tkabbir eċċessiv fil-kreditu b'mod ġenerali u, jekk dan huwa l-każ, li jadottaw regoli ġodda jew aktar stretti minn dawk stipulati fir-Rakkomandazzjoni B.
      IV.3.1.   Ir-raġunament ekonomiku
      
      L-ekwilibrar bejn iċ-ċikli tajbin u ħżiena, permezz ta’ livelli ta’ kreditu aktar ibbilanċjati, jista' jgħin biex jiġi mminimizzat it-telf intertemporali fl-output u l-probabbiltà u s-severità tal-prezzijiet artifiċjali tal-assi. Ir-regoli li għandhom jiġu implimentati skont din ir-rakkomandazzjoni jaħdmu b'mod kontroċikliku fil-fażijiet ta’ prosperità meta jkunu mixtieqa miżuri ta’ kontroll fuq il-kreditu kemm fil-munita lokali kif ukoll f'dik barranija.
      IV.3.2.   Evalwazzjoni, inklużi l-vantaġġi u l-iżvantaġġi
      
      
                  a.
               
               
                  Il-
                        vantaġġ
                      ewlieni ta’ din ir-rakkomandazzjoni hu li tikkalma ċ-ċiklu tal-kreditu meta dan ikun ikkawżat mis-self f'munita barranija, billi tillimita l-eżuberanza u l-pressjonijiet inflazzjonarji u għalhekk tnaqqas ir-riskju li tikber bużżieqa u li din wara tinfaqa'. Mill-perspettiva intertemporali, wieħed jistenna flussi ta’ kreditu aktar stabbli u anqas telf ta’ valur (pereżempju, tal-garanzija) matul iċ-ċiklu sħiħ. Minħabba li teżerċita pressjoni fuq it-tkabbir ekonomiku fi żmien immedjat, din ir-rakkomandazzjoni tħeġġeġ lis-superviżuri japplikaw miżuri aktar ibsin meta l-parteċipanti fis-swieq, fosthom il-politiċi, ikunu qegħdin jieħdu riskji żejda, jekk ma jkunux saħansitra ewforiċi. Il-miżura tagħti wkoll lill-awtoritajiet il-flessibbiltà meħtieġa meta jkun hemm bżonn regoli aktar ibsin dwar l-affidabbiltà kreditizja ta’ dawk li jissellfu f'munita barranija.
               
            
                  b.
               
               
                  
                     
                        L-iżvantaġġ
                      ewlieni tar-rakkomandazzjoni, l-ispejjeż ta’ konformità, hu mistenni li jkun negliġibbli jekk l-awtoritajiet ikunu diġà implimentaw miżuri li jiggarantixxu l-affidabbiltà kreditizja ta’ dawk li jissellfu.
               
            IV.3.3.   Segwitu
      
      IV.3.3.1.   Skeda
      
      Id-destinatarji huma mitluba li jikkomunikaw lill-BERS l-azzjoni meħuda biex tiġi implimentata din ir-rakkomandazzjoni sal-31 ta’ Diċembru 2012.
      IV.3.3.2.   Kriterji ta’ konformità
      
      Għal rakkomandazzjoni C, ġew definiti l-kriterji ta’ konformità li ġejjin:
      
                  a.
               
               
                  monitoraġġ tal-kontribut tal-livelli ta’ self f'munita barranija, analizzati skont il-muniti ewlenin (mill-istituzzjonijiet finanzjarji interni u esterni) u tad-diskrepanzi fil-munita tas-settur privat mhux finanzjarju (is-setturi tal-individwi u tal-kumpaniji mhux finanzjarji għandhom jiġu mmonitorjati separatament) għaż-żieda globali fil-kreditu. L-indikaturi msemmija f'IV.2.3.2 jistgħu jintużaw għal dan l-iskop.
               
            
                  b.
               
               
                  definizzjoni fuq bażi nazzjonali dwar meta s-self f'munita barranija jikkawża żieda eċċessiva fil-kreditu;
               
            
                  c.
               
               
                  ġustifikazzjoni għal meta l-awtoritajiet isibu li ż-żieda fil-kreditu tkun ikkawżata biss minn ċerti tipi ta’ self f'munita barranija mogħti lis-settur privat mhux finanzjarju;
               
            
                  d.
               
               
                  meta jinstab li s-self f'munita barranija jikkawża żieda eċċessiva fil-kreditu, jidħlu miżuri ġodda jew aktar stretti minn dawk imdaħħla biex irażżnu s-self f'munita barranija, bħall-proporzjonijiet DTI jew LTV, jew oħrajn.
               
            IV.3.3.3.   Komunikazzjoni dwar is-segwitu
      
      Il-komunikazzjoni għandha tirreferi għall-kriterji kollha ta’ konformità. Ir-rapport għandu jinkludi:
      
                  a.
               
               
                  indikazzjoni dwar iż-żieda fis-self f'munita barranija mqabbla maż-żieda totali fil-kreditu;
               
            
                  b.
               
               
                  definizzjoni dwar meta s-self f'munita barranija jikkawża żieda eċċessiva fil-kreditu;
               
            
                  c.
               
               
                  ġustifikazzjoni għal meta l-awtoritajiet isibu li ż-żieda fil-kreditu tkun ikkawżata biss minn ċerti tipi ta’ self f'munita barranija mogħti lis-settur privat mhux finanzjarju;
               
            
                  d.
               
               
                  il-miżuri meħuda, jekk jinstab li s-self f'munita barranija jkun ikkontribwixxa għaż-żieda eċċessiva fil-kreditu; jekk ikun il-każ, kif ikunu tħarrxu l-miżuri;
               
            
                  e.
               
               
                  l-atti legali/regolatorji li jirfdu dawn il-miżuri.
               
            IV.3.4.   Rabtiet mal-qafas legali tal-Unjoni
      
      L-ilqugħ kontroċikliku għall-kapital, kif propost fir-Regolament dwar ir-Rekwiżiti ta’ Kapital (CRR) (51), hu l-unika miżura prudenzjali li tista', bħala effett sekondarju, tikkontribwixxi biex tillimita ż-żieda eċċessiva fil-kreditu fi żminijiet ta’ prosperità. Madankollu, ir-rakkomandazzjoni hi differenti minn dan il-qafas billi tittratta direttament it-tkabbir tal-kreditu kkawżat mis-self f'munita barranija.
      IPPREZZAR ĦAŻIN TAR-RISKJU U REŻILJENZA
      IV.4.   Rakkomandazzjoni D – Ġestjoni interna tar-riskju
      
      Huwa rrakkomandat li l-awtoritajiet superviżorji nazzjonali jindirizzaw linji gwida lill-istituzzjonijiet finanzjarji bil-għan li jtejbu l-inkorporazzjoni ta’ riskji ta’ self f'munita barranija fis-sistemi interni tagħhom ta’ ġestjoni tar-riskju. Dawk il-linji gwida għandhom bħala minimu jkopru l-ipprezzar intern tar-riskju u l-allokazzjoni interna tal-kapital. L-istituzzjonijiet finanzjarji għandhom ikunu meħtieġa jimplimentaw il-linji gwida b'mod proporzjonat mad-daqs u l-kumplessità tagħhom.
      IV.4.1.   Ir-raġunament ekonomiku
      
      Din il-miżura toħloq inċentivi biex l-istituzzjonijiet jidentifikaw aħjar ir-riskji moħbija u r-riskji magħrufa bħala tail-event u biex jinternalizzaw l-ispejjeż tagħhom. Fejn hemm differenzi fl-inkorporazzjoni tar-riskji marbuta mas-self f'munita barranija fost l-istituzzjonijiet nazzjonali ta’ kreditu, din ir-rakkomandazzjoni tistabbilixxi wkoll xejriet aktar uniformi dwar l-elementi involuti fl-ipprezzar tar-riskji.
      IV.4.2.   Evalwazzjoni, inklużi l-vantaġġi u l-iżvantaġġi
      
      Il-
            vantaġġi
          li joħorġu minn din ir-rakkomandazzjoni huma:
      
                  a.
               
               
                  Il-ħruġ ta’ linji gwida jikkomunika b'mod ċar il-fehma tal-awtoritajiet li s-self f'munita barranija jitlob riflessjoni xierqa fis-sistemi interni ta’ gestjoni tar-riskju tal-istituzzjonijiet ta’ kreditu, u b'hekk iwassal b'mod impliċitu l-fehma li s-self f'munita barranija jitqies li għandu aktar riskji mis-self fil-munita lokali. Billi dawn il-linji gwida jkopru, bħala minimu, l-ipprezzar intern tar-riskju u l-allokazzjoni interna tal-kapital, dan joħloq inċentiv biex l-ipprezzar jiġi aġġustat skont ir-riskju. Dan jippermetti wkoll lill-awtoritajiet rilevanti jqisu l-ispeċifiċitajiet fis-sistemi ta’ ġestjoni tar-riskju tas-setturi finanzjarji rispettivi.
               
            
                  b.
               
               
                  L-istituzzjonijiet finanzjarji għandhom it-tendenza li jibqgħu jinternalizzaw l-ispejjeż marbuta mar-riskji tas-self f'munita barranija permezz tar-rikonoxximent ta’ dawn l-ispejjeż fis-sistemi interni tagħhom għall-ġestjoni tar-riskju. Aktar ma jiġu internalizzati dawn l-ispejjeż, anqas jinġarru spejjeż esterni minn aġenti ekonomiċi oħrajn.
               
            
                  c.
               
               
                  F'perjodu ta’ żmien bejn medju u twil, hu mistenni li, minħabba li r-riskji se jiġu evalwati aħjar, għandu jsir anqas negozju li ma jkunx vijabbli. Dan ifisser anqas telf għall-istituzzjonijiet finanzjarji u anqas dħul mitluf minn dawk li jissellfu li ma jkunux jistgħu jħallsu meta jseħħu r-riskji, billi jistgħu jitilfu l-garanzija.
               
            Madankollu hemm ukoll 
            żvantaġġi
         :
      
                  d.
               
               
                  Din il-miżura teżiġi li d-destinatarji jiżviluppaw “linji gwida”, li ma jkunux vinkolanti. L-adeżjoni tal-istituzzjonijiet ta’ kreditu għalhekk tiddependi mil-livell ta’ konvinzjoni morali applikat mill-awtoritajiet. B'hekk, l-implimentazzjoni x'aktarx li tvarja fi ħdan settur bankarju kif ukoll bejn il-pajjiżi.
               
            
                  e.
               
               
                  
                     Spejjeż ta’ konformità għall-istituzzjonijiet finanzjarji u l-awtoritajiet superviżorji biex jinkorporaw dawn il-linji gwida fis-sistemi interni tagħhom tal-ġestjoni tar-riskju u biex jevalwaw l-adegwatezza tagħhom. Dawn l-ispejjeż, f'termini ta’ żieda, huma mistennija li jkunu x'aktarx limitati billi dan hu komponent wieħed tas-sistemi tal-istituzzjonijiet għall-ġestjoni tar-riskju, li għandhom diġà jkunu stabbiliti f'istituzzjonijiet finanzjarji u jkunu ġew evalwati mill-awtoritajiet superviżorji (jekk jogħġbok ara l-qafas legali tal-Unjoni, Taqsima IV.4.4).
               
            IV.4.3.   Segwitu
      
      IV.4.3.1.   Skeda
      
      Id-destinatarji huma mitluba jikkomunikaw lill-BERS l-azzjoni meħuda biex tiġi implimentata din ir-rakkomandazzjoni f'żewġ fażijiet. L-ewwel rapport għandu jsir sat-30 ta’ Ġunju 2012 u t-tieni sal-31 ta’ Diċembru 2012.
      IV.4.3.2.   Kriterji ta’ konformità
      
      Għal rakkomandazzjoni D, ġew definiti l-kriterji ta’ konformità li ġejjin:
      
                  —
               
               
                  Għall-awtoritajiet li diġà ħarġu linji gwida li jkopru l-kwistjonijiet msemmija fir-rakkomandazzjoni:
                  
                              a.
                           
                           
                              għandha ssir evalwazzjoni dwar il-ħtieġa ta’ reviżjoni tal-linji gwida, fid-dawl ta’ dak li hu mitlub mill-awtoritajiet li għadhom ma ħarġux linji gwida bħal dawn;
                           
                        
                              b.
                           
                           
                              jekk jinstab li l-linji gwida mhumiex suffiċjenti (biex jikkonformaw mar-rakkomandazzjoni D) l-awtoritajiet għandhom jirreveduhom biex ikopru l-kriterji kollha ta’ konformità.
                           
                        
            
                  —
               
               
                  Għall-awtoritajiet li għadhom ma ħarġux linji gwida:
                  
                              c.
                           
                           
                              ħruġ u pubblikazzjoni tal-linji gwida;
                           
                        
                              d.
                           
                           
                              dawn il-linji gwida għandu tal-anqas ikollhom:
                              
                                          (i)
                                       
                                       
                                          rekwiżit li l-istituzzjonijiet finanzjarji li jagħtu l-kreditu f'munita barranija lil dawk li jissellfu unhedged jinkorporaw fis-sistemi interni tagħhom ta’ ġestjoni tar-riskju, ir-riskji speċifiċi involuti f'din l-attività;
                                       
                                    
                                          (ii)
                                       
                                       
                                          rekwiżit li l-istituzzjonijiet finanzjarji jagħmlu tajjeb għar-riskji marbuta mas-self f'munita barranija kemm fl-ipprezzar intern tar-riskji kif ukoll fl-allokazzjoni interna tal-kapital.
                                       
                                    
                        
            IV.4.3.3.   Komunikazzjoni dwar is-segwitu
      
      Il-komunikazzjoni għandha tirreferi għall-kriterji kollha ta’ konformità.
      L-ewwel rapport, li għandu jsir sat-30 ta’ Ġunju 2012, irid ikollu:
      
                  —
               
               
                  Għall-awtoritajiet li diġà ħarġu linji gwida:
                  
                              a.
                           
                           
                              il-linji gwida adottati qabel;
                           
                        
                              b.
                           
                           
                              evalwazzjoni dwar il-ħtieġa ta’ reviżjoni tal-linji gwida, fid-dawl tal-kriterji ta’ konformità;
                           
                        
            
                  —
               
               
                  Għall-awtoritajiet li għadhom ma ħarġux linji gwida
                  
                              c.
                           
                           
                              m'hemmx bżonn isir rapport;
                           
                        
            It-tieni rapport għandu jinkludi:
      
                  —
               
               
                  Għall-awtoritajiet li diġà ħarġu linji gwida:
                  
                              d.
                           
                           
                              il-linji gwida riveduti, jekk l-awtoritajiet ikunu kkonkludew li l-linji gwida adottati qabel kellhom bżonn reviżjoni.
                           
                        
            
                  —
               
               
                  Għall-awtoritajiet li għadhom ma ħarġux linji gwida
                  
                              e.
                           
                           
                              il-linji gwida maħruġa wara din ir-rakkomandazzjoni.
                           
                        
            IV.4.4.   Rabtiet mal-qafas legali tal-Unjoni
      
      Il-ġestjoni interna tar-riskju ġiet diskussa f'ħafna rapporti tal-Kumitat tas-Superviżuri Bankarji Ewropej (KSBE) u tal-ABE. Barra dan, hemm dispożizzjonijiet fid-Direttiva dwar ir-Rekwiżiti ta’ Kapital (CRD) (52) u fid-Direttiva dwar l-Adegwatezza ta’ Kapital (CAD) (53). Fl-aħħar, il-Kummissjoni Ewropea għamlet abbozz ta’ Green Paper dwar il-governanza korporattiva fl-istituzzjonijiet finanzjarji u l-politiki ta’ rimunerazzjoni (54), li hi ġenerika u ma fihiex proposti konkreti.
      Rigward il-pubblikazzjonijiet tal-KSBE-ABE li jittrattaw il-kwistjoni tat-tmexxija korporattiva, hemm referenzi għall-ġestjoni interna tar-riskju iżda m'hemmx referenzi speċifiċi għas-self f'munita barranija. Wieħed jista' jgħid li r-rakkomandazzjoni tal-BERS hi supplimentari għall-pubblikazzjonijiet tal-KSBE-ABE.
      IV.5.   Rakkomandazzjoni E – Rekwiżiti ta’ kapital
      
      
                  1.
               
               
                  Huwa rrakkomandat li l-awtoritajiet superviżorji nazzjonali jimplimentaw miżuri speċifiċi taħt it-Tieni Pilastru tal-qafas rivedut ta’ Basel II (55), u b'mod partikolari biex l-istituzzjonijiet finanzjarji jkollhom kapital adegwat biex ikopru riskji assoċjati ma’ self f'munita barranija, u b'mod partikolari riskji li jirriżultaw mir-relazzjoni mhux lineari bejn ir-riskji tal-kreditu u tas-suq. L-evalwazzjoni f'dan ir-rigward għandha ssir taħt il-proċess superviżorju ta’ reviżjoni u evalwazzjoni deskritt fl-Artikolu 124 tad-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 rigward il-bidu u l-eżerċizzju tan-negozju tal-istituzzjonijiet ta’ kreditu (56) jew taħt leġiżlazzjoni ekwivalenti futura tal-Unjoni li tistabbilixxi r-rekwiżiti ta’ kapital għall-istituzzjonijiet ta’ kreditu. Huwa rrakkomandat f'dan ir-rigward li l-awtorità responsabbli għall-istituzzjoni ta’ kreditu rilevanti l-ewwel tieħu azzjoni regolatorja; jekk dik l-azzjoni titqies mis-superviżur ikkonsolidat bħala insuffiċjenti biex tindirizza b'mod adegwat ir-riskji assoċjati mas-self f'munita barranija, hija tista' tieħu miżuri xierqa biex ittaffi r-riskji osservati, b'mod partikolari billi timponi rekwiżiti ta’ kapital addizzjonali fuq istituzzjoni ta’ kreditu prinċipali fl-Unjoni.
               
            
                  2.
               
               
                  Huwa rrakkomandat li l-Awtorità Bankarja Ewropea (ABE) tindirizza l-linji gwida lill-awtoritajiet superviżorji nazzjonali fir-rigward tar-rekwiżiti ta’ kapital imsemmija fil-paragrafu 1.
               
            Il-BERS għandu juża t-tagħrif mibgħut mill-awtoritajiet superviżorji nazzjonali fis-segwitu tagħhom għall-komunikazzjoni biex jevalwa l-effikaċja tal-miżuri rakkomandati. Skont din l-evalwazzjoni, il-BERS għandu jerġa' jeżamina l-kwistjoni tar-relazzjoni mhux lineari bejn ir-riskji tal-kreditu u tas-suq sa tmiem l-2014.
      IV.5.1.   Ir-raġunament ekonomiku
      
      L-għan ta’ din il-miżura hu li “taġġusta” l-ipprezzar tas-self f'munita barranija permezz tal-internalizzazzjoni tar-riskji inerenti tiegħu. Dan il-kapital aktar kbir jżid ukoll ir-reżiljenza tas-sistema għall-iskossi negattivi billi jżid il-kapaċità ta’ assorbiment tat-telf.
      IV.5.2.   Evalwazzjoni, inklużi l-vantaġġi u l-iżvantaġġi
      
      Il-
            vantaġġi
          li joħorġu minn din ir-rakkomandazzjoni huma:
      
                  a.
               
               
                  Billi jżommu livelli ta’ kapital aktar għoljin, l-istituzzjonijiet finanzjarji jkunu aktar reżiljenti għall-iżviluppi negattivi fir-rati tal-kambju minħabba li jkunu jistgħu jassorbu aktar telf. B'mod indirett, dan jippermetti li l-fluss ta’ kreditu fl-ekonomija jkun aktar stabbli (fiċ-ċiklu kollu).
               
            
                  b.
               
               
                  Rekwiżiti ta’ kapital aktar kbir, permezz ta’ rekwiżiti ta’ kapital adegwat taħt it-Tieni Pilastru, joħolqu inċentivi biex l-ipprezzar ikun aġġustat għar-riskju u dan iwassal għal effett ta’ trażżin fuq is-self f'munita barranija, jekk il-kundizzjonijiet jibqgħu l-istess. Madankollu, l-effett ta’ kapital aktar kbir fuq l-ipprezzar jiddependi mill-elastiċità tad-domanda u l-provvista, mill-iskarsezza ta’ kapital, u mill-kompetizzjoni. Jekk il-kompetizzjoni tkun kbira, il-kapital ikun disponibbli biżżejjed u l-provvista tkun elastika wisq, ir-rekwiżiti ta’ kapital aktar kbir eventwalment iridu jkunu kbar ferm biex ikollhom effett fuq l-ipprezzar.
               
            
                  c.
               
               
                  Aktar ma jiġu internalizzati l-ispejjeż, anqas jinġarru spejjeż esterni minn aġenti ekonomiċi oħrajn. L-ispejjeż internalizzati mill-istituzzjonijiet finanzjarji jistgħu jgħaddu jew ma jgħaddux fuq il-klijenti. Għas-self pendenti, jekk l-ispejjeż jgħaddu fuq il-klijenti, dawn ikollhom iħallsu rati ogħla tal-imgħax, minbarra r-riskju tar-rata tal-kambju li jkunu qegħdin jidħlu għalih, u b'hekk isiru anqas kapaċi li jħallsu s-self lura. Għas-self ġdid, jekk l-ispejjeż jgħaddu fuq il-klijenti, joħroġ anqas self, jew l-ammonti mislufa jkunu iżgħar. Jekk l-ispejjeż ma jgħaddux fuq il-klijenti, l-istituzzjonijiet finanzjarji jistgħu jagħmlu anqas qligħ fi żmien tajjeb. Madankollu, mhux faċli li wieħed ikun jaf b'ċertezza x'se jkun l-impatt fiċ-ċiklu kollu, li wara kollox jista' jkun pożittiv.
               
            Madankollu hemm ukoll 
            żvantaġġi
         :
      
                  d.
               
               
                  Jekk ir-rakkomandazzjoni tkun limitazzjoni attiva, l-istituzzjonijiet se jkollhom aktar spejjeż, għall-inqas fl-ewwel fażi, minħabba d-differenza bejn l-ispiża tal-“kapital addizzjonali” u l-kost “ġdid” tad-dejn (li jista' jonqos minħabba li l-istituzzjonijiet ikunu aktar reżiljenti).
               
            
                  e.
               
               
                  Spejjeż ta’ konformità għall-awtoritajiet superviżorji biex iwettqu l-proċess ta’ analiżi tagħhom.
               
            
                  f.
               
               
                  M'hemmx dubju li wieħed mill-modi biex l-istituzzjonijiet jikkunsidraw l-ispejjeż li jista' jkollhom fil-każ ta’ żviluppi negattivi fir-rati tal-kambju hu r-rekwiżit espliċitu ta’ aktar kapital biex jagħmel tajjeb għal telf mhux mistenni mis-self f'munita barranija. Madankollu, għal dawk l-istituzzjonijiet li jkollhom kapital li jkun ħafna akbar mill-minimi stabbiliti mir-regolamenti, dan il-kapital aktar kbir jista' ma jservix ta’ limitazzjoni attiva. Għal din ir-raġuni, ir-rakkomandazzjonijiet 4D u E għandhom jiġu implimentati flimkien.
               
            IV.5.3.   Segwitu
      
      IV.5.3.1.   Skeda
      
      Id-destinatarji nazzjonali huma mitluba jikkomunikaw lill-BERS l-azzjoni meħuda biex tiġi implimentata din ir-rakkomandazzjoni sal-31 ta’ Diċembru 2012. L-ABE hi mitluba tagħmel rapport f'żewġ fażijiet, l-ewwel wieħed sal-31 ta’ Diċembru 2012, it-tieni wieħed sal-31 ta’ Diċembru 2013.
      IV.5.3.2.   Kriterji ta’ konformità
      
      Għal rakkomandazzjoni E, ġew definiti l-kriterji ta’ konformità li ġejjin għad-destinatarji nazzjonali:
      
                  a.
               
               
                  permezz tal-proċess tal-analiżi superviżorja, l-awtoritajiet għandhom jevalwaw jekk l-istituzzjonijiet li jagħtu self f'munita barranija jkollhomx biżżejjed kapital biex ikopru r-riskji marbuta ma’ din l-attività;
               
            
                  b.
               
               
                  jekk il-kapital miżmum jitqies li ma jkunx ikopri dawn ir-riskji, l-awtoritajiet għandhom jitolbu lill-istituzzjonijiet finanzjarji jżidu l-investiment kapitali tagħhom għal dan l-iskop.
               
            Għall-ABE:
      
                  c.
               
               
                  il-linji gwida għandhom jinħarġu u jiġu ppubblikati.
               
            IV.5.3.3.   Komunikazzjoni dwar is-segwitu
      
      Il-komunikazzjoni għandha tirreferi għall-kriterji kollha ta’ konformità.
      Ir-rapport tad-destinatarji nazzjonali għandu jkollu:
      
                  a.
               
               
                  provi tal-implimentazzjoni tal-proċess superviżorju ta’ analiżi dwar l-istituzzjonijiet b'perċentwali għolja ta’ self f'munita barranija (munita barranija mill-aspett ta’ min jissellef unhedged);
               
            
                  b.
               
               
                  tagħrif dwar kif l-awtoritajiet superviżorji jivvalutaw in-nuqqas ta’ kapital tal-istituzzjonijiet imdaħħla fl-attività tas-self f'munita barranija lil dawk li jissellfu unhedged, mill-perspettiva tat-Tieni Pilastru;
               
            
                  c.
               
               
                  tagħrif dwar kemm kienet id-differenza fin-nuqqas ta’ kapital, miġbura f'ammont wieħed, fis-sistema finanzjarja nazzjonali kollha kemm hi (il-kapital meħtieġ wara l-proċess superviżorju ta’ analiżi nieqes il-kapital miżmum qabel sar dan il-proċess).
               
            Ir-rapport tal-ABE għandu jinkludi:
      
                  d.
               
               
                  referenza għall-miżuri li jkunu qegħdin jittieħdu bl-għan li jiġu adottati l-linji gwida, sal-31 ta’ Diċembru 2012;
               
            
                  e.
               
               
                  il-linji gwida, sal-31 ta’ Diċembru 2013.
               
            IV.5.4.   Rabtiet mal-qafas legali tal-Unjoni
      
      Ir-rekwiżiti ta’ kapital huma regolati mid-Direttiva dwar ir-Rekwiżiti ta’ Kapital u mid-Direttiva dwar l-Adegwatezza ta’ Kapital u fil-ġejjieni se jkunu regolati mir-Regolament dwar ir-Rekwiżiti ta’ Kapital (57). Din ir-rakkomandazzjoni tieħu vantaġġ mill-istrumenti ta’ qafas eżistenti (għalkemm dan qiegħed jiġi rivedut) biex tindirizza r-riskji marbuta mas-self f'munita barranija. Hu magħruf li l-proposta għar-Regolament dwar ir-Rekwiżiti ta’ Kapital tinsab f'fażi avvanzata ta’ żvilupp. Madankollu, l-Istati Membri għandhom ikunu kapaċi jżommu jew jintroduċu dispożizzjonijiet nazzjonali biex jindirizzaw ir-riskju tal-kambju barrani għal dawk li jissellfu skont l-approċċ standardizzat kontra r-riskju tal-kreditu, jekk is-self jinħareġ lil dawk li jissellfu unhedged, sakemm dawn id-dispożizzjonijiet nazzjonali ma jkunux f'kontradizzjoni mal-liġi tal-Unjoni.
      RISKJI RELATATI MAL-LIKWIDITÀ U L-FINANZJAMENT
      IV.6.   Rakkomandazzjoni F – Likwidità u finanzjament
      
      Huwa rrakkomandat li l-awtoritajiet superviżorji nazzjonali jimmonitorjaw mill-qrib ir-riskji ta’ finanzjament u likwidità meħuda minn istituzzjonijiet finanzjarji b'konnessjoni ma’ self f'munita barranija, flimkien mal-pożizzjonijiet ta’ likwidità ġenerali tagħhom. Għandha tingħata attenzjoni partikolari lir-riskji relatati ma':
      
                  (a)
               
               
                  kwalunkwe akkumulazzjoni ta’ diskrepanzi fil-maturità u l-munita bejn l-assi u l-obbligazzjonijiet;
               
            
                  (b)
               
               
                  dipendenza minn swieq barranin għal swaps ta’ muniti (inklużi swaps ta’ rati tal-imgħax ta’ muniti);
               
            
                  (c)
               
               
                  konċentrazzjoni ta’ sorsi ta’ finanzjament.
               
            Qabel ma l-iskoperturi għar-riskji msemmija hawn fuq jilħqu livelli eċċessivi, l-awtoritajiet superviżorji nazzjonali huma rrakkomandati li jikkunsidraw li jillimitaw l-iskoperturi, waqt li jevitaw li l-istrutturi ta’ finanzjament preżenti jiġu xolti b'mod diżorganizzat.
      Il-BERS għandu juża t-tagħrif mibgħut mill-awtoritajiet superviżorji nazzjonali fis-segwitu tagħhom dwar il-komunikazzjoni biex jevalwa l-effikaċja tal-miżuri rrakkomandati. Skont din l-evalwazzjoni, il-BERS għandu jerġa' jeżamina din il-kwistjoni sa tmiem l-2014.
      L-ABE għandha, kif hemm fil-proposta tal-Kummissjoni dwar ir-rekwiżiti ta’ kapital (58), tiġbor tagħrif dwar l-implimentazzjoni tas-sistema ta’ likwidità għall-Unjoni kollha, li jkun ikopri r-“rekwiżit ta’ kopertura tal-likwidità” u l-“finanzjament stabbli” (59). L-ABE se tagħti widen għat-tħassib imfisser fir-rakkomandazzjoni u tista' tikkunsidra li tiżviluppa linji gwida qabel l-implimentazzjoni formali tar-Regolament.
      IV.6.1.   Ir-raġunament ekonomiku
      
      Jekk jitqies li l-finanzjament għal żmien qasir hu orħos minn dak għal żmien twil, l-istituzzjonijiet jistgħu jispiċċaw b'fondi żejda fi żmien qasir. Dan minħabba problema ta’ periklu morali, billi l-istituzzjonijiet finanzjarji jistennew l-intervent pubbliku, b'mod partikolari permezz tal-banek ċentrali (60), biex jiġu pprovduti fondi f'munita barranija meta s-swieq ma jkunux qegħdin jiffunzjonaw tajjeb. Din il-problema toħloq distorsjoni minħabba li l-istituzzjonijiet ma jistennewx li jkollhom iġorru r-riskji kollha li jieħdu. F'dan l-isfond, din ir-rakkomandazzjoni tipprova tindirizza dan in-nuqqas tas-suq. Dan tagħmlu billi tillimita r-riskji ta’ rifinanzjament u konċentrazzjoni sabiex jinkisbu livelli aktar sostenibbli ta’ diskrepanzi fil-maturità u ta’ reżiljenza għal żviluppi negattivi fis-swieq tal-finanzjament. Din ir-rakkomandazzjoni għandha wkoll l-għan li timminimizza t-tixrid negattiv min-naħa tal-likwidità.
      IV.6.2.   Evalwazzjoni, inklużi l-vantaġġi u l-iżvantaġġi
      
      L-implimentazzjoni ta’ din ir-rakkomandazzjoni dwar il-finanzjment u l-likwidità għandha l-
            vantaġġi
          li ġejjin:
      
                  a.
               
               
                  Tnaqqas il-problema ta’ periklu morali billi timponi limiti dwar ir-riskji tal-finanzjament u l-likwidità li jistgħu jidħlu għalihom l-istituzzjonijiet.
               
            
                  b.
               
               
                  Iżżid il-kapaċità ta’ reżistenza għal instabbiltajiet tas-swieq tal-finanzjament, permezz tal-limitazzjoni tar-riskji ta’ rifinanzjament u tal-livelli ta’ trasformazzjoni tal-maturità, kif ukoll ta’ konċentrazzjoni. Dan ifisser li fil-kriżijiet tas-swieq, l-istituzzjonijiet finanzjarji (i) ma jħabbtux wiċċhom ma’ żieda fl-ispejjeż tal-finanzjament billi ma jkollhomx għalfejn jirrifinanzjaw daqstant sikwit jew daqstant f'kundizzjonijiet negattivi; u (ii) ikunu jistgħu jżommu l-attivitajiet tagħhom għal żmien itwal bla ma jkollhom jirrikorru għal miżuri aktar ħorox, bħall-bejgħ tal-assi jew il-waqfien tal-fluss ta’ kreditu.
               
            L-
            iżvantaġġi
          tar-rakkomandazzjoni huma mistennija li jkunu dawn li ġejjin:
      
                  c.
               
               
                  Fi żminijiet ta’ finanzjament abbundanti u rħis, ikun hemm żieda fl-ispiża tal-finanzjament, li tikkorrispondi għad-differenza bejn l-ispejjeż “ġodda” ta’ finanzjament, minħabba pereżempju li d-dejn jieħu aktar biex jimmatura, u l-ispejjeż ta’ finanzjament li jkun hemm mingħajr l-intervent regolatorju.
               
            
                  d.
               
               
                  Fl-aħħar, iż-żieda fl-ispiża tal-finanzjment tista' tinbidel f'żieda fl-ispejjeż tal-kreditu għall-klijenti. Waqt li, għall-ewwel, din tista' titqies bħala xi ħaġa negattiva, fir-realtà tista' tgħin fil-korrezzjoni tal-ipprezzar ta’ dan is-self.
               
            
                  e.
               
               
                  Hemm inċertezza dwar jekk hemmx provvista biżżejjed ta’ fondi għal żmien iktar twil fis-suq tal-kambju barrani.
               
            
                  f.
               
               
                  
                     Spejjeż ta’ konformità għall-awtoritajiet superviżorji biex jimmonitorjaw u jevalwaw il-livelli ta’ skopertura.
               
            IV.6.3.   Segwitu
      
      IV.6.3.1.   Skeda
      
      Id-destinatarji huma mitluba jikkomunikaw lill-BERS l-azzjoni meħuda biex tiġi implimentata din ir-rakkomandazzjoni sal-31 ta’ Diċembru 2012.
      IV.6.3.2.   Kriterji ta’ konformità
      
      Għal rakkomandazzjoni F, ġew definiti l-kriterji ta’ konformità li ġejjin:
      
                  a.
               
               
                  monitoraġġ tal-kundizzjonijiet ta’ finanzjament u likwidità tal-istituzzjonijiet finanzjarji, li għandhom jinkludu, tal-anqas, monitoraġġ tal-indikaturi li ġejjin (61):
                  
                              (i)
                           
                           
                              obbligazzjonijiet marbuta ma’ finanzjament ġejjin minn kull kontroparti sinifikanti/assi totali (62);
                           
                        
                              (ii)
                           
                           
                              ammont ta’ swaps f'munita barranija (gross)/obbligazzjonijiet totali, skont il-munita;
                           
                        
                              (iii)
                           
                           
                              diskrepanzi fil-maturità bejn l-assi f'munita barranija u l-obbligazzjonijiet f'munita barranija (għal kull munita rilevanti) vs. diskrepanzi fil-maturità bejn l-assi lokali u l-obbligazzjonijiet lokali, għall-kategoriji l-aktar rilevanti ta’ maturitajiet skont iż-żmien (63), (64);
                           
                        
                              (iv)
                           
                           
                              diskrepanza fil-munita bejn l-assi u l-obbligazzjonijiet.
                           
                        
            
                  b.
               
               
                  limitazzjoni tal-iskoperturi, kull meta l-awtoritajiet superviżorji nazzjonali jsibu li r-riskji marbuta mal-likwidità u l-finanzjament ikunu eċċessivi.
               
            IV.6.3.3.   Komunikazzjoni dwar is-segwitu
      
      Il-komunikazzjoni għandha tirreferi għall-kriterji kollha ta’ konformità. Ir-rapport tad-destinatarji għandu jkollu:
      
                  a.
               
               
                  referenza għall-kundizzjonijiet ta’ likwidità u finanzjament tas-sistema finanzjarja u kif dawn jintlaqtu mill-attivitajiet tas-self f'munita barranija;
               
            
                  b.
               
               
                  referenza għall-indikaturi definiti f'IV.6.3.2;
               
            
                  c.
               
               
                  fejn ikun rilevanti, il-limiti imposti fuq l-iskoperturi għar-riskji tal-finanzjament u l-likwidità;
               
            
                  d.
               
               
                  fejn ikun rilevanti, kopja tal-att regolatorju jew tad-deċiżjoni uffiċjali li jistabilixxu l-limiti.
               
            IV.6.4.   Rabtiet mal-qafas legali tal-Unjoni
      
      S'issa, għad ma kien hemm l-ebda regolament tal-Unjoni dwar il-likwidità u l-finanzjament. Bit-traspożizzjoni ta’ Basel III (65) fil-leġiżlazzjoni Ewropea, huma meħtieġa assi likwidi suffiċjenti biex jilqgħu għal perjodu negattiv ta’ likwidità ta’ xahar. Se jkun hemm strumenti oħra ta’ monitoraġġ – rappurtar marbut mal-Finanzjament Stabbli – li għandhom x'jaqsmu mal-aspetti strutturali msemmija fir-rakkomandazzjoni (bħad-diskrepanzi fil-maturità). Madankollu, dawn l-istrumenti ta’ monitoraġġ għalissa se jintużaw biss għall-osservazzjoni. L-awtoritajiet huma mistennija jużaw l-istrumenti ta’ monitoraġġ tar-regolamenti Ewropej, meta jkunu disponibbli, iżda dawn imorru lilhinn minn, u jinkludu, l-aspetti l-oħra kollha tar-rakkomandazzjoni li, pereżempju, jaqbżu l-limitu ta’ sena. Hemm ukoll, barra dan, differenza fl-iskeda ta’ żmien meta għandha ssir l-implimentazzjoni.
      Għal dik li hi l-ħażna ta’ likwidità minima, hemm referenza wkoll fil-“Linji gwida dwar il-Likwidità Minima u l-Perjodi ta’ Sopravvivenza” tal-KBSE li teżiġi li “meta entità responsabbli għall-ġestjoni tal-likwidità jkollha ħażna materjali ta’ munita, b'implikazzjoni, ikollha livell materjali ta’ riskju ta’ likwidità f'din il-munita u għandu jkollha lqugħ għaliha” (66). Hawn ukoll, ir-rakkomandazzjoni tal-BERS għandha perspettiva aktar strutturata.
      KOORDINAMENT U APPLIKAZZJONI FL-UNJONI KOLLHA
      IV.7.   Rakkomandazzjoni G – Reċiproċità
      
      
                  1.
               
               
                  L-awtoritajiet superviżorji nazzjonali tal-Istati Membri domestiċi ta’ istituzzjonijiet finanzjarji rilevanti huma rrakkomandati li jimponu miżuri li jindirizzaw is-self f'munita barranija li jkunu tal-anqas stretti daqs il-miżuri fis-seħħ fl-Istat Membru ospitanti fejn dawn joperaw permezz tal-forniment ta’ servizzi transkonfinali jew permezz ta’ fergħat. Din ir-rakkomandazzjoni tapplika biss għal self f'munita barranija mogħti lil dawk li jissellfu li jkunu ddomiċiljati fl-Istati Membri ospitanti. Fejn ikun rilevanti, il-miżuri għandhom jiġu applikati fil-livell individwali, sottokonsolidat u konsolidat.
               
            
                  2.
               
               
                  L-awtoritajiet superviżorji nazzjonali tal-Istati Membri domestiċi ta’ istituzzjonijiet finanzjarji rilevanti huma rrakkomandati li jippubblikaw fis-siti elettroniċi tagħhom il-miżuri meħuda mis-superviżuri ospitanti; is-superviżuri ospitanti huma rrakkomandati li jikkomunikaw il-miżuri preżenti u attwali kollha biex jindirizzaw self f'munita barranija lis-superviżuri domestiċi rilevanti kollha u lill-BERS u l-ABE.
               
            IV.7.1.   Ir-raġunament ekonomiku
      
      L-effiċjenza tal-miżuri implimentati mill-awtoritajiet nazzjonali naqset minħabba l-livell għoli ta’ integrazzjoni fis-settur finanzjarju fl-Unjoni. Il-qafas regolatorju jista' jilħaq l-għan tiegħu ta’ stabbiltà finanzjarja fil-livell tal-Unjoni biss meta jiġi applikat bl-istess mod fl-Istati Membri kollha u hekk jiġu evitati l-lakuni.
      
      F'ċirkostanzi bħal dawn, jinħtieġ approċċ komprensiv fil-livell tal-Unjoni (jekk mhux ukoll f'livell internazzjonali). Il-miżuri adottati fil-livell nazzjonali għandhom jiġu osservati mill-awtoritajiet domestiċi waqt li l-awtoritajiet domestiċi u ospitanti għandhom iħabirku għal kooperazzjoni aktar effiċjenti. Biex tiġi ffaċilitata r-reċiproċità tal-miżuri u biex jintlaħaq koordinament xieraq bejn l-awtoritajiet domestiċi u dawk ospitanti, l-azzjonijiet superviżorji jistgħu jiġu diskussi fi ħdan il-kulleġġi superviżorji.
      Għall-iskop ta’ implimentazzjoni ċara tal-prinċipju ta’ reċiproċità, hawn taħt qegħdin jingħataw xi ftit kjarifiki u eżempji.
      Fil-prattika, din ir-rakkomandazzjoni tfisser li jekk ċerta miżura makroprudenzjali tiġi implimentata fil-pajjiż A tal-Unjoni biex tindirizza r-riskji marbuta mas-self f'munita barranija, l-awtoritajiet nazzjonali l-oħrajn kollha tal-Unjoni għandhom jeżiġu li l-istituzzjonijiet taħt is-superviżjoni tagħhom jirrispettaw dik il-miżura meta jisilfu f'munita barranija lil klijenti fil-pajjiż A, kif ukoll meta jisilfu permezz tal-fergħat jew bħala attività transkonfinali. Dan ma jeffettwax madankollu l-kapaċità tas-superviżur domestiku fis-superviżjoni konsolidata tiegħu.
      Ir-rekwiżit li l-miżuri kollha għandhom jiġu applikati fil-livell individwali, sottokonsolidat u konsolidat ma jfissrx li, fil-każ ta’ grupp bankarju transkonfinali, miżura imposta minn pajjiż domestiku fuq dawk li jissellfu lokalment trid tiġi applikata għal kull min jissellef fil-pajjiżi l-oħrajn kollha fejn ikun attiv dak il-grupp bankarju (u li jkunu konsolidati fil-karta tal-bilanċ tal-gruppi bankarji rispettivi). Pereżempju: jekk il-pajjiż Blu qiegħed jimponi proporzjonijiet LTV aktar stretti għal self b'ipoteka f'munita barranija, din il-miżura ma tapplikax għal self b'ipoteka f'munita barranija f'pajjiżi oħrajn (ospitanti/mhux Blu) fejn bank mill-pajjiż Blu jkun attiv. Madankollu, ir-reċiproċità titlob li l-banek kollha minn pajjiżi oħrajn (mhux Blu) attivi fil-pajjiż Blu (permezz ta’ fergħat jew direttament mill-kwartieri) jimplimentaw il-proporzjonijiet LTV aktar stretti għas-self b'ipoteka f'munita barranija kollu li jsir fil-pajjiż Blu.
      
         Eżempju ipotetiku: Il-pajjiż Blu jiskopri riskji sistemiċi mis-self f'munita barranija u jirrestrinġi l-proporzjonijiet LTV diġà eżistenti għas-self b'ipoteka għal klijenti lokali li jissellfu f'munita barranija. Il-pajjiżi Abjad, Oranġo u Vjola huma pajjiżi ta’ superviżuri domestiċi ta’ istituzzjonijiet li joffru self f'munita barranija fil-pajjiż Blu (permezz ta’ sussidjarji, fergħat u direttament mill-kwartieri). Wara li japprova r-restrizzjoni tal-proporzjonijiet LTV u qabel tidħol fis-seħħ din il-miżura, il-pajjiż Blu jikkomunika l-miżura u d-data tal-implimentazzjoni tagħha lill-pajjiżi Abjad, Oranġo u Vjola. Dawn il-pajjiżi, b'mezz magħżul minnhom, jeżiġu li l-istituzzjonijiet taħt is-superviżjoni tagħhom li joffru self f'munita barranija fil-pajjiż Blu jimplimentaw il-proporzjonijiet LTV ristretti għan-negozju kollu li jsir fit-territorju tal-pajjiż Blu. Dan il-proporzjon LTV ristrett imbagħad jibda japplika għat-territorju tal-pajjiż Blu, indipendentement mill-kreditur (sakemm dan ikun jappartjeni lill-Unjoni).
      IV.7.2.   Evalwazzjoni, inklużi l-vantaġġi u l-iżvantaġġi
      
      Il-
            vantaġġi
          ewlenin li joħorġu minn din ir-rakkomandazzjoni huma:
      
                  a.
               
               
                  din ir-rakkomandazzjoni timminimizza l-opportunità ta’ arbitraġġ regolatorju transkonfinali, biex hekk il-miżuri tal-awtoritajiet nazzjonali dwar is-self f'munita barranija jkunu aktar effettivi. Barra minn hekk, dan jista' jservi ta’ esperjenza addizzjonali fil-koordinament transkonfinali billi tiddaħħal il-ħtieġa li s-superviżuri milquta jkunu mgħarrfin b'mod adegwat;
               
            
                  b.
               
               
                  billi r-rakkomandazzjonijiet iridu jiġu applikati f'livell individwali, sottokonsolidat u konsolidat, wieħed ikun qiegħed jiggarantixxi li l-iskoperturi jiġu koperti u ttrattati bl-istess mod, indipendentement mill-pożizzjoni tagħhom fi ħdan il-gruppi finanzjarji.
               
            Hemm ukoll 
            żvantaġġi u spejjeż
         :
      
                  c.
               
               
                  
                     spejjeż ta’ konformità għall-awtoritajiet superviżorji: meta toħroġ miżura ġdida makroprudenzjali biex tindirizza r-riskji tas-self f'munita barranija, l-awtoritajiet nazzjonali (ospitanti) għandhom jikkomunikaw mal-awtoritajiet domestiċi kollha biex dawn tal-aħħar jeżiġu li l-istituzzjonijiet finanzjarji taħt is-superviżjoni tagħhom japplikaw l-istandards tal-pajjiż ospitanti. L-iebes jiġi mill-ħtieġa ta’ involviment f'waqtu kif ukoll mill-fatt li l-awtoritajiet domestiċi jridu jiġu mgħarrfa bil-miżuri ppjanati.
               
            IV.7.3.   Segwitu
      
      IV.7.3.1.   Skeda
      
      Id-destinatarji huma mitluba jikkomunikaw lill-BERS l-azzjonijiet meħuda biex tiġi implimentata din ir-rakkomandazzjoni sal-31 ta’ Diċembru 2012.
      IV.7.3.2.   Kriterji ta’ konformità
      
      Għal rakkomandazzjoni G, ġew definiti l-kriterji ta’ konformità li ġejjin:
      
                  a.
               
               
                  l-arbitraġġ regolatorju jiġi evitat;
               
            
                  b.
               
               
                  prova tar-rekwiżit ta’ reċiproċità għall-istituzzjonijiet li joperaw f'pajjiżi oħra. Din il-prova tista' tkun fis-sura ta’ memorandums ta’ ftehim, ftehim milħuq fi ħdan il-kulleġġi superviżorji, deċiżjonijiet uffiċjali jew kwalunkwe att ieħor li jkun suffiċjenti għall-garanzija tar-reċiproċità;
               
            
                  c.
               
               
                  self transkonfinali dirett f'munita li ma tkunx dik lokali tal-pajjiż li jkun qiegħed jissellef (dan it-tagħrif għandu jingħata mill-awtoritajiet tal-pajjiżi domestiċi);
               
            
                  d.
               
               
                  fir-rigward tal-ambitu ta’ applikazzjoni tar-rakkomandazzjonijiet kollha, il-kriterju ta’ konformità hu l-applikazzjoni tar-rakkomandazzjonijiet A sa F f'livell individwali, sottokonsolidat u konsolidat.
               
            IV.7.3.3.   Komunikazzjoni dwar is-segwitu
      
      Il-komunikazzjoni għandha tirreferi għall-kriterji kollha ta’ konformità.
      Ir-rapport tad-destinatarji għandu jkollu:
      
                  a.
               
               
                  kopja tal-att li juri li r-reċiproċità tkun qiegħda tiġi pprattikata;
               
            
                  b.
               
               
                  evalwazzjoni qasira dwar l-effikaċja tagħha.
               
            Ir-rapporti għar-rakkomandazzjonijiet A sa F jeħtiġilhom jispeċifikaw l-ambitu ta’ applikazzjoni.
      EVALWAZZJONI ĠENERALI TAL-MIŻURI POLITIĊI
      Fir-rigward tar-rakkomandazzjonijiet kollha msemmija hawn fuq, il-benefiċċji tal-implimentazzjoni tagħhom jisbqu l-ispejjeż involuti.
      Kollox ma’ kollox, dawn il-miżuri għandhom l-għan ewlieni li jnaqqsu r-riskju sistemiku b'mezzi differenti, bil-ħsieb tal-ħtieġa li jissewwew in-nuqqasijiet li jikkontribwixxu għar-riskju sistemiku.
      Wieħed mill-benefiċċji ewlenin mistennija hu li 
            jonqos il-periklu morali
          jew permezz ta’ inċentivi korrettivi (pereżempju, titjib u rekwiżiti ta’ kapital għall-ġestjoni interna tar-riskji) jew inkella permezz tal-limitazzjoni tat-teħid tar-riskji (pereżempju, rekwiżiti f'termini tal-affidabbiltà kreditizja ta’ dawk li jissellfu). Min-natura ta’ dan il-fenomenu, i.e. l-impatt kbir li jħalli jekk iseħħu l-fatturi tar-riskji, jista' jkun li lill-istituzzjonijiet finanzjarji jaqbżulhom l-agħar sitwazzjonijiet li jistgħu jseħħu, billi dawn ikunu qegħdin jistennew l-għajnuna tal-awtoritajiet.
      Benefiċċju ewlieni ieħor hu ż-żieda fir-
            reżiljenza
          tas-settur finanzjarju u l-limitazzjoni tal-fluss tal-kreditu fi żminijiet ta’ eżuberanza. Dan hu mistenni li jkun ta’ benefiċċju mill-aspett 
            intertemporali
          – anqas telf ta’ valur meta, pereżempju, jinfaqgħu l-bżieżaq. Fl-aħħar, u wkoll fost il-benefiċċji ewlenin, dawn ir-rakkomandazzjonijiet għandhom l-effett sekondarju li jgħinu lill-awtoritajiet iħaddmu b'aktar effiċjenza oqsma politiċi oħrajn tal-ekonomija.
      L-ispejjeż ewlenin għandhom x'jaqsmu ma’ żieda 
            fl-ispejjeż ta’ kapital u finanzjament
          għall-istituzzjonijiet finanzjarji u l-possibbiltà ta’ nuqqas ta’ sostituti vijabbli jekk uħud minn dawk li jissellfu unhedged ma jitħallewx joħorġu aktar self f'munita barranija, jew ma jkunx hemm livell suffiċjenti ta’ dan is-self. F'dan il-każ, jista' jkun hemm fluss ta’ kreditu relattivament aktar baxx f'ċerti perjodi taċ-ċiklu u dan jista' jillimita t-tkabbir ekonomiku għal żmien qasir. Madankollu, għal żmien medju jew fit-tul, it-tkabbir ekonomiku għandu jgawdi minn dawn il-miżuri.
      Fl-aħħar, hemm 
            spejjeż ta’ konformità
          kemm għall-istituzzjonijiet finanzjarji kif ukoll għall-awtoritajiet superviżorji.
      
         (1)  Il-pajjiżi tal-EĊL huma l-Bulgarija, ir-Repubblika Ċeka, l-Ungerija, il-Polonja, ir-Rumanija, is-Slovenja, is-Slovakkja, l-Estonja, il-Latvja u l-Litwanja, kif ukoll pajjiżi terzi bħall-Kroazja u s-Serbja.
      
         (2)  Il-hedging kontra r-riskji tal-munita jista' jieħu suriet differenti, fosthom hedging naturali, meta l-individwu jew il-korporazzjoni mhux finanzjarja jirċievu dħul f'munita barranija (pereżempju, trasferimenti ta’ flus jew introjtu mill-esportazzjoni), u hedging finanzjarju, meta jsir kuntratt ma’ istituzzjoni finanzjarja. Dan tal-aħħar sikwit jitqies li ma jkunx disponibbli għall-individwi u għal xi SMEs, l-aktar minħabba l-ispejjeż relattivament kbar. L-inklużjoni tal-korporazzjonijiet mhux finanzjarji unhedged – li dwarhom m'hemmx tagħrif disponibbli – x'aktarx li ma tbiddilx il-kampjun tal-pajjiżi meqjusa f'dan l-anness.
      
         (3)  Il-Bulgarija, il-Latvja, il-Litwanja, l-Ungerija, l-Awstrija, il-Polonja u r-Rumanija.
      
         (4)  Is-settur privat magħmul minn istituzzjonijiet finanzjarji mhux monetarji (barra l-amministrazzjoni pubblika) ikopri s-setturi li ġejjin: korporazzjonijiet mhux finanzjarji, awżiljarji finanzjarji, intermedjarji finanzjarji oħra, korporazzjonijiet tal-assigurazzjoni u fondi tal-pensjoni, individwi u istituzzjonijiet li ma jagħmlux qligħ li jaqdu lil individwi.
      
         (5)  Minn hawn 'il quddiem, meta niltaqgħu mat-termini “istituzzjonijiet”, “istituzzjonijiet finanzjarji li joffru kreditu” u “istituzzjonijiet finanzjarji” dawn se jfissru l-istess u jirreferu għall-istituzzjonijiet finanzjarji kollha li jistgħu joffru kreditu. Dawn x'aktarx li jkunu banek, iżda jinkludu wkoll dawk l-istituzzjonijiet kollha li mhumiex banek u li jistgħu joffru kreditu.
      
         (6)  Fl-Ungerija u r-Rumanija, il-finanzjament minn kumpaniji prinċipali kien jammonta għal madwar 50-70 % tal-obbligazzjonijiet barranin totali tas-settur bankarju. Għal aktar dettalji, ara Walko, Z., The refinancing structure of banks in selected CESEE countries, Rapport dwar l-Istabbiltà Finanzjarja, Nru 16, Oesterreichische Nationalbank, Novembru 2008.
      
         (7)  Dan kien il-każ fil-Bulgarija, il-Latvja u l-Litwanja, li għandhom arranġamenti ma’ bord tal-munita jew għandhom il-munita tagħhom marbuta b'mod stabbli mal-euro.
      
         (8)  Ir-raġunijiet għal din il-preferenza huma: li l-ispejjeż ta’ oriġinazzjoni tas-self b'ipoteka huma relattivament baxxi, li tiġi stabbilita relazzjoni fit-tul mal-klijenti (opportunitajiet ta’ cross-selling), u li s-self b'ipoteka tipikament ikun kbir u jkollu maturità twila, u b'hekk l-assi tal-banek jikbru malajr. Barra dan, l-istituzzjonijiet jiffavorixxu s-self b'ipoteka għax iqisu li dan it-tip ta’ self għandu inqas riskji minn self ieħor minħabba l-garanziji li jkollu.
      
         (9)  Analiżi ta’ bosta studji dwar is-self f'munita barranija wriet li l-volatilità tal-munita barranija hija l-aktar fattur determinanti b'saħħtu tas-self f'munita barranija, minbarra d-depożiti f'munita barranija u l-volatilità reali tar-rata tal-kambju u tal-inflazzjoni: ara Hake, M., Determinants of foreign currency loans in CESEE countries: a meta-analysis, preżentazzjoni fid-69 East Jour Fixe tal-Oesterreichische Nationalbank, Ġunju 2011.
      
         (10)  Is-self fil-biċċa l-kbira kien denominat f'munita barranija, jew kien indiċizzat ma’ munita barranija, u l-finanzjament sar f'munita barranija (jew inbidel f'munita barranija), għalkemm is-self ingħata lis-selliefa fil-munita lokali. Dan ifisser li l-istituzzjonijiet bdew ibigħu fondi f'munita barranija, ġejjin minn kumpaniji prinċipali jew minn swieq bl-ingrossa, jew akkwistati b'kuntratti ta’ swaps, fis-suq b'konsenja immedjata (spot market), u dan żied il-pressjoni fuq il-muniti lokali.
      
         (11)  Id-deprezzament tal-munita lokali jista' jnaqqas ukoll mir-rieda ta’ dawk li jissellfu biex iħallsu minħabba, pereżempju, li l-valur tas-self jaqbeż il-valur tal-garanzija. Dan il-mekkaniżmu madankollu hu prevalenti l-aktar fi swieq (pereżempju, il-parti l-kbira tas-suq residenzjali tas-self b'ipoteka fl-Istati Uniti) fejn il-banek jillimitaw l-isforzi tagħhom ta’ rkupru għall-ġbir tal-garanziji u ma jfittxux ħlas minn assi oħra u minn dħul ieħor ta’ min jissellef.
      
         (12)  Ara 2011 EU-wide stress test aggregate report, Awtorità Bankarja Ewropea, 15 ta’ Lulju 2011, p. 28.
      
         (13)  Din il-kwistjoni ġiet investigata fi studju li sar mill-Oesterreichische Nationalbank u tmexxa minn grupp ta’ ħidma tat-Task Force ta’ Riċerka tal-Kumitat ta’ Basel. Ara Breuer, T., Jandacka, M., Rheinberger, K. u Summer, M., Does adding up of economic capital for market- and credit risk amount to conservative risk assessment?, Journal of Banking and Finance, Volum 34(4), 2010, pp. 703-712.
      
         (14)  Skont il-FMI, żieda qawwija fil-kreditu tiġi identifika jekk it-tkabbir fil-kreditu jaqbeż b'1.75 darba d-devjazzjoni standard tal-medja tal-varjazzjoni fil-kreditu fix-xejra osservata f'pajjiż partikolari. Ara FMI, Are credit booms in emerging markets a concern?, World Economic Outlook, April 2004, p.151. Il-loġika ta’ dan l-argument hi li jekk l-osservazzjonijiet dwar iż-żieda fil-kreditu jkunu saru permezz ta’ distribuzzjoni normali, hemm biss probabbiltà ta’ 5 % li dawn jaqbżu d-devjazzjoni standard b'fattur ta’ aktar minn 1.75. Ara wkoll Boissay et al, Is lending in central and eastern Europe developing too fast?, abbozz ta’ rapport preliminari, 31 ta’ Ottubru 2005. Perjodi ta’ żieda qawwija fil-kreditu huma definiti mill-FMI bħala perjodi li fihom il-medja taż-żieda reali fil-kreditu taqbeż 17 % fi żmien tliet snin.
      
         (15)  Il-Bulgarija, ir-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja.
      
         (16)  Rosenberg, C. u Tirpak, M., Determinants of foreign currency borrowing in the new Member States of the EU, Dokument ta’ Ħidma tal-FMI Nru 8/173, Lulju 2008.
      
         (17)  Kumitat ta’ Basel għas-Superviżjoni Bankarja, Guidance for national authorities operating the countercyclical buffer, Diċembru 2010. Għal diskussjoni dwar l-ilqugħ kontroċikliku fil-kuntest tat-tkabbir eċċessiv tal-kreditu u l-prezzijiet artifiċjali tal-assi fil-pajjiżi Nordiċi, are r-Rapport dwar l-Istabbiltà Finanzjarja Nru 1/2011, Sveriges Riksbank, 2011, p. 52.
      
         (18)  Għal diskussjoni dwar il-problemi marbuta mal-kalkolu tat-tkabbir eċċessiv tal-kreditu fil-pajjiżi tal-EĊL bl-użu tal-filtru Hodrick-Prescott kif ukoll għal ħarsa ġenerali dwar metodi alternattivi, ara Geršl, A. u Seidler, J., Excessive credit growth as an indicator of financial (in)stability and its use in macroprudential policy, Rapport dwar l-Istabbiltà Finanzjarja 2010/2011, Česká národni banka, p. 112.
      
         (19)  Pajjiżi domestiċi: l-Awstrija, il-Belġju, id-Danimarka, Franza, il-Ġermanja, il-Greċja, l-Italja, l-Olanda, il-Portugall, Spanja, l-Isvezja, l-Isvizzera u r-Renju Unit. Pajjiżi ospitanti: il-Bulgarija, ir-Repubblika Ċeka, il-Latvja, il-Litwanja, l-Ungerija, il-Polonja u r-Rumanija.
      
         (20)  Klejms bankarji internazzjonali, konsolidati - immediate borrower basis. Klejms internazzjonali ta’ banek tal-pajjiż A dwar banek tal-pajjiż B jikkonsistu fi klejms bankarji transkonfinali dwar banek tal-pajjiż B fil-muniti kollha bbukkjati mill-uffiċċji kollha tal-banek tal-pajjiż A fid-dinja kollha, flimkien ma’ klejms f'muniti mhux lokali dwar banek mhux affiljati residenti fil-pajjiż B fil-kotba ta’ affiljati barranin ta’ banek tal-pajjiż A lokalizzati fil-pajjiż B.
      
         (21)  Ara Fratzscher, M., On currency crises and contagion, Dokument ta’ Ħidma tal-BĊE Nru 139, April 2002. Dan id-dokument jipproponi metodoloġija li tevalwa l-importanza tal-mezz ta’ trażmissjoni bejn żewġ pajjiżi bbażata fuq l-iskopertura għas-sellief komuni, li tqis biss il-mezz ta’ trażmissjoni tas-self tal-banek u tassumi li ċ-ċaqliq bejn il-pajjiżi jiġi trażmess b'mod ibbilanċjat.
      
         (22)  L-“aqwa sitt” banek huma s-sitt gruppi bankarji Awstrijaċi bl-akbar skopertura (f'termini ta’ assi esterni) fil-pajjiżi tal-EĊL u tal-CSI.
      
         (23)  Ara Brzoza-Brzezina, M., Chmielewski, T. u Niedźwiedzińska, J., Substitution between domestic and foreign currency loans in central Europe. Do central banks matter?, Dokument ta’ Ħidma tal-BĊE Nru 1187, April 2010.
      
         (24)  Anki jekk is-self jitħallas f'munita barranija, fl-aħħar mill-aħħar il-flus jinqalbu għall-munita lokali meta r-riċevent aħħari (pereżempju, il-bejjiegħ ta’ proprjetà) ikun irid jixtri prodotti u servizzi.
      
         (25)  Ara Galindo, A., Panizza, U., u Schiantarelli, F., Debt composition and balance sheet effects of currency depreciation: a summary of the micro evidence, Emerging Markets Review, Volum 4, Nru 4, 2010, pp. 330–339.
      
         (26)  Ara pereżempju Hausmann, R., Panizza, U., u Stein, E., Why do countries float the way they float?, Journal of Development Economics, Volum 66, Nru 2, 2001, pp. 387-414.
      
         (27)  Ara Caballero, R., u Krishnamurthy, A., Inflation targeting and sudden stops, f'Bernanke, B., u Woodford, M., (edituri), The Inflation Targeting Debate, National Bureau of Economic Research, Chicago, 2005.
      
         (28)  Il-pajjiżi huma l-Albanija, il-Bulgarija, iċ-Ċilì, il-Kolombja, il-Kroazja, ir-Repubblika Ċeka, l-Eġittu, l-Ungerija, l-Indoneżja, Iżrael, il-Każakstan, il-Latvja, il-Maċedonja, il-Messiku, il-Polonja, ir-Rumanija, ir-Russja, is-Serbja, Singapor, il-Korea t'Isfel, it-Turkija u l-Ukraina.
      
         (29)  Pereżempju, fir-Russja, li tilfet madwar 40 % tar-riżervi tagħha f'munita barranija waqt il-kriżi, it-tħassib ewlieni kien is-self transkonfinali f'munita barranija min-naħa tal-banek, waqt li l-proporzjon ta’ self lokali f'munita barranija kien moderat.
      
         (30)  Bijsterbosch, M. u Dahlhaus, T., Determinants of credit-less recoveries, Dokument ta’ Ħidma tal-BĊE Nru 1358, Ġunju 2011.
      
         (31)  Il-Kummissarju Barnier stqarr fi tweġiba tat-3 ta’ Diċembru 2010 għal mistoqsija tal-Parlament Ewropew (E-8389/2010) li “projbizzjoni sħiħa fuq il-provvediment ta’ self f'munita barranija bil-liġi ma tidhirx li tissodisfa l-kriterju tal-proporzjonalità”.
      
         (32)  Is-sena tirreferi għal meta daħlet il-miżura. Fejn tidher aktar minn sena waħda, din tirreferi għal meta ssaħħet il-miżura.
      
         (33)  Il-miżuri jissemmew anki meta jirreferu biss għal rakkomandazzjonijiet u mhux għal liġijiet.
      
         (34)  Fil-każ tal-Ungerija, din il-miżura tħabbret iżda qatt ma ġiet implimentata, u kienet tirreferi biss għal self fil-yen Ġappuniż.
      
         (35)  Fil-każ tar-Rumanija, dawn ir-rekwiżiti ta’ kapital aktar għolja ġew imposti fuq istituzzjonijiet ta’ kreditu bi skoperturi għolja żżejjed għas-self f'munita barranija mqabbla mal-industrija.
      
         (36)  F'Lulju 2011 il-Gvern Ungeriż abolixxa l-liġi li tipprojbixxi s-self b'ipoteka f'munita barranija (), iżda fl-istess waqt adotta digriet () li jillimita l-ħruġ ta’ self b'ipoteka f'munita barranija biss għal dawk li jissellfu li setgħu jagħtu prova ta’ dħul ta’ xahar fil-munita tas-self li jaqbeż il-paga minima bi 15-il darba. Għalkemm dawn il-miżuri neħħew il-projbizzjoni totali fuq is-self b'ipoteka f'munita barranija, il-kriterji tant huma stretti li aktar minn 99 % tal-Ungeriżi ma jistgħux joħorġu self bħal dan.
      
         (37)  Att XC tal-2010 dwar il-ħolqien u l-emendar ta’ ċerti liġijiet dwar kwistjonijiet ekonomiċi u finanzjarji.
      
         (38)  Digriet Governattiv Nru 110/2011 dwar l-emenda tad-Digriet Governattiv Nru 361/2009 dwar il-kundizzjonijiet għal self żgħir prudenzjali u l-eżami tal-affidabbiltà kreditizja.
      
         (39)  Dan hu kkonfermat minn analiżi tal-istudji ta’ każijiet fl-Ungerija, Ħong Kong u l-Korea t'Isfel.
      
         (40)  Ir-Regolament (UE) Nru 1092/2010 tal-Parlament Ewropew u tal-Kunsill tal-24 ta’ Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (ĠU L 331, 15.12.2010, p. 1).
      
         (41)  Min jissellef unhedged, i.e. l-aktar l-individwi, tipikament ma jkunux jafu bir-riskji marbuta mas-self f'munita barranija. Jistgħu jinġibdu mir-rati tal-imgħax nominali aktar baxxi tas-self f'munita barranija mqabbla ma’ dawk tas-self fil-munita lokali u aktarx ma jagħtux biżżejjed importanza lir-riskju ta’ deprezzament tal-munita lokali jew ma jaslux biex jifhmu l-impatt li deprezzament bħal dan jista' jkollu fuq l-ispiża tal-manutenzjoni tad-dejn u fuq l-ammont kollu dovut.
      
         (42)  It-tibdil fl-output matul iċ-ċiklu sħiħ huwa konklużjoni mistennija min-naħa tar-rakkomandazzjonijiet kollha. Minkejja li jirrepeti ruħu, dan l-element se ssir referenza għalih fir-rigward tar-rakkomandazzjonijiet rilevanti kollha, billi jista' jkun hemm differenza fil-mod kif kull rakkomandazzjoni teffettwa l-output. Barra minn hekk, dan jgħin lill-qarrej, li inkella jkollu jaqra t-taqsimiet kollha dwar l-evalwazzjoni.
      
         (43)  COM/2011/0142 finali. Ara abbozz tal-artikoli 9(1)(f) u 11.
      
         (44)  Abbozz ta’ rapport dwar il-proposta għal direttiva tal-Parlament Ewropew u tal-Kunsill dwar il-ftehimiet ta’ kreditu dwar il-proprjetà residenzjali Nru 2011/0062(COD) tat-18 ta’ Lulju 2011. Ara l-proposti għal emendi Nri 32, 140, 152, 153 u 154.
      
         (45)  Waħda mil-lezzjonijiet l-aktar importanti li ttieħdu mill-kriżi reċenti kienet li t-tkabbir ekonomiku kkawżat mil-livell tad-dejn hu dgħajjef u li l-għan għandu jkun it-tkabbir ekonomiku għal żmien medju jew fit-tul.
      
         (46)  F'dan il-każ min jissellef jista' jitlef il-proprjetà. Għalkemm f'xi pajjiżi mingħajr drittijiet walk-away għal dawk li jissellfu, proporzjonijiet LTV għolja faċilment jistgħu jqiegħdu lil min jissellef f'pożizzjoni ta’ ekwità negattiva. (Id-dritt walk-away hu d-dritt ta’ min jissellef b'ipoteka li jtemm tranżazzjoni ta’ self bla ma jkun responsabbli għall-ammont ta’ self pendenti li jkun ogħla mill-valur tal-garanzija.)
      
         (47)  ĠU L 15, 20.1.2009, p. 14.
      
         (48)  Il-pajjiżi li ma jkollhomx tagħrif dwar il-livell ta’ dejn f'munita barranija minn istituzzjonijiet finanzjarji mhux monetarji u minn istituzzjonijiet esterni ta’ kreditu għandhom joqogħdu attenti kif jittrattaw ir-riskji marbuta mas-self f'munita barranija u huma mħeġġa jiġbru dan it-tagħrif fil-ġejjieni. Hu rikonoxxut li l-preżentazzjoni ta’ ġabra mill-aktar komprensiva ta’ tagħrif (i.e. li tkun tinkludi s-self f'munita barranija minn istituzzjonijiet finanzjarji mhux monetarji) tista' tagħti ċifri aktar għoljin dwar il-livell ta’ dejn f'munita barranija għal dawk il-pajjiżi li jagħmlu dan. Madankollu, l-evalwazzjoni tal-pajjiżi li jagħtu dan it-tagħrif ma tmurx kontrihom, meta titqabbel mal-pajjiżi li ma jistgħux jagħtu dan it-tagħrif.
      
         (49)  Ara nota 36 f'qiegħ il-paġna.
      
         (50)  Ara abbozz tal-artikolu 15(1).
      
         (51)  Ara proposta għal regolament tal-Parlament Ewropew u tal-Kunsill dwar ir-rekwiżiti prudenzjali għall-istituzzjonijiet ta’ kreditu u d-ditti ta’ investiment, COM(2011)0452 finali, 20.07.2011. Il-proposta fiha elementi żviluppati u miftiehma globalment dwar l-istandards ta’ kapital u ta’ likwidità tal-istituzzjonijiet ta’ kreditu, magħrufa bħala Basel III.
      
         (52)  Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 rigward il-bidu u l-eżerċizzju tan-negozju tal-istituzzjonijiet ta’ kreditu (tfassil mill-ġdid) (ĠU L 177, 30.6.2006, p. 1).
      
         (53)  Direttiva 2006/49/KE tal-14 ta’ Ġunju 2006 dwar l-adegwatezza tal-kapital ta’ kumpaniji tal-investiment u istituzzjonijiet ta’ kreditu (tfassil mil-ġdid) (ĠU L 177, 30.6.2006, p. 201).
      
         (54)  COM(2010)0284 finali.
      
         (55)  Il-pilastri huma definiti skont il-qafas ta’ Basel II; ara l-Kumitat ta’ Basel dwar is-Superviżjoni Bankarja, International Convergence of Capital Measurement and Capital Standards, Ġunju 2006, disponibbli fil-websajt tal-Bank għall-Ħlasijiet Internazzjonali f'www.bis.org.
      
         (56)  ĠU L 177, 30.6.2006, p. 1.
      
         (57)  Ara proposta għal regolament tal-Parlament Ewropew u tal-Kunsill dwar ir-rekwiżiti prudenzjali għal istituzzjonijiet ta’ kreditu u ditti ta’ investiment, COM(2011)0452 finali, 20.07.2011. Il-proposta fiha elementi żviluppati u miftiehma globalment dwar l-istandards ta’ kapital u ta’ likwidità tal-istituzzjonijiet ta’ kreditu, magħrufa bħala Basel III.
      
         (58)  Proposta għal regolament tal-Parlament Ewropew u tal-Kunsill dwar ir-rekwiżiti prudenzjali għal istituzzjonijiet ta’ kreditu u ditti ta’ investiment, COM(2011)0452 finali u l-proposta għal direttiva tal-Parlament Ewropew u tal-Kunsill dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u d-ditti tal-investiment u li temenda d-Direttiva 2002/87/KE tal-Parlament Ewropew u tal-Kunsill dwar is-superviżjoni supplementari ta’ istituzzjonijiet ta’ kreditu, impriżi tal-assigurazzjoni u ditti tal-investiment f'konglomerat finanzjarju, COM(2011)0453 finali.
      
         (59)  Ara: (a) Kumitat ta’ Basel dwar is-Superviżjoni Bankarja, Basel III: International framework for liquidity risk measurement, standards and monitoring, Diċembru 2010, Taqsimiet II.1 u II.2, disponibbli f'http://www.bis.org/publ/bcbs188.pdf, u (b) proposta għal regolament tal-Parlament Ewropew u tal-Kunsill dwar ir-rekwiżiti prudenzjali għall-istituzzjonijiet ta’ kreditu u d-ditti ta’ investiment COM(2011)0452 finali, Parti Sitta, Parti Disgħa, Artikolu 444, u Parti 10 Titolu II, Artikolu 481.
      
         (60)  Din l-aspettattiva ta’ sostenn tista' tvarja skont il-mandati tal-banek ċentrali.
      
         (61)  L-indikaturi (i) u (iii) huma l-istess bħal dawk użati bħala strumenti ta’ monitoraġġ, kif proposti minn Basel III: International framework for liquidity risk measurement, standards and monitoring, Diċembru 2010, li jinsab f'http://www.bis.org/publ/bcbs188.pdf.
      
         (62)  Dan l-indikatur jikkorrispondi għall-istrument ta’ monitoraġġ III.2.2.A. ta’ Basel III dwar il-konċentrazzjoni ta’ finanzjament, Basel III: International framework for liquidity risk measurement, standards and monitoring, Diċembru 2010, pp. 33-34.
      
         (63)  Il-kategoriji ta’ maturitajiet skont iż-żmien għandhom jiġu definiti mill-awtoritajiet nazzjonali.
      
         (64)  Dan l-indikatur jikkorrispondi għall-istrument ta’ monitoraġġ III.1 ta’ Basel III dwar id-diskrepanzi kuntrattwali fil-maturità, Basel III: International framework for liquidity risk measurement, standards and monitoring, Diċembru 2010, pp. 32-33.
      
         (65)  Ara nota 54 f'qiegħ il-paġna.
      
         (66)  http://www.eba.europa.eu/documents/Publications/Standards---Guidelines/2009/Liquidity-Buffers/Guidelines-on-Liquidity-Buffers.aspx. Ara paragrafu 75.